ނޭނގޭހެ ހާދަ ލޯބިވޭ 28 – Esfiya\nނޭނގޭހެ ހާދަ ލޯބިވޭ 28\n“ޔަމާން ކުއްލިއަކަށް ޚިޔާލު ބަދަލު ވެގެން އެއުޅެނީ ކީއްވެ ކަމެއް އަހަންނަކަށް ނޭނގެ، އަހަރެން ވިސްނާފަ އޮތް ގޮތެއް ބަދަލެއް ނުވޭ. މީހެއްގެ ހިތުގަ އޮތް ޝައްކެއް ފިލުވާނެ ގޮތެއް އަހަންނަކަށް ނޭނގެ” މީރާ އިސްޖަހައިގެން އިނދެ ބުންޏެވެ.\n“ކޮން އިރަކުންތަ މީރާ ގޮތް ދޫކުރާނީ؟” ޔަމާން ރުޅި އައިސްގެން މީރާއާ ދިމާއަށް އެނބުރިފައި އަހާލިއެވެ.\n“ޔަމާން ގޮތް ދޫކޮށްބަލަ، ތި ޝައްކު ފިލުވަބަލަ، އަހަރެން ކިތައް ފަހަރުތަ ބުނާނީ؟” މީރާވެސް ރުޅިއައިސްފައި ބާރަށް ބުންޏެވެ.\n“ޔަމާން… މީރާ… ކިހިނެއްތަ ވެގެން ތިއުޅެނީ؟ ކޮން ކަމަކާތަ ތި ޒުވާބު ކުރަނީ؟ ކޮން ކަމަކާ ޝައްކު ވެގެންތަ ޔަމާން ތިއުޅެނީ؟” ނަދީމާ ކަންބޮޑުވެފައި އެހިއެވެ.\n“މަންމަ އަހާބަލަ ޔަމާން ކައިރީ، ނޭނގެ ކީކޭ ހިތަށް އަރައިގެން ކަމެއްވެސް ޔަމާން އުޅެނީ؟ އަހަރެން މިހާރު ކިތައް ފަހަރު ބުނެފިންތަ؟” މީރާ އިންތަނުން ތެދުވެފައި ބުންޏެވެ.\n“ސާބަސް! އަބަދުވެސް ދެމީހުން އުޅޭނީ ތިހެންތަ؟ ދުވަހަކުވެސް ދެމީހުން އެއްގަލަކަށް ނާރާނީތަ؟ މަންމައަށް ހީވަނީ އަދިވެސް އަވަހީ ހެން ކައިވެނި ކުރަން އުޅޭލެއް” ރުޅިއައިސްފައި ނަދީމާ ފަހަރަކު މީހަކަށް ބަލަމުން ބުންޏެވެ.\n“އަހަންނަށްވެސް ހީވަނީ ތިހެން… ތި ޝައްކު ފިލުވައިގެން ނޫނީ ދެން އަހަންނާ ވާހަކަ ދައްކަން ޔަމާން ނާންނާތި” އެހެން ބުނެފައި މީރާ ކޮޓަރިން ނިކުތެވެ.\nރުޅި އައިސްފައި ހުރި ޔަމާން ދެއަތުން މޫނު ފޮހެލިއެވެ.\nޔަމާންއާ މީރާއާ މެދު ހިތްހަމަ ނުޖެހިފައި ހުރި ނަދީމާވެސް މީރާގެ ފަހަތުން ނިކުތެވެ. ނަމަވެސް މީރާގެ ކޮޓަރިއާ ހަމައަށް ދިޔައިރު މީރާ ވަދެ ދޮރު ތަޅުލައިފިއެވެ. ދެފަހަރަކު ޖަހާލުމުންވެސް މީރާ ދޮރު ނުހުޅުވުމުން ނަދީމާ ކޮޓަރިއަށް ދާން އެނބުރުނު ވަގުތު ތާނިޔާ ކޮޓަރިން ނިކުތެވެ.\n“ތާނީ، ކޮން ކަމަކާތަ މިދެމީހުން ޒުވާބު ކޮށްގެން އުޅެނީ؟” ނަދީމާ އެހިއެވެ.\nނަދީމާގެ އަތުގައި ހިފައިގެން ގޮސް ސިޓިންގް ރޫމް ސޯފާގައި އިށީނދެ އެދުވަހުގެ ހުރިހާ ވާހަކައެއް ތާނިޔާ ނަދީމާއަށް ކިޔާދިނެވެ.\n“ދެން ކީއްވެ ދެމީހުން ރުޅި އަންނަންވީ؟” ނަދިމާއަކަށް ވީ ގޮތެއ ނުވިސްނުނެވެ.\n“ފަހުން މީރާއާ ދޮންބެއާ ދެމީހުން ދެއްކި ވާހަކައެއް އަހަންނަކަށްވެސް ނޭނގެ، އެކަމަކު އޭގެ ފަހުން ރުޅި އައިސްގެން އެއުޅެނީ… އަހަންނަށް ހީވަނީ ދޮންބެ ހީކުރަނީ ކަންނޭނގެ މީރާ އަދިވެސް ރާހިލްއާއޭ އިންނަން ބޭނުންވަނީ… އެހެންވެ ކަންނޭނގެ…” ތާނިޔާ ބުންޏެވެ.\n“ޔަމާންވެސް އެއީ މޮޔައެއްތަ؟ އަޅެ މިހުރިހާ ދުވަހު މީރާ އެ އިންތިޒާރު ކުރަނީ ޔަމާންއާ ކައިވެނި ކުރެވޭނެ ދުވަހަކަށް، އެކަމަކު ރާހިލް އައިސް އެއްޗެއް ބުނާ އިރަށް ޔަމާން ވެއްޖެތަ އެކަހަލަ ޝައްކެއް ކުރަން؟ ޕިސްޕިސް…” ދެފަރާތަށް ބޯހަލުވާލަމުން ނަދީމާ ބުންޏެވެ.\n“ދަރިފުޅާ، ކޮބާތަ މައްސަލައަކީ؟” އެނދުގައި އިން ޝަފީގު ތެދުވެގެން އައިސް ޔަމާން ކައިރީ އިށީނދެ ޔަމާންގެ ބުރަކަށީގައި ފިރުމާލިއެވެ.\nކުރީ ދުވަހުގެ ހުރިހާ ވާހަކައެއް ޔަމާން ބައްޕައަށް ކިޔާދިނެވެ. އަދި އެރޭ ޔަމާންއާ މީރާގެ މެދުގައި ދެކެވުނު ވާހަކަވެސް ކިޔާދިނެވެ.\n“ޔަމާންއަށް ތިހެން ހީވިޔަސް މީރާ އެބުނީނު އޭނަ ބޭނުމެއް ނުވެޔޭ ދެން ރާހިލްއާ ގުޅޭކަށް؟ ދެން ކީއްވެ ޔަމާން މީރާގެ ވާހަކަ ގަބޫލު ނުކުރަނީ؟” ޝަފީގު އެހިއެވެ.\n“ބައްޕައަށްވެސް އެނގެއެއްނު މީރާގެ ގޮތް؟ އޭނަ އެހެން އެ ހަދަނީ އަހަރެން ދެރަ ވެދާނެތީ، އަދި އަހަންނާ މީރާ އިންނަން މަންމަ ބޭނުންވާ ވަރު މީރާއަށް އެނގޭތީ” ޔަމާން ބުންޏެވެ.\n“އަދިވެސް މީރާއާ ވާހަކަ ދައްކަބަލަ، ދެމީހުން ވެގެން ދެން ތިކަންތައް ހައްލު ކުރޭ. ބައްޕަ ބުނާނީ ޔަމާންވެސް މީރާއަށް އިތުބާރު ކުރާށޭ. ބައްޕަގެ ހިތް ބުނަނީ އޭނަ ބޭނުމެއް ނުވާނެޔޭ ދެން ރާހިލްއާ ގުޅޭކަށް، މީރާއަކީ ވިސްނޭ ކުއްޖެއް، އެއީ އިރުއިރުކޮޅާ ކަންކަމާ މެދު ހިޔާލު ބަދަލު ކުރާ ކަހަލަ ކުއްޖެއް ނޫން. މާލެ އައިސް ކައިވެންޏަށް ތައްޔާރު ވެގެން ޔަމާންގެ އިންތިޒާރުގަ މީރާ އެހުރީ، ދެން މިހާރު ކައިވެނީގެ ކަންތައް ހަމަޖައްސަންވީ ވަގުތު ޖެހުނީމަ މީރާއާ މެދު ޔަމާންގެ ހިތުގަ ތިކަހަލަ ޝައްކެއް އުފައްދާކަށް ނުވާނެ. މީކީ ކުޅިވަރެއް ނޫން، ޔަމާން ތި ހިޔާލު ހިތުން ފޮހެލާފަ މީރާ ބުނާ އެއްޗެއް ގަބޫލު ކުރޭ” ޔަމާންއަށް ވިސްނައިދިނުމަށް ޝަފީގު މަސައްކަތް ކުރިއެވެ. މީރާއާ މެދު ޔަމާންއަށް ވެފައި އެވަނީ ކުށްހީއެއް ކަން ޝަފީގުއަށް ޔަގީންވެއެވެ.\nޔަމާން އެއްޗެއް ނުބުނެ އިނީއެވެ.\n“މިރޭ ވަރަށް ލަސްވެސް ވެއްޖެ، ޔަމާން، ދަރިފުޅު ރަނގަޅަށް ވިސްނައިފިއްޔާ އެނގޭނެ ކަންތައް ކުރަން ވީ ގޮތް. ބައްޕަ ބުނަން އޮތް އެއްޗަކީ ވިސްނަން މާ ގިނަ ވަގުތު ދުއްވާނުލައްޗޭ… ދެން މިރޭ ދޭ ނިދަން” ޝަފީގު ޔަމާންގެ ކޮނޑުގައި ހިފާލާފައި ބުންޏެވެ.\nއޮފީސް ނިމިގެން ރާހިލް ގެޔަށް ދިޔައީ އިސްހާގު ބުނުމުންނެވެ. ފެން ވަރާލަން ބޭނުން ވެފައި ހުރުމުން ސިޓިންގްރޫމްގައި މަޑުނުކޮށް ސިޑިއާ ދިމާއަށް ދިޔަ ރާހިލް ހުއްޓުނީ ހާފިޒާ ގޮވާލުމުންނެވެ. ރާހިލް ހުއްޓިފައި އެނބުރި ބަލާލި އިރު ހާފިޒާއާ އިސްހާގުއާ އެކު ވިދާދްއާ ވިދާދްގެ މަންމަވެސް އިނެވެ.\n“ވިދާދް ރޭގަ މަންމަ ކައިރީ ބުނި އެއްޗެއް ގަބޫލު ނުކުރެވިގެން މަންމަ މިގެޔަށް މިއައީ ރާހިލްގެ މަންމަ ކައިރީ އަހާލަން، އެކަމަކު ރާހިލްގެ މަންމަ ބުނީމަވެސް ގަބޫލު ކުރަން ދަތި ވެގެން މިއުޅެނީ… ރާހިލް ބުނެބަލަ، އެއީ ތެދެއްތަ؟” ރާހިލް އައިސް އިށީނުމުން ސާމިޔާ އަހާލިއެވެ.\n“އެއީ ތެދެއް” ފަސްޖެހުމެއް ނެތި ރާހިލް ބުންޏެވެ.\nސާމިޔާ ވިދާދްއަށް ބަލާލިއެވެ. އެދުވަހު އެގެޔަށް ސާމިޔާއާ އެކު ވިދާދް އައީ އަންނަން ބޭނުން ވެގެންނެއް ނޫނެވެ. ރޭގައި ހުރިހާ ވާހަކައެއް ކިޔާ ދިނުމުން ސާމިޔާއަށް އެވާހަކަ ގަބޫލެއް ނުކުރެވުނެވެ. ހާފިޒާ ބުނުމުން ނޫނީ ގަބޫލެއް ނުކުރާނަމޭ ބުނެ އެ ދުވަހު ސާމިޔާ އެގެޔަށް ވިދާދް ގެނައީ ގަދަކަމުންނެވެ. އެކަމާ ބެހޭ އިތުރު ވާހަކައެއް ސާމިޔާ ނުވެސް ދައްކައެވެ. އެހެން ކަމުން އެވަގުތު ސާމިޔާ ބުނާނެ އެއްޗަކާ މެދު ވިދާދް އިނީ ކަންބޮޑުވެފައެވެ.\n“މިކަން އެނގުމަށް ފަހު ވިދާދް ރާހިލްއާ އިންނަން އަހަރުމެން ގަބޫލެއް ނޫނޭ ބުނެފިއްޔާ…؟” ސާމިޔާ އަހާލިއެވެ.\n“މަންމާ…!” ވިދާދްއަށް ގޮވާލެވުނެވެ.\n“ހާފިޒާ ބުނެބަލަ، މީ ސިއްރު ކުރާ ވަރުގެ ކަންތައްތަކެއް ނޫނެއްނު؟ މިހާ ދުވަސް ވީ އިރު ރާހިލްގެ ފަރާތުން މިކަހަލަ ކަމެއް ފެނިދާނެއެކޭ ކުޑަކޮށްވެސް ހިތަކަށް ނާރާ… ދެން ކިހިނެއް އެއްވެސް ސުވާލެއް ނެތި ރާހިލްއާ ވިދާދް ކައިވެނި ކުރަން އެއްބަސް ވެވޭނީ؟” ސާމިޔާ އެހިއެވެ.\n“އަހަރެންނަށްވެސް ނޭނގޭތީ ކުރިން ނުބުނެވުނީ، ވިދާއަށް އެނގޭނެ އެކަން” ރާހިލް ބުންޏެވެ.\n“މަންމާ، އަހަރެން ރާހިލްއަށް އިތުބާރު ކުރަން. އަހަރެން ބޭނުމެއް ނޫން މިކަމުން އަހަރުމެންގެ ކައިވެންޏަށް އެއްވެސް ހުރަހެއް އެޅޭކަށް، އަދިވެސް އަހަރެން ބޭނުމީ ރާހިލްއާ ކައިވެނި ކުރަން” ވިދާދް ބުންޏެވެ.\n“ވިދާއަށް އެންމެ ރަނގަޅުތަ ދޮންމަންމައަކަށް ވާންވެސް؟” ސާމިޔާ އަހާލިއެވެ.\n“އަހަރެން ވާނީ ދޮން މަންމައަކަށް ނޫން، ރާހިލްގެ ދަރިފުޅުގެ މަންމައަކަށް އަހަރެންވެސް ވާނީ” އިސްއުފުލާ ސާމިޔާއާ ހަތަރުކަޅި ހަމަކޮށްލަމުން ވިދާދް ބުނެލިއެވެ.\nހައިރާންވެފައި ރާހިލްއަށް ވިދާދްއާ ދިމާއަށް ބަލަން އިނދެވުނެވެ. ވިދާދްގެ އެ ޖުމްލައާއެކު ރާހިލްގެ ހިތުގައި ވިދާދްގެ މަގާމު އެތައް ދަރަޖައެއް އުފުލިގެން ދިޔައެވެ.\nސާމިޔާއާ ހާފިޒާވެސް ހައިރާންވެފައި ވިދާދްއާ ދިމާއަށް ބަލަހައްޓައިގެން ތިއްބެވެ.\n“އަހަރެންގެ ހިޔާލު ބަދަލެއް ނުވާނެ މިކަމުގައެއް މަންމާ، އަހަރެން ބޭނުމީ ވީހާވެސް އަވަހަކަށް މި ކައިވެނި ކުރަން” ވިދާދް އިތުރުކޮށްލިއެވެ.\n“ރާހިލްގެ ހޮވުމާ މެދު މިއަދު ބައްޕަ ވަރަށް އުފާ ވެއްޖެ، ވިދާދް ސާބިތު ކޮށްދީފި ތީ ރަނގަޅު ކުއްޖެއްކަން… ހާފިޒާ، އަހަރެން މިހިރީ ރާހިލްއާ އެއްކޮޅަށް، ދެން ހާފިޒާވެސް ގޮތެއް ނިންމާ. ސާމިޔާ ބުނަނީ ކީކޭ؟ ވިދާދް އެ ނިންމީ ރަނގަޅު ނިންމުމެއްތަ؟ މި ކައިވެންޏާ ތި އާއިލާއިން ގަބޫލުތަ؟” އެހާ އިރު ވަންދެން އެއްޗެއް ނުބުނެ އިނދެފައި އިސްހާގު ބުންޏެވެ.\n“ވިދާދްގެ ނިންމުމަކީ ތީ ކަމަށް ވަންޏާ އަހަރުމެންގެ މައްސަލައެއް ނެތް، އަހަރުމެން ގަބޫލު” ވިދާދްއަށް ބަލާލަމުން ސާމިޔާ ހިނިތުން ވެލިއެވެ.\n“އެންމެ ރަނގަޅު، އަހަރެން ރާހިލްގެ ދަރިފުޅާ ބައްދަލު ކުރާނަން، އެކަމަކު އަހަރެންގެ ޝަރުތަކީ ރާހިލްއާ ވިދާދްގެ ކައިވެނި އަވަސް ކުރުން” ވިސްނާލާފައި ހާފިޒާ ބުންޏެވެ.\n“ރާހިލް، އެންމެ ރަނގަޅުތަ؟” އިސްހާގު އަހާލިއެވެ.\nރާހިލް ފުރަތަމަ ވިދާދްއަށް ބަލާލިއެވެ. ވިދާދް ބޯ ޖަހާލުމުން ރާހިލް އެ ޝަރުތާ އެއްބަސް ވިއެވެ.\nއެދުވަހު ހަވީރު ރާހިލް މަލާކް ކައިރިއަށް ގޮސްފައި ރާހިލްގެ މަންމައާ ބައްޕަ މަލާކްއާ ބައްދަލު ކުރަން ބޭނުން ވާހަކަ މީރާ ކައިރީ ބުންޏެވެ. މީރާ އެދުނީ އަނެއް ދުވަހު ހަވީރު މީރާމެން ގެޔަށް އެމީހުން އައުމަށެވެ. ރާހިލް އެއްބަސް ވިއެވެ.\nރާހިލް ހާފިޒާ ގާތު އެވާހަކަ ބުނުމުން ހާފިޒާ ބޭނުންވީ ރާހިލްމެން ގެޔަށް މަލާކް ގެންނާށެވެ. ނަމަވެސް ރާހިލްވެސް އިސްހާގުވެސް އެކަމާ ދެކޮޅު ހެދުމުން އެންމެ ފަހުން ހާފިޒާ އެއްބަސް ވިއެވެ.\nގޭ މީހުން ކައިރީ އަނެއް ދުވަހު ރާހިލްގެ މަންމައާ ބައްޕަ އަންނަ ވާހަކަ ބުނުމުން އެންމެންވެސް އެގޮތާ ގަބޫލުވިއެވެ. މީރާ އެވާހަކަ ދެއްކީ މަލާކް ކައިރިއަށް އައިސްފައި ރާހިލް ދިޔުމުންނެވެ. އެދުވަހުވެސް ރާހިލް މަލާކްއާ ބައްދަލު ކުރީ ގޭދޮރުމަތިންނެވެ. އެންމެން ކައިރީ އެވާހަކަ ބުނި އިރު ޔަމާންވެސް އެތާ އިނެވެ.\nއައިސްފައި ހުރި ރުޅީގައި މީރާ އަދިވެސް ޔަމާންއާ ވާހަކައެއް ނުދައްކައެވެ. ނަމަވެސް ކުރީރޭ ޝަފީގުއާ ވާހަކަ ދެއްކި ފަހުން ޔަމާން ވަރަށް ވިސްނިއެވެ. ޔަމާން ބޭނުންވީ މީރާއާ ދެމީހުން އެކަނި ތިބެ އެވާހަކަ ދައްކާ އެކަން ހައްލު ކުރާށެވެ. ނަމަވެސް އެދުވަހު އެފަދަ ފުރުސަތެއް މީރާ ޔަމާންއަކަށް ނުދެއެވެ.\nއެދުވަހު މަލާކްއާ ރާހިލްގެ އާއިލާ ބައްދަލު ކުރަން ބޭނުން ވާހަކަ ބުނުމުން އެކަމާ ޔަމާން އެއްޗެއް ނުބުނުމުން މީރާ ހައްތަހާ ރުޅި ގަދަވިއެވެ. އެކަމާ ކަންބޮޑުވެ ހާސްވެފައި އިން މީރާއަށްވެސް އެންމެ ފަހުން އެރޭ ކަންތައް ކުރެވުނީ އެންމެ ރަނގަޅަކަށް ނޫނެވެ.\nވާހަކަ ދައްކަން ތިބެފައި މަޣްރިބް ނަމާދަށް ގޮވުމުން ޔަމާންއާ ޝަފީގު މިސްކިތަށް ދިޔުމުން މީރާވެސް ކޮޓަރިއަށް ވަދެ ނަމާދުކޮށްލިއެވެ. އެއަށް ފަހު އިރުކޮޅަކު ވިސްނަން އިނދެފައި އޯވަރނައިޓް ދަބަހެއް ނަގައިގެން މީރާއާ މަލާކްއަށް ދެދުވަހަކަށް ބޭނުން ވާނެ އެއްޗެހި އަޅާފައި ލުބްނާއަށް ގުޅާލިއެވެ. ދުވަސްކޮޅެއް ކުރިން ލުބްނާގެ ގޭގައި، ހުޅުމާލޭގައި ދެދުވަހެއް ވަންދެން ހުރެލަން އައުމަށް ލުބްނާ ދީފައިވާ ދައުވަތު އަދިވެސް އޮތްތޯ މީރާ އަހާލިއެވެ. ލުބްނާ ވަގުތުން އާއެކޭ ބުނެ ކޮންމެ ވަގުތަކު އަޔަސް އެންމެ ރަނގަޅު ކަމަށް ބުނުމުން މީރާ ހަމަ އެވަގުތު ގެއިން ނިކުތީ ބޭރަށް ދަނީ ކަމަށް ބުނެ ތާނިޔާއަށް މެސެޖް ކޮށްލާފައެވެ.\nމީރާއާ މަލާކް ޓަރމިނަލް އިން ނިކުތް އިރު ލުބްނާ މީރާމެން ބަލާ އައިސް ހުއްޓެވެ.\n“އޯހް، ލުބްނާއްތަގެ މަލާ ހާދަ ލޯތްބޭ މިރޭ…” މީރާމެން ފެނުމާއެކު ލުބްނާ އައިސް މަލާކް ގައިގައި ބައްދާލިއެވެ.\n“ކުއްލިއަކަށް މިހެން އައިމަ އުނދަގުލެއް ނުވާނެތަ؟” ޓެކްސީއަށް އަރާފައި މީރާ އަހާލިއެވެ.\n“ނޫން، ނުވާނެ އުނދަގުލެއް، އެކަމަކު އަހަރެން ހީކުރީ ވީކްއެންޑެއްގަ ކަމަށް އަންނާނީ” ލުބްނާ ބުންޏެވެ.\n“މާދަން މިކޮޅުން އޮފީހަށް ދާ ގޮތަށް ރެޑީ ވެގެން މިއައީ” މީރާ ބުންޏެވެ.\n“މަލާއަށް ކިހިނެއް ހަދާނީ؟” ލުބްނާ އަހާލިއެވެ.\n“މަލާ ދާނީ މާދަން މަންމައާ އެކީ މަންމަ އޮފީހަށް، ދޯ ދޫނީ؟” މީރާ ބުންޏެވެ.\nލުބްނާ މީރާއަށް ބަލާލިއެވެ.\n“މީރާ، ހުރިހާ ކަމެއް އޯކޭތަ؟” ކަމެއް ވެއްޖެހެން ހީވުމުން ލުބްނާ އަހާލިއެވެ.\n“ފަހުން…” މަލާކްއަށް ބަލާލަމުން މީރާ ބުންޏެވެ.\nއެރޭ ކައިގެން މަލާކް ނިންދަވާފައި މީރާއާ ލުބްނާ އެގޭ ސިޓިންގްރޫމްގައި ތިބެފައި ލުބްނާ ދެވަނަ ފަހަރަށްވެސް ހުރިހާ ކަމެއް ރަނގަޅުތޯ އަހާލިއެވެ.\nވެގެން އުޅޭ ގޮތް މީރާ ލުބްނާއަށް ކިޔާދިނެވެ.\n“ދެން… ނުވެސް ބުނެތަ މީރާ ތިއައީ؟ އެމީހުން މީރާ ނުހޯދާނެތަ؟” ލުބްނާ އަހާލިއެވެ.\n“ތާނީއަށް މެސެޖް ކޮށްލިން ބޭރަށް ދާ ވާހަކަ ބުނެފަ، އެކަމު ކާ ގަޑިއަށް ނުގޮއްސިއްޔާ ގުޅާނެ” ގަޑި ބަލާލާފައި މީރާ އެހެން ބުނި އިރަށް ތާނިޔާ މީރާގެ ފޯނަށް ގުޅިއެވެ.\n“މީރާ، ހާދަ ލަސްވަނީ؟ ކިހާ އިރަކު އާދެވޭނީ؟” މީރާ ފޯން ނެގުމުން ތާނިޔާ އަހާލިއެވެ.\n“ތާނީ، އަހަރެން މިރޭ ނުދާނަން ގެޔަކަށް” މީރާ ބުންޏެވެ.\n“ކީއްވެ؟ ކޮންތާކު ތިހިރީ؟” ތާނިޔާ އަހާލި އިރު އެއަޑުގައި ކަންބޮޑުވުން އެކުލެވިގެން ދިޔައެވެ.\n“އަހަރެން މިހިރީ ފްރެންޑެއްގެ ގޭގަ” މީރާ ބުންޏެވެ.\n“މާދަން އަންނާނަން ދޯ؟” ތާނިޔާ އެހެން އަހާލީ އަނެއް ދުވަހު ރާހިލްމެން ގޭ މީހުން އަންނަން ވާ އިރަށް މީރާ ގެޔަށް އަންނާނެ ކަމުގައި ޔަގީން ކޮށްފައެވެ.\n“ނޭނގެ ތާނީ” މީރާ ވަކި ޖަވާބެއް ދޭކަށް ބޭނުމެއް ނުވިއެވެ.\n“އެކަމު މާދަން އެމީހުން އަންނާނެއެއްނު؟” ތާނިޔާއަށް ބުނެވުނެވެ.\n“ދެން ފަހުން ތިކަމާ ވިސްނާނީ. އިހަށް އަހަރެން ބޭނުން ވަނީ މި ހުރިހާ ކަމަކާ ދުރަށް ދާން…” މީރާ ބުންޏެވެ.\n“ދޮންބެ ދެކެ ރުޅިއައިސްގެންތަ ތި ދިޔައީ؟” ތާނިޔާ އަހާލިއެވެ. އެއާއެކު ކާމޭޒު ކައިރީ ތާނިޔާގެ ކުރިމަތީ އިން ޔަމާން ތާނިޔާއަށް ބަލާލިއެވެ.\n“ތި ވާހަކަ ނުދައްކާ ތާނީ، ތާނީމެން ކައިގެން ނިދާ. ދެން ބާއްވަނީ” ތާނިޔާއަށް އިތުރަށް އެއްޗެއް ބުނާނެ ފުރުސަތެއް ނުދީ މީރާ ފޯން ކަނޑާލިއެވެ.\n“ކީކޯ ބުނީ؟” ތާނިޔާ ފޯން ކަންފަތާ ދުރުކޮށްލުމާ އެކު ނަދީމާ އަހާލިއެވެ.\n“މީރާ ބޭނުން ވަނީ މިހުރިހާ ކަމަކާ ދުރަށް ދާށޯ… ރައްޓެއްސެއްގެ ގޭގަޔޯ ހުރީ” ތާނިޔާ ބުންޏެވެ.\n“ދެން އިހަށް އަޅާނުލާ، ފަހުން ގުޅާފަ ވާހަކަ ދައްކާނީ” ނަދީމާ ބުންޏެވެ.\nއެރޭ ފަހުން ގޭ އެއްވެސް މީހަކު ގުޅުމުން މީރާ ފޯނެއް ނުނެގިއެވެ. އެންމެންވެސް ބޭނުން ވާނީ މީރާ ގެޔަށް ގެންނަން ކަން މީރާއަށް އެނގެއެވެ. ނަމަވެސް ގެޔަށް ދާން ބޭނުން ނުވާތީ އެއްވެސް މީހަކު ދައްކާ ވާހަކަ އަޑު އަހަން މީރާ ބޭނުން ނުވީއެވެ.\nއެރޭ ނިދަން އޮށޯވެފައި މީރާއަށް އޮވެވުނީ އެކި ކަންކަމާ ވިސްނާށެވެ. ލުބްނާއާ ދެމީހުން އެކި ވާހަކައިގައި ތިބެފައި ނިދަން ވަން އިރު އެކެއް ޖަހާ ބޮޑު ވެއްޖެއެވެ. ލަސްވެފައި ހުރި ނަމަވެސް މީރާއަކަށް ނުނިދުނެވެ. ޔަމާންގެ ހިތުގައިވާ ޝައްކު ފިލުވާނެ ގޮތަކާމެދު ވިސްނަން މީރާއަށް އޮވެވުނީއެވެ.\nޔަމާންއަށް އެހެން ހީވި ނަމަވެސް ރާހިލްއާ އަލުން ގުޅޭކަށް މީރާ ބޭނުމެއް ނޫނެވެ. މީރާގެ އެތައް މަސައްކަތަކާ އެކުވެސް ރާހިލްގެ ނަން މީރާގެ ހިތުން މުޅިން ފޮހެ ނުލެވުމަކީ މީރާގެ ކުށެއް ނޫނެވެ. އެހެން އެކަން އޮތް ނަމަވެސް މީރާ މިއަދު ބޭނުން ވަނީ ޔަމާންއާ ކައިވެނި ކުރާށެވެ. ދިރިއުޅުމެއް އުޅެން ބޭނުން ވަނީ ޔަމާންއާ އެކީއެވެ.\nމީރާގެ ހިތުގައި މިއަދު ޔަމާންއަށް ދެވިފައވާ މަގާމަކީ ދުވަހަކުވެސް ރާހިލްއަށް ދެވޭނެ މަގާމެއް ނޫނެވެ. އެހިތުގައި މިއަދު ރާހިލްގެ ނަމަށް ވުރެ ބޮޑަށް ފެވިފައި ވަނީ ޔަމާންގެ ނަމެވެ. ރާހިލް މީރާގެ ލޯތްބަށް އެދި އާދޭސް ކުރުމުންވެސް އެ ލޯތްބަށް މީރާ އިންކާރު ކުރީ ޔަމާން ދެކެ ލޯބިވާތީއެވެ.\nވީއިރު އެކަން ޔަމާންއަށް ނުވިސްނެނީ ކީއްވެ ހެއްޔެވެ؟ މީރާ އަދިވެސް ރާހިލް އާ ގުޅެން ބޭނުން ވާނެ ހެން ޔަމާންއަށް ހީވަނީ ކީއްވެ ހެއްޔެވެ؟ ރާހިލް ކައިރީގައި މީރާއަށް އަމިއްލަ ނަފްސަށް ބާރު ނުފޯރުވޭހެން ޔަމާންއަށް އަދިވެސް ހީވަނީ ހެއްޔެވެ؟ ޔަމާންގެ ހިތުގައި ޝައްކު އުފެދުނީ އެހެން ވެގެން ހެއްޔެވެ؟ މީރާގެ ލޯތްބަކީ މިއަދު ޔަމާން ކަން މީރާ ޖެހޭނީ އަދިވެސް ޔަމާންއަށް ސާބިތު ކޮށްދޭން ހެއްޔެވެ؟ ނަމަވެސް ކިހިނެއް ހެއްޔެވެ؟ އެކަން ސާބިތު ކޮށްދޭން ދެން މީރާ ކުރަންވީ ކޮން ކަމެއް ހެއްޔެވެ؟\nއެޚީޔާލުތަކުން މީރާ އަނެއްކާވެސް އަންނަން ފެށި ރުޅިއެވެ. މީރާއަށް އަދިވެސް އެކަން ސާބިތުކޮށް ނުދެވެނީ ހެއްޔެވެ؟ މީރާ ބުނުމުން ޔަމާންއަށް ގަބޫލު ނުކުރެވޭ ނަމަ ދެން މީރާ ކުރާނެ ކަމެއް ނެތެވެ. މީރާ ޔަމާންއަށް އިތުބާރު ކުރާހެން ޔަމާންވެސް ޖެހޭނީ މީރާއަށް އިތުބާރު ކުރާށެވެ. މީރާގެ ބަސް ގަބޫލު ކުރާށެވެ.\nއެރޭ ފަހުންވެސް ތާނިޔާ މީރާއަށް ގުޅިއެވެ. ނަމަވެސް މީރާ ފޯނެއް ނުނަގައެވެ. ފަހުން ނަދީމާ ގުޅުމުންވެސް މީރާ ފޯނެއް ނުނަގައެވެ. އޭގެ ފަހުންވެސް ތާނިޔާ އެތައް ފަހަރަކު ގުޅިއެވެ.\nއެރޭ މީރާއަށް ނިދުނީ ފަތިސް ނަމާދު ކޮށްގެން އޮށޯވެލި ފަހުންނެވެ. ދެން ހޭލެވުނީ ހައެއް ޖެހިތަނާ މަލާކް ގޮވުމުންނެވެ. އޭރު މިރާގެ ބޮލުގައި މަޑު ރިހުމެއް ހުއްޓެވެ. ތެދުވެ ފެންވަރައިގެން މަލާކް ރީތިކޮށް ނިމުނު އިރު ހަމަ ރަނގަޅަށްވެސް މީރާގެ ބޮލުގައި ރިއްސަން ފަށައިފިއެވެ. ދަބަސް ހާވާލާފައި މީރާ އަވަހަށް ބޭސްގުޅައެއް ކާލީ އެއަށް ވުރެ ރިހުން ގަދަ ވެއްޖެ ނަމަ ދެން ކޮޅަށްވެސް ނުހުރެވޭނެކަން އެނގޭތީއެވެ. ސައިބޯން އިނދެފައި އެދުވަހު އޮފީހަށް ނުދެވޭނެ ވާހަކަ މީރާ ލުބްނާ ކައިރީ ބުނުމުން ލުބްނާ ކަންބޮޑުވިއެވެ. ނަމަވެސް މާބޮޑު ކަމެއް ނޫން ކަމަށް ބުނެ ލުބްނާ އޮފީހަށް ދިޔުމަށް ބުނެފައި ލުބްނާ ދިޔުމުން މީރާ ކޮޓަރިއަށް ވަދެ އޮށޯވެލީ ކުޑަ އިރުކޮޅަކަށް ނިދާލެވޭތޯއެވެ. އޮށޯތުމުގެ ކުރިން މީރާ ފޯން ނިވާލިއެވެ.\nމީރާއަށް ހޭލެވުނީ އެގާރަ ގަޑި ބައިގައެވެ. މީރާގެ ބޮލުގެ ރިހުން އޭރު ވަނީ ވަރަށް ބޮޑުތަން ލުއި ވެފައެވެ. އޭރު މީރާ ކައިރީގައި މަލާކްވެސް ނިދާފައި އޮތެވެ. އެނދުމަތީގައި މަލާކް ކުޅެން ގެންގުޅުނު ކުޅޭ އެއްޗެހި ހުއްޓެވެ. އެކަނި ހުރެ ފޫހި ވެގެން ނިދިފައި އޮތް މަލާކްގެ މޫނަގައި ބޮސްދީފައި މީރާ ތެދުވެ މޫނު ދޮވެލާ ހަދައިގެން އައިސް ފޯން ހުޅުވާލިއެވެ.\nނަދީމާއާ ތާނިޔާގެ ކޯލްތަކުގެ އިތުރުން ޔަމާންވެސް ހަ ފަހަރު މީރާއަށް ގުޅާފައި އޮތެވެ. ވީހާވެސް އަވަހަކަށް ގުޅުމަށް އެދިފައި ތާނިޔާ މެސެޖްވެސް ކޮށްފައި އޮތެވެ. މީރާ އަވަސް އަވަހަށް އެއްޗެހިތައް ދަބަހަށް އަޅާލާފައި މަލާކްއަށް ގޮވާ ނަގާފައި މަލާކްއަށް ކާއެއްޗެއް ދީފައި ރީތިކޮށްލިއެވެ. އޭގެ ފަހުން ލުބްނާއަށް ގުޅާފައި މާލެއަށް ދާ ވާހަކަ ބުނެފައި ގެއިން ނިކުތީ ލުބްނާގެ ކޮއްކޮ ކައިރީ ބުނެފައެވެ.\nމީރާ ފެރީގައި އިންދާ ޔަމާން ގުޅިއެވެ. ޔަމާން އެގުޅަނީ މީރާ ވީ ތަނެއް ނޭނގިގެން ކަންބޮޑު ވެގެން ކަން އެނގޭ އިރުވެސް މީރާ އެފޯނަށް ޖަވާބެއް ނުދިނެވެ. އޭގެ ފަހުން ތާނިޔާ ގުޅީ ގެޔަށް ގޮސް މީރާ ޓެކްސީ އިން ފައިބަނިކޮށެވެ. އެވަގުތު މީރާ ފޯން ނަގަން އުޅެނިކޮށް ބެޓެރި ހުސްވެގެން ފޯން ނިވުނީއެވެ.\nމަލާކްގެ އަތުގައި ހިފައިގެން މީރާ ގެޔަށް ވަން އިރު ތާނިޔާއާ ޔަމާން ފޯން އަތަށް ލައިގެން ސިޓިންގްރޫމްގައި ދެކޮޅަށް ހިނގާލަ ހިނގާލާ ތިއްބެވެ. ނަދީމާއާ ޝަފީގު ސޯފާގައި ތިއްބެވެ. މީރާ ފެނުމާއެކު ނަދީމާ މީރާގެ ނަމުން ގޮވާލިއެވެ. އެއާއެކު އެންމެން އެއްފަހަރާ މީރާއާ ދިމާއަށް ބަލާލިއެވެ.\n“ސާބަސް މީރާއަށް، ގުޅާގުޅާ މިހާރު އެންމެން ވަރުބަލި ވެއްޖެ، ކޮންތާކުން ތި އައީ؟” އުނަގަނޑުގައި ދެފަރާތުން ދެއަތް ވިއްދާލަމުން ތާނިޔާ ރުޅި އައިސްފައި ހުރެ އެހިއެވެ.\n“އަހަރެން ބުނީމެއްނު ރައްޓެއްސެއްގެ ގޭގައޭ ހުރީ؟” ތާނިޔާ ރުޅި އައިސްފައި އަހާލި ގޮތުން މީރާ ހިނިއައި ނަމަވެސް ސީރިއަސް ވެފައި ބުންޏެވެ.\n“އެކަމަކު ފޯނު ނެގިދާނެއެއްނު ތި ބުނާ ރައްޓެއްސެއްގެ ގޭގަ ހުއްޓަސް؟ ރޭން ފެށިގެން މި ގުޅަނީ… މިއަދުވެސް ކިތައް ފަހަރު ގުޅައިފިން؟ އަދި ފޯން ނިވާވެސް ލައިފިއޭ… ކަމެއް ވިޔަސް ކިހިނެއްތަ އެނގޭނީ ފޯނު ނުވާލައިގެން އުޅުނީމަ…؟” ތާނިޔާ އަދިވެސް ރުޅި މަޑެއް ނުވެއެވެ.\n“ތާނީ، އަހަރެން ދަމުން ދިޔައީ ތާނީއަށް މެސެޖް ކޮށްފަ، ފަހުން ގުޅިމަވެސް ބުނިން ކީއްވެ ކަން ދިޔައީ. ދެން ކޮން ކަމަކާތަ އެހާ ހާސް ވާންވީ؟” މީރާވެސް ރުޅި އަންނަން ފެށިއެވެ.\n“ދެން އަޅާނުލާ، މީރާ އެއައީއެއްނު؟ އާދެބަލަ މާމަގެ ދަރިފުޅާ…” ނަދީމާ ތާނިޔާގެ ކޮނޑުގައި ހިފާލަމުން އެހެން ބުނެފައި މަލާކް ގޮވައިގެން ކޮޓަރިއަށް ވަނެވެ. ނަދީމާގެ ފަހަތުން ޝަފީގުވެސް ދިޔައެވެ.\n“މީރާ، އެނގޭތަ ދޮންބެ ހާސް ވެގެން އުޅުނު ވަރު؟ މީރާއަށް ނުގުޅިގެން އުޅެނިކޮށް އަދި ފޯނު ނިއްވާލީ…” ތާނިޔާ މީރާ ކައިރިއަށް އައިސް މަޑުމަޑުން ބުނެލީ ޔަމާންއަށް އަޑު އިވިދާނެތީއެވެ.\n“އޭރު ފޯނު ޗާޖް ހުސްވެގެން ނިވުނީ، އަހަރެން ނިއްވާލީކީ ނޫން، އެހެން ނޫނަސް އަހަރެންނާ ނުގުޅިގެން މީހަކު ހާސްވެގެން އުޅޭކަށް ނުޖެހެއެއްނު؟” މީރާ ގަސްތުގައި ޔަމާންއަށް އަޑު އިވޭ ވަރަށް ބުންޏެވެ.\nއެއާއެކު ޔަމާން އައިސް މީރާގެ އަތުގައި ހިފި ގޮތަށް މީރާ ގޮވައިގެން ގޮސް ކޮޓަރިއަށް ވަދެ ދޮރު ލެއްޕިއެވެ.\nސަލާމް ހުރިހާ ކުދިން… ހީކުރަން މިބައިވެސް ކަމުދާނެ ކަމަށް… 29 އަންގާރަ ދުވަހު ގެނެސްދޭނަން އިންޝާﷲ… ކިޔާލާފަ ކޮމެންޓް ކޮށްލައްޗޭ…\nNice.. Waiting for the next episode..\nVaahaka gendhaagoi v rythi.. Meera n yamaan v gulhey.. raahil n vidhaadh too.. Malaa ah2mom2dad libeyne.. RaahilaMeera gulhuvaifiya hadi vaane..\nagree with u …. vaahaka v reethi\nNice but tooooooooooo shorrrrrrt marsha\nwoooooow….hama obiness to max??? yamaan n meera v loabi ulhey goi..heheh\nVvvvv reethi ingey.\nAlhe kudakudhin thakehga ?\nV reethi mipartuves\nMeera nd rahil gulheny. Vidhad ves loabivany yaman dheke. Compromise kuruma vure ehn salhi. Meera ulhey gothun bola udhagu vey..yamaan kuri suvala meera ah javab nudheveh nun. Kthanme bunyas aslu mom nd dad vare nunvaane ehn myhun. Neygeyhe hadha loabivey miyaa gulheny ves meera nd rahil\nI agree with u . Meera & yamaan bodah ulhenee friends gothah . Mi vaahakaiga eves character eh haadhaha loabivegen noolhey .\nMeera ah rahil libijjeyya yaman haadha dhera vaane ey dho…\nHaadha kure ekamaku mihaa inthixaaru kohggen thibeiru\nV nice….hama waitting ga\nalhe mira and yamaan pls pls\nmira and yaman ingey gulhuvaany\nagree with fathun\nI agree with Fathun\nVidaad ves Yamaan deke v.lwbi vae.. nd Meeraa yamaan deke ehaa lwbivaa iru ves Raahil ge nan nufohevenvy sababeh neh….Etanun visnae ehchaky Meraa kitamme yamaanagulhen baenunviyas hiyy edeny egoikan…\nVidaad ves Yamaan deke v.lwbi vae.. nd Meeraa yamaan deke ehaa lwbivaa iru ves Raahil ge nan nufohevenvy sababeh neh….Etanun visnae ehchaky Meraa kitamme yamaanagulhen baenunviyas hiyy edeny Egoinunkan\nI always luv u r stories.. v v reethi mi baI ves nimunu iru nuves igunu\nYamaan n meera plx\nyamaan and meeraeulhenee enmme loabikoh. yamaan ah eynaage zamaanvee loabi libun haqqu. anekka dhondharin dheke loabivaa dhonbappainnaai dhonmmain ves thibeykan engeyne eyrun. ehen meehunnah iburathakah ves vaane eyrun. meeraa aai yamaa gulhuvaa pls pls pls pls\nsame here yamaan and meera\nmarshaa mi story dhen niman ulhey…\nhaadha molhey marsh .. varah furihama story eh.. keep up the good work\nwow nice.plx meera n yamaan gulhuvahje plx………waiting…waiting\nKobaatha meyaduge part avahah up koh deeba


Bodu Thakurufaanu Ge Gaumee Jihaadhaai Gulhey Film Eh Ufahdhanee\nބޮޑުތަކުރުފާނުގެ ޤައުމީ ޖިހާދާއި ގުޅޭ ފިލްމެއް އުފައްދަނީ\n09 އޮކްޓޯބަރ 2021 - 16:39:48\nމުޙައްމަދު ތަކުރުފާނުގެ ޤައުމީ ޖިހާދުގެ މައްޗަށް "ބޮޑުތަކުރުފާނު"، މި ނަމުގައި ފިލްމެއް އުފައްދަން ހޯމް މިނިސްޓްރީން ނިންމައިފިއެވެ.\nމި ފިލްމު ރަސްމީކޮށް އިފްތިތާޙު ކޮށްފައިވަނީ މިއަހަރުގެ ގައުމީ ދުވަހުގެ މުނާސަބަތުގައި މުހައްމަދުތަކުރުފާނު ނިސްބަތްވެވަޑައިގަންނަވާ ހއ. އުތީމްގައި ބޭއްވި ޖަލްސާގައެވެ.\nފިލްމާއި ގުޅޭގޮތުން ހޯމް މިނިސްޓަރު އިމްރާން އަބްދުﷲ ވިދާޅުވީ އެއީ އަންނަން އޮތް ޖީލުތަކަށްޓަކައި ބޮޑުތަކުރުފާނު ކުރެއްވި މަތިވެރިވެގެންވާ ޖިހާދާއި, ގުރުބާނީތައް ޒަމާނުގެ ވިސްނުންތަކާ އެއްގޮތަށް ޒަމާނުގެ ލޯތަކަށް ޅަދަރިންނާ ހަމައަށް އެޖިހާދު ގެނެސްދިނުމަށްޓަކައި ފެށި ވަރަށްބޮޑު ޕްރޮޖެކްޓެއްކަމަށެވެ.\nބޮޑުތަކުރުފާނަކީ، ދިވެހި ޤައުމު ދުށް އެންމެ ވަރުގަދަ ޝަޚްޞިއްޔަތެވެ. އެންމެ މަތިވެރި ބަޠަލެވެ. އެންމެ ރޭވުންތެރި މުޖާހިދެވެ. އެންމެ ކުޅަދާނަ ހެއްވެވެ. އެންމެ ހިތްވަރުގަދަ ފަހުލަވާނެއެވެ. އެންމެ ހިކުމަތްތެރި ޙަކީމެވެ. އެންމެ ކެތްތެރި ޞާބިރެވެ. އެންމެ މޫރިތި ރަސްގެފާނެވެ. އެންމެ ހަންހާރަވެތި ޤައުމީ ބަޠަލެވެ.\nއެމަނިކުފާނުގެ ބައްޕާފުޅަކީ ހއ. އުތީމު ކަޅު ޢަލީ ޚަޠީބު ތަކުރުފާނުގެ ޙުސައިން ޚަޠީބު ތަކުރުފާނެވެ. މަންމާފުޅަކީ ހއ.އިހަވަންދޫ އާމިނާ ދިޔޯއެވެ. އުފަންވެ ވަޑައިގެންފައިވާ ކަމަށްވަނީ ކަޅު މުޙައްމަދު ރަސްގެފާނު ރަސްކަމުގެ3ވަނަ ދައުރުގެ ތެރޭގައެވެ.\nބޮޑު ތަކުރުފާނު ތަޢުލީމް ޙާޞިލް ކުރެއްވީ ބައްޕާފުޅު އުތީމު ޙުސައިން ޚަޠީބު ތަކުރުފާނާއި ބޮޑު ބޭބޭފުޅު ނޮޅިވަރަންފަރު އެދުރުކަލޭގެފާނުގެ އަރިހުން ކަމަށް ވެއެވެ. ޢަސްކަރީ އުކުޅުތަކާއި އެހެނިހެން ހުނަރުތައް ދަސްކުރެއްވި ކަމަށް ވަނީ ބޭދަޅީންނެވެ. ބޭދާޅީ ނުވަތަ ބީދާޅީއަކީ އިންޑިއާގެ ބެންގަލޫރު ކައިރީގައި އޮންނަ ރަށެއް ކަމަށް ވެއެވެ.\nއެމަނިކުފާނު ތުއްޕުޅުއިރު އުތީމު ތުނޑީގައި މަޅިފަތި ޖައްސަވައިގެން ދޫނި ހިއްޕަވަން އުޅުއްވި ކަމުގެ ވާހަކައަކީ މަޝްހޫރު ވާހަކައެކެވެ. އެ ހިއްޕަވާ ދޫނިތައް މިނިވަން ކުރެއްވުމަކީ އެމަނިކުފާނުގެ އާދަފުޅެއް ކަމަށްވެސް ރިވާވެގެންވެއެވެ.


Kulhuntheringe Amilla Training Feshumuge Huhdha Italy Sarukaarun Dheefi - Vaguthu\nއިޓާލިއަން ލީގުގެ ކުލަބުތަކުގެ ކުޅުންތެރިން އިންޑިވިޖުއަލް ތަމްރީނުތައް އަންނަ މަހުގެ ހަތަރު ވަނަ ދުވަހު ފެށުމުގެ ހުއްދަ އިޓަލީ ސަރުކާރުން ދީފިއެވެ.\nކޮވިޑް-19 ވައިރަހާ ހެދި އިޓަލީ ލީގު މެދުކަނޑާލާފައި ވަނީ މިދިޔަ މަހުގެ9ވަނަ ދުވަހުއެވެ. ކޮވިޑް-19 ޔޫރަޕްގައި އެންމެ ފުރަތަމަ ފެތުރެން ފެށި ހިސާބުން ފެށިގެން މި ބަލީގެ ނުރައްކާ އެންމެ ބޮޑުވެފައިވާ އެއް ގައުމަކީ އިޓަލީއެވެ. މާޗް މަހުގެ ފަހުކޮޅުން ފެށިގެން އޭޕްރިލް މަހުގެ މެދަކާ ހިސާބަށް އިޓަލީން ކޮވިޑް-19 ޖެހިގެން އެތައް ހާސް ބަޔަކު މަރުވި ނަމަވެސް މިހާރު އެ ގައުމުގައި މި ބަލި ވަނީ ވަރަށް ބޮޑަށް ކޮންޓްރޯލް ކުރެވިފައެވެ. މިދިޔަ އާދީއްތަ ދުވަހު މި ބަލީގެ ސަބަބުން އިޓަލީގައި މަރުވީ 260 މީހުންނެވެ. މިއީ މާޗް 14 ގެ ފަހުން އެގައުމުން މި ވައިރަހުގައި މީހުން އެންމެ މަދުން މަރުވި ދުވަހެވެ.\nކޮވިޑް-19ގެ ބަލިމަޑުކަމުން އަރައިގަތުމަށް އިޓަލީން މަސަތްކަތް ކުރަމުން އަންނަ އިރު އެގައުމުގެ ސަރުކާރުން ވަނީ ފުރަބަންދަށް ލުއިތަކެއް ދިނުމަށް ނިންމައިފައެވެ. އިޓަލީގެ ޓީވީއަކަށް ދެއްވި އިންޓަވިއުއެއްގައި ބޮޑުވަޒީރު ޖިއުސެއްޕެ ކޮންޓޭ ވިދާޅުވީ އެގައުމުގެ ކުޑަކުދިންގެ ޕާކުތައް ވެސް ހުޅުވާލަން މަސައްކަތް ކުރަމުން އަންނަ ކަމަށެވެ. އަދި ފުޓްބޯޅަ ކްލަބްތަކުގެ ކުޅުންތެރިން އިންޑިވިޖުއަލް ތަމްރީނުތައް އަންނަ މަހުގެ ހަތަރު ވަނަ ދުވަހު ފެށުމަށާއި ޓީމު ތަމްރީނުތައް އަންނަ މަހުގެ 18 ވަނަ ދުވަހު ފެށުމުގެ ހުއްދަ ވެސް ބޮޑުވަޒީރު ކޮންޓޭ ވަނީ ދީފައެވެ.\nއަންނަ މަހު ހަތަރެއްގައި ފުރަބަންދުގެ އުސޫލަށް ލުއިތަކެއް ދޭން ނިންމައިފައިވީ ނަމަވެސް އޭގެ ނާޖާއިޒު ފައިދާއެއް އެއްވެސް ފަރާތަކުން ނުނެގުމަށް ކޮންޓޭ ވަނީ އިލްތިމާސް ކުރައްވައިފައެވެ.\nރިޕޯޓުތައް ބުނާގޮތުން ކުޅުންތެރިންނާއި ޓީމުތަކުން ފަރިތަކުރުންތައް ފެށުމަށް ފަހު މެއި 27 އާއި ޖޫން 02 އަކާ ދެމެދު އިޓަލީ ލީގުގެ ކުޅުން އަލުން ފެށޭތޯ އެގައުމުގެ ފުޓްބޯޅަ އިދާރާ އިން އަންނަނީ މަސައްކަތް ކުރަމުންނެވެ. އިޓާލިއަން ލީގު އަލުން ފަށަން ހަތް ކްލަބަކުން ދެކޮޅު ކަމަށް ރިޕޯޓްތައް ބުނި ނަމަވެސް، ލީގު ހިންގާ ކައުންސިލުން އޮތީ ލީގު ފުރިހަމަކުރަން ނިންމައިގެންނެވެ. ރިޕޯޓްތައް ބުނާ ގޮތުގައި ލީގު އަލުން ފެށުމާއި ދެކޮޅު ހަދާފައިވަނީ ސެރިއޭ އޭގެ ކްލަބުތަކުގެ ތެރެއިން އުދިނޭޒީ، ބްރެޝިއާ، ސަމްޕްޑޯރިއާ، ޓޮރިނޯ، ސްޕާލް އަދި ކަލިއާރީގެ އިތުރުން ޖެނޯއާ އެވެ. ލީގު ފެށުމާއި މި ކްލަބުތަކުން ދެކޮޅު ހެދި ނަމަވެސް، ޔޫރަޕްގެ ފުޓްބޯޅަ އާއި ބެހޭ މައި އިދާރާ ޔުއެފާއިން ވަނީ އެ އިދާރާގެ ހުއްދަ ނުހޯދައި އެއްވެސް ލީގެއް ކެންސަލް ނުކުރަން ފުޓްބޯޅަ އެސޯސިއޭޝަންތަކަށް އަންގާފައެވެ.


ހިތުގެ ތެޅުން... (ހަ ވަނަ ބައި)\n"މަންމާ! އަހަންނަށް އަދި 27 އަހަރު. މިއުމުރުގަ އަދި ކައިވެންޏަކާ ހަމައަށް ދާކަށް އަހަރެން ގަސްދެއް ނުކުރަން."\nބަހަނާއެއް ދައްކައިގެންވެސް އެކައިވެނީގެ މަޅިން ސަލާމަތްވެވޭތޯ ކައިފް ބެލިއެވެ.\n"ސަތޭކަ އަހަރުގެ މީހަކަށްވެސް ބުނެވިދާނެ އަހަންނަށް އަދި ސަތޭކަ އަހަރޭ. މިއީ އަދި ކައިވެނި ކުރާ ޢުމުރެއްނޫނޭ! ތި ޢުމުރަކީ ފިރިހެން ކުއްޖަކު ކައިވެނި ކުރަން ހަމަ އެންމެ ރަނގަޅު ޢުމުރުކަމަށް މަންމަ ދެކެނީ."\nޝިރުމީނާ ހުރީ ކައިފްގެ ފަރާތުން މިކަހަލަ ޖަވާބެއް ލިބިދާނެކަމާމެދު ވިސްނައިގެންނެވެ. ކައިފް އެ ނުދަންނަ އަންހެންކުއްޖާގެ މޫނަށް ބަލަން އިން ޝައުޤުވެރި ނަޒަރު ޝިރުމީނާއަށް ވަނީ ފާހަގަކުރެވިފައެވެ. އައީ ކޮން ދިމާލަކުންކަންވެސް ނޭނގޭ އަންހެންކުއްޖަކު އޭނާގެ ޅީދަރިއަކަށް ހަދަން އޭނާ ހުރީ ތައްޔާރުވެގެންނެއްނޫނެވެ. އެމީހުންނަކީ މުޖުތަމަޢުގައި ޤަދަރުވެރި، ދަރަޖައިގެ ގޮތުން މާ މަތީ ބައެއް ކަމުގައި ޝިރުމީނާދެކެއެވެ. ޚުދު އޭނާގެ ފެށުމަކީ ނިކަމެތިކަމާއި ހައިހޫނުކަމުން ފެށިގެންއައި ދިރިއުޅުމެއް ނަމަވެސް އެދުވަސްތައް ދޫކޮށް މިފަދަ ތަނަވަސްކަމަކާ ހަމައަށް އައުމަށް އޭނާ ގިރާނުކުރަނީ ކޮން އޮޅިއެއް ހެއްޔެވެ؟ ކައިފުއަކީ ގާދިރުގެ ދަރިއަކަށް ނުވިޔަސް، އުފަން ދަރިޔަކު ދެކެވާ ލޯބި އޭނާ ކައިފް ދެކެވެއެވެ. އެއީ ޝިރުމީނާ ދެކެ އޭނާ ވާ ލޯބީގެ ތެދުވެރިކަން ހާމަ ކޮށްދޭ ކަމެކެވެ.\nކައިފްގެ ކާވެންޏާ ގުޅޭ ގޮތުން ދެކެވެމުންދާ ވާހަކަތައް އަޑުއަހަން އެމީހުންގެ ފުރަގަހުން ގޭތެރޭގައި ހުރި ތަނބެއްގައި ލެނގިލައިގެން ސަލީމާ ހުއްޓެވެ. ކައިފު ކާވެންޏެއް ކުރާ މަންޒަރު ދެކެން އޭނާވެސް ބޭނުންވެއެވެ. ނަމަވެސް ހަނާނު އަކީ ހަރުދަނާ ކާވެންޏެއްގެ ޒިންމާ ނެގޭ ކަހަލަ ކުއްޖެއްކަމުގައި ސަލީމާއަކަށް ޤަބޫލެއް ނުކުރެވެއެވެ.\nއެކައިވެންޏަށް އެދި ޝިރުމީނާ ކުރި އާދޭސްތަކަށް ބީރު ކަންފަތެއް ދޭކަށް ކައިފްއަކަށް ނުކެރުނެވެ.\nއެންމެ ފަހުން ހަމަސް ފަހުން ކައިވެނިކުރުމަށް ކައިފް އެއްބަސްވިއެވެ. ހަނާނު އިނީ ކައިފް އެދުނު މުއްދަތު ދިގުކަމުން ފޫހިވާ ގޮތްވެފައެވެ. އޭނާ ބޭނުންވަނީ އެކާވެނި ވީހާވެސް އަވަސް ކުރުމަށެވެ.\nގަޑިން ރޭގަނޑު ބާރަ ޖެހުމަކާ ގާތްވަނީއެވެ. ސަލީމާއިނީ ފުންނިންޖެއްގެ ތެރެއަށް ގެނބިފައިވާ ބަލްޚާގެ ތުނި މޫނަށް ބަލަހައްޓައިގެންނެވެ. އެ ހަމަ ހިމޭން ނިދިން ހޭލައި ފަޅުވެފައިވާ އޭނާގެ ދިރިއުޅުމަށް ކުޑަވެސް ދިރުމެއް ގެނެސް ދިނުމަށް އެދި އެދިއެވެ. ސަކަ މިޒާޖާއެކު މުޅި ގޭތެރެއަށް އުފާވެރިކަން ފަތުރަމުންދިޔަ މި ރީތި އަންހެން ކުއްޖާއަށް މިފަދަ ނިކަމެތި ކަމެއް ތަޙައްމަލް ކުރަންޖެހުނީ ކީއްވެ ކަމެއްވެސް ނޭނގެއެވެ. ބަލްޚާއަކީ ސުކޫލުގައި ކިޔަވަން އުޅުނު އިރު މުޅި ކުލާހުގައިވެސް ފާހަގަކޮށްލެވޭފަދަ މޮޅު އަޚުލާޤު ރަނގަޅު އަންހެން ކުއްޖެކެވެ. ކުޑައިރުންސުރެ ދެކެމުންދިޔަ މުއްސަނދި ދިރިއުޅުމުގެ އާދަތަކަށް ހޭނި ބޮޑާވެ ކިބުރުވެރި ވުމަކީ ބަލާޚާގެ ގޮތެއްނޫނެވެ. ޒުވާން ފުރާވަރަށް އަރައިގެން އައި އިރު ބަލްޚާގެ ރީތިކަމާމެދު ޝިރުމީނާގެ ހިތުގައި ބަލްޚާއާމެދު ނަފުރަތު އުފެދެމުންދިޔައެވެ. މިރީތި އަނހެންކުއްޖާ ބޮޑުވެ ކައިވެންޏެއްކުރާ ޢުމުރަށް އެޅުމުން ބަލްޚާގެ ކައިވެންޏަށް އެދިގެންއަންނާނެ މީހުންގެ ޤަދަރުވެރިކަމާމެދު ވިސްނައި އޭނާގެ ހިތް ބަލްޚާއާއި ސަލީމާ އާ ދޭތެރޭ ކިލަނބުވަމުންދިޔައެވެ. ޝިރުމީނާ އެގެއަށް އައުމަށްފަހު ލިބެމުންދިޔަ ވަރަށްވެސް ގާދިރުގެ ފުށުން ސަލީމާމެންނަށް އަޅާލުން ލިބުން ހުއްޓިގެން ދިޔައީ އެމީހުންނާމެދު ޝިރުމީނާގެ ހިތުގައި އތް ހަސަދަވެރިކަމެއްގެ ބޮޑުކަމުންނެވެ.\nފުން ވިސްނުމެއްގެ ތެރެއަށް ގެއްލެމުން ދަނިކޮށް ކޮޓަރީގެ ދޮރުހުޅުވާލިއަޑަށް އޭނާ ފަސް އެނބުރި ބަލައިލިއެވެ. ކައިފް އައިސް ސަލީމާ ނިދާ އެނދުގައި އޮށޯވެލަމުން ފުން ނޭވާއެއް ބޭރުކޮށްލިއެވެ.\n"ބޮޑު މަންމާ ! މަންމަމެން އަޅުގަނޑުގެ ކާވެނި ހަމަޖައްސަވައިފި. ބޮޑުމަންމައަށް ހީވޭތަ ހަނާންއަކީ ކާވެނި ކުރަން ރަނގަޅު ކުއްޖެއްހެން؟" އެނދުން ތެދުވެ އިށީނދެލަމުން ކައިފް ބުނެލިއެވެ.\n"ތިކަން އެނގިއްޖެ! ދަރިފުޅުގެ މަންމަގެ ނިންމުމާ ދެކޮޅަށް އެއްޗެއް ބުނާކަށް ނެތީން. އެކަމަކު ކާވެންޏަކީ ވަރަށް ހަރުދަނާކަމާއެކު އަޅާ ފިޔަވަޅަކަށް ވާންވާނީ. ތިމާ ލޯބި ނުވާ މީހަކާ އެކު އުޅުމަކީ އަމިއްލަ ދިރިއުޅުމަށާއި ކާވެނިވެވޭ އަންހެންކުއްޖާގެ ދިރިއުޅުމަށްވެސް ކުރެވޭ ވަރަށް ބޮޑު ބޭއިންސާފެއް."\nކައިފްގެ ގާތުގައި އިށީނދެލަމުން ސަލީމާ ލޯތްބާއެކު ބުނެލިއެވެ.\nޝައިލީންއާއި ޒަހުރާ ތިބީ ކެފޭއެއްގައި ހެނދުނުގެ ނާސްތާއަށް އިންސާފުކުރުމުގައެވެ. އެއީ ޒަހުރާއަށް ވަޒީފާ ހަމަޖެހުމުގެ އުފަލުގައި އޭނާދޭ ހެނދުނުގެ ނާސްތާއެކެވެ. ދެ މީހުން ތަފާތު ދުނިޔަވީ ވާހަކަތަކުގައި ހީސަމާސާ ކުރަމުން ކެއުމަށް އިންސާފުކުރަމުން ދިޔައެވެ. ޝައިލީންގެ ފޯނަށް މެސެޖެއް އައީ އެވަގުތުއެވެ. އެއީ ކައިފްގެ މެސެޖެކެވެ. ބާއްޖަވެރި ހެނދުނަކަށް މަރުހަބާކިޔަމުން، މެންދުރުގެ ކެއުމަކަށް ދަޢުވަތު ދީ ފޮނުވާފައިވާ އެމެސެޖުގެ ފަހަތުގައި ހިތެއް ޖަހާފައިވެއެވެ.\nޒަހުރާއަށް އެމެސެޖު ދައްކާލަމުން ޝައިލީން ބުމަ އަރުވާލިއެވެ. ޒަހުރާގެ ހިތުގައި އަނދައިގަތް ހަސަދައިގެ އަލިފާނާއެކުވެސް އޭނާ ހިނިތުންވެލިއެވެ.\n"އޭނާ ސެޓްކޮށްލީތަ؟ ދެން ޖަނާހުއަށް ވާނީ ކިހިނެތް؟ އޭނާ އަދިވެސް ޕްރޮޕޯޒް ނުކުރޭތަ؟" ޒަހުރާ ޝައްކުގެ ބެލުމަކުން ބަލާލަމުން ޝައިލީންއާ ސުވާލުތަކެއް ކުރިމަތިކުރުވިއެވެ.\n"ތިހެން ބުނީމަ މިހަނދާންވީ؟ މަށަށް ހީވި ކުރިން ދުވަހަކު ޖަނާހުގެ ކާރުން ޒަހޫ ފެނުނުހެން. ގުޅީމެއްނު. އެއީ ހަމަ ޒަހޫއެއް ނޫންތަ؟" ޝައިލީންގެ އެސުވާލާއެކު ކޮންމެވެސް ވަރަކަށް ޒަހުރާ ހިމޭންވިހެން ޝައިލީންއަށް ހީވިއެވެ.\n"ކިތައްފަހަރު ބުނަންވީ މަށެއް ނޫނޭ އެއީކީ!" ހަމަޖެހޭގޮތް ދައްކަމުން ޒަހުރާ ބުނެލިއެވެ.\nހަވީރު އޮފީސް ނިންމާލުމަށް ފަހު ޒަހުރާ ގެއަށް ވަދެ ކޮޓަރީގެ ދޮރު ހުޅުވާލުމަށްފަހު، އޭނާގެ އެނދުމަތީގައި އޮށޯވެގެން އޮތް ޖަނާހުއަށް ބަލާލަމުން އޭނާ ހިނިތުންވެލިއެވެ. މައިންބައިންގެ އަޅާޅުން ކުޑަކަމުން، ހިލޭ ފިރިހެނުންނަށް ޒަހުރާގެ ކޮޓަރިން ކިޔާ މަރުހަބާތަކުގެ ޚަބަރު އެމީހުންނަށް އެނގުނަސް އެކަމަށް އެމީހުން މާބޮޑު ސަމާލުކަމެއްނުދެއެވެ. ޖަނާހުގެ ފަރާތުން އެނިކަމެތި އާއިލާއަށް ލިބޭ އެހީތެރިކަމުގެ ސަބަބުން އެމީހުންގެ ރުހުން ޖަނާހުއަށް އިންތިހާއަށް ލިބިފައިވެއެވެ.\n"ތިހެން އައިސް ހިލޭ އަންހެނެއްގެ ކޮޓަރިތެރޭއޮއްވަ ކުރިންވެސް ޖަނާހުއަށް ލަނޑު ލިބުނީދޯ؟ ބިރެއްވެސް ނުގަނޭތަ؟" ޒަހުރާ ދަބަސް ކޮޓަރީގެ މޭޒުމަތީގައި ބާއްވަމުން ކައިރީގައި ހުރި ގޮނޑީގައި އިށީނދެލިއެވެ.\n"ކޮން ބިރެއް!" ޖަނާހު ޔަގީންކަމާއެކު އެހެން ބުނެލަމުން ޓީވީ ހުޅުވާލިއެވެ.\n"ހޫމް. ތިއެއް ނޫނޭ. އަހަރެމެން އިންތިޒާރުކޮށްގެން ތިބި ދުވަސް އަތުވެއްޖެ. ހުރިހާ ކަމެއް ނިންމަން މިއީ އެންމެ ރަނގަޅު ވަގުތު. އަވަހަށް ޝައިލީންއަށް ޕްރޮޕޯޒްކުރޭ!"\nބުރުހަމަ ސާދަ ވިލޭރޭގެ ރީތި ހަނދު ފަލަކުގައި ރަނިކަންކުރަމުންދަނީއެވެ. އަމާންކަމާއި ހާމަކަމާއެކު ވަށައިގެންވާ ތަރިތަކުގެ މެދުގައި ހަމަޖެހިލައިގެން އިން ހަނދަށް ކޮންމެ މީހަކުވެސް ބަލަނީ އިހުތިރާމާއެކު ދަހިވެތި ނަޒަރަކުންނެވެ. އިންސާނީ ލޯތަކުގެ މި ދަހިވެތި ނަޒަރަށް ކެހިދިނުމަށްފަހު އިސާހިތަކު އުޑުމަތީގައި ފަތުރާލި ކަޅު ބޯވިލާތަކުގެ ފަރުދާއާއެކު ހަނދުވެސް އެ ވިލާތަކުގެ ފުރަގަހުގައި ނިވާވެލައިފިއެވެ. އެއާއެކު ވެހިގަތް ވާރޭގެ ތިކިތަކުން މުޅި ބިން ތެތްމަންފެށުމުން ވެހެންފެށިވާރެއިން ސަލާމަތްވުމަށް ޝައިލީންއާއި ޖަނާހު ވެސް އަސްކަންޏެއްގެ ދަށަށް ވަދެއްޖެއެވެ.\nއަސްކަނިން ފައިބަމުންދިޔަ ވާރޭގެ ތިކިތަކާއެކު ޝައިލީންގެ ހިތުގައި އަރީންގެ ހަނދާންތައް އަނެއްކާވެސް އާވެލައިފިއެވެ.\nޝައިލީންގެ ހިމަ އުނަގަނޑުގައި އަތް އަޅުވާލަމުން ޖަނާހުގެ ގާތަށް ޝައިލީން ދަމާލީވެސް އެވަގުތުއެވެ. އަރީންއަކީ އޭނާއަށް ފެނުނު ހުވަފެނެއްކަހަލައެވެ. އެމޫނުގެ ތަސްވީރު އޭނާގެ ހިތުގައި ކުރެހިފައި ނުވިޔަސް އެރޭ އަރީންގެ ފަރާތުން ކުރިމަތިވި "ޖެއްސުންކުރުން" ފޮނި ހަނދާނެއްގެ ގޮތުގައި އޭނާގެ ހިތުގައި ރައްކާކުރެވިފައިވެއެވެ. އެވަގުތު އެ އަސްކަނި ދަށުގައި ތިބި އެހެން މީހުންނަށް ބަލާލަމުންޝައިލީން ޖަނާހުއާ ދުރައްޖެހިލިއެވެ.\nއެއްކަކޫ މައްޗަށް ވާގޮތަށް ޝައިލީންގެ ކުރިމަތީ އިށީންދެލަމުން ޖީބުން އަލިމަހުގެ އަނގޮޓިއެއްނަގައި ޖަނާހު ޝައިލީންގެ ކިބައިން ކައިވެންޏަށް އެދުނީވެސް އެ ވަގުތުއެވެ. އޭނާގެ ކައިވެންޏަށް ޖަނާހު މިކަހަލަ ފިލްމީ ގޮތަކަށް އެދިދާނެކަމަކަށް އޭނާ އުއްމީދެއްނުކުރެއެވެ. (ނުނިމޭ)


ލުޤުމާނުގެފާނުގެ ވަޞިއްޔަތް – DhiSalafiyyah\n04/05/2013 އެހެނިހެން, ޤުރުއާނާއި އޭގެ ޢިލްމުތައްއައްޝައިޚް ޝިހާމް މުޙައްމަދު\nوَإِذْ قَالَ لُقْمَانُ لِابْنِهِ وَهُوَ يَعِظُهُ يَا بُنَيَّ لَا تُشْرِكْ بِاللَّـهِ ۖ إِنَّ الشِّرْكَ لَظُلْمٌ عَظِيمٌ ﴿١٣﴾\nއަދި ލުޤުމާނުގެފާނު އެކަލޭގެފާނުގެ ދަރިކަލުންނަށް ނަޞޭޙަތް ދެއްވަމުން ވިދާޅުވިހިނދު ހަނދުމަކުރާށެވެ! އޭ ދަރިފުޅާއެވެ! ﷲ އަށް ތިބާ ޝިރުކު ނުކުރާށެވެ! ހަމަކަށަވަރުން، ޝިރުކުރުމަކީ ބޮޑުވެގެންވާ އަނިޔާއެކެވެ.\nއިންސާނާއަށް، އޭނާގެ މައިންބަފައިންނަށް (ހެޔޮކޮށް ހިތުމަށް) ތިމަންއިލާހު ވަޞިއްޔަތް ކުރެއްވީމެވެ. އޭނާގެ މައިމީހާ ބަލި ނިކަމެތިކަމުގެ މައްޗަށް، ބަލި ނިކަމެތި ކަމާއެކު މާބަނޑުގައި އޭނާ އުފުލިއެވެ. އަދި އޭނާ ކިރު ތުނބުން ވީއްލުންވަނީ، ދެއަހަރުގައެވެ. (ތިމަންއިލާހު އަމުރު ކުރެއްވީމެވެ.) ތިމަންއިލާހަށާއި، ތިބާގެ މައިންބަފައިންނަށް ޝުކުރުކުރާށެވެ! އެނބުރި ރުޖޫޢަވުން ވަނީ، ހަމަ ތިމަންއިލާހުގެ ޙަޟްރަތަށެވެ.\nوَإِن جَاهَدَاكَ عَلَىٰ أَن تُشْرِكَ بِي مَا لَيْسَ لَكَ بِهِ عِلْمٌ فَلَا تُطِعْهُمَا ۖوَصَاحِبْهُمَا فِي الدُّنْيَا مَعْرُوفًا ۖ وَاتَّبِعْ سَبِيلَ مَنْ أَنَابَ إِلَيَّ ۚ ثُمَّ إِلَيَّ مَرْجِعُكُمْ فَأُنَبِّئُكُم بِمَا كُنتُمْ تَعْمَلُونَ ﴿١٥﴾\nއަދި ތިމަންއިލާހާމެދު، ތިބާއަށް އެނގުމެއްނުވާ އެއްޗެއް ޝަރީކު ކުރުމަށް، އެ ދެމީހުން ގަދައަޅައިފިނަމަ، ފަހެ، ތިބާ އެ ދެމީހުންނަށް ކިޔަމަންނުވާށެވެ! އަދި ދުނިޔޭގައި ހެޔޮގޮތުގައި އެ ދެމީހުންނާއެކު އުޅޭށެވެ! އަދި ތިމަންއިލާހުގެ ޙަޟްރަތަށް ކިޔަމަންވެ، ރުޖޫޢަވެ ތައުބާވީ މީހުންގެ މަގަށް ތަބާވާށެވެ! ދެން ތިޔަބައިމީހުން އެނބުރި ރުޖޫޢާވުން ވަނީ ތިމަންއިލާހުގެ ޙަޟްރަތަށެވެ. ފަހެ، އޭރުން ތިޔަބައިމީހުން ކޮށްއުޅުނު ޢަމަލުތަކުގެ ޚަބަރު ތިމަންއިލާހު ތިޔަބައިމީހުންނަށް އަންގަވާހުށީމެވެ.\nيَا بُنَيَّ إِنَّهَا إِن تَكُ مِثْقَالَ حَبَّةٍ مِّنْ خَرْدَلٍ فَتَكُن فِي صَخْرَةٍ أَوْ فِي السَّمَاوَاتِ أَوْ فِي الْأَرْضِ يَأْتِ بِهَا اللَّـهُ ۚ إِنَّ اللَّـهَ لَطِيفٌ خَبِيرٌ ﴿١٦﴾\nއޭ ދަރިފުޅާއެވެ! ހަމަކަށަވަރުން، އެ ޢަމަލަކީ ރެވިއޮށްޓަރެއްގެ ބަރުދަންހުރި ޢަމަލެއް ކަމުގައިވިޔަސް، ހިލައެއްގެ ތެރޭގައިވިޔަސް، ނުވަތަ އުޑުތަކުގައިވިޔަސް، ނުވަތަ ބިމުގެ ތެރޭގައިވިޔަސް (ޤިޔާމަތް ދުވަހުން) ﷲ އެ ޢަމަލެއް ގެންނަވާނެތެވެ. ހަމަކަށަވަރުން، ﷲ އީ، އޯގާވަންތަކަން ބޮޑު، މޮޅަށް ދެނެވޮޑިގެންވާ އިލާހެވެ.\nيَا بُنَيَّ أَقِمِ الصَّلَاةَ وَأْمُرْ بِالْمَعْرُوفِ وَانْهَ عَنِ الْمُنكَرِ وَاصْبِرْ عَلَىٰ مَا أَصَابَكَ ۖ إِنَّ ذَٰلِكَ مِنْ عَزْمِ الْأُمُورِ ﴿١٧﴾\nއޭ ދަރިފުޅާއެވެ! ތިބާ ނަމާދު ޤާއިމް ކުރާށެވެ! އަދި ހެޔޮކަންތަކަށް އަމުރުކުރާށެވެ! އަދި ނުބައިކަންތައް ނަހީކުރާށެވެ! ތިބާޔަށްޖެހޭ މުޞީބާތްތަކަށް ކެތްކުރާށެވެ! ހަމަކަށަވަރުން، އެކަންވަނީ، ޢަޒުމް ކަނޑައަޅަންޖެހޭ ކަންތައްތަކުގެ ތެރެއިންނެވެ.\nوَلَا تُصَعِّرْ خَدَّكَ لِلنَّاسِ وَلَا تَمْشِ فِي الْأَرْضِ مَرَحًا ۖ إِنَّ اللَّـهَ لَا يُحِبُّ كُلَّ مُخْتَالٍ فَخُورٍ ﴿١٨﴾\nއަދި މީސްތަކުންނަށް ކިބުރުވެރިވެ، ތިބާގެ ކޯތާފަތް އަނބުރައިނުލާށެވެ! (އެބަހީ: މޫނު އަނބުރައި ނުލާށެވެ!) އަދި ބޮޑާވެގެންވާ ޙާލު، ބިމުގައި ނުހިނގާށެވެ! ހަމަކަށަވަރުން، ކިބުރުވެރިވެ، ފަޙުރުވެރިވާ އެއްވެސް މީހަކުދެކެ ﷲ ލޯބިވެވޮޑިގެނެއް ނުވެތެވެ.\nوَاقْصِدْ فِي مَشْيِكَ وَاغْضُضْ مِن صَوْتِكَ ۚ إِنَّ أَنكَرَ الْأَصْوَاتِ لَصَوْتُ الْحَمِيرِ ﴿١٩﴾\nއަދި ތިބާ ހިނގާ ހިނގުމުގައި މެދުމިނަށް ހިނގާށެވެ! އަދި ތިބާގެ އަޑު މަޑުކުރާށެވެ! ހަމަކަށަވަރުން، އަޑުތަކުގެ ތެރެއިން އެންމެ ހުތުރުވެގެންވާ އަޑަކީ ޙިމާރުގެ އަޑުކަން ކަށަވަރެވެ.\nسورة لقمان 13-19


Gina iruthakeh'ge bura masahkathah fahu Alifaangandu control koffi\nއެންމެ ފުރަތަމަ އަލިފާން ރޯވީ، އަބަދަށްފަހި މަގުގައި ހުރި ހ. ތިލަފުށި ގޭގައި ހުރި ގުދަނެއްގައި\nކެމިކަލް ހުރި4ގުދަނެއްގައި ރޯވި\nމިއީ މިހާތަނަށް ހިނގި އެންމެ ބޮޑު އެއް އަލިފާނުގެ ހާދިސާ\nކ. މާލެ | 21 ސެޕްޓެންބަރ 2019 | ހޮނިހިރު 04:39 | 7,941\nއަލިފާންގަނޑި ނިއްވުމަށް ފަޔަރ އެންޑް ރެސްކިއު އިން ހަރަކާތްތެރިވަމުން ދިޔަ - ރާއްޖެއެމްވީ\nހ. ތިލަފުށިގޭގައި ހުރި ގުދަނެއްގައި ރޯވެ، ފެތުރުނު ބޮޑު އަލިފާންގަނޑު ކޮންޓްރޯލްކޮށްފި އެވެ.\nގިނަ ގަޑިއިރުތަކެއްގެ ބުރަ މަސައްކަތަށްފަހު އެމްއެންޑީއެފުން ބުނީ އަލިފާންގަނޑު ކޮންޓްރޯލްކުރެވިފައިވާކަމަށެވެ.\nހ. އަބަދަށްފެހި މަގުގައި ހުރި ގެތަކަކާ، އަދި ގުދަނުގައި އަލިފާން ރޯވެފައިވާއިރު މިހާދިސާގައި ވަނީ އެއްފަރާތެއް ނިޔާވެފައެވެ. ހުކުރު ދުވަހުގެރޭ ހިނގި އަލިފާނުގެ ހާދިސާގައި ހަމައެކަނި ނިޔާވީ އައިޝަތު ޝައުނާ އެވެ. އެ ހާދިސާގައި އެހެން މީހުން ވަނީ ސަލާމަތްކުރެވިފަ އެވެ.\nއަލިފާނުގެ ހާދިސާގައި އެންމެ ފުރަތަމަ އަލިފާން ރޯވީ، އަބަދަށްފަހި މަގުގައި ހުރި ހ. ތިލަފުށި ގޭގައި ހުރި ގުދަނެއްގައެވެ. އަދި އެ އަލިފާންގަނޑު އެ ގޭގެ ފަހަތުގައި ހުރި ބައެއް ގޭގެއަށް ފެތުރުނު އިރު އެ ގޭގެ ކުރިމަތިން އަބަދަށްފެހި މަގުގައި ހުރި އެހެން ގެއެއްގައި ވެސް ރޯވެ ބޮޑެތި ގެއްލުންތަކެއްވެފަ އެވެ.\nއެމްއެންޑީއެފުން ބުނިގޮތުގައި އަލިފާންގަނޑު އެހާ ބޮޑަށް ފެތުރެން މެދުވެރިވި ސަބަބަކީ4ގުދަނެއްގައި ރޯވުމެވެ. އަދި އެ4ގުދާނުގައިވެސް ހުރީ އަލިފާން ހިފާ ބާވަތްތަކުގެ ކެމިކަލްތަކެއްކަމަށެވެ. މި ހާދިސާގައި7އިމާރަތަކަށް ވަނީ ބޮޑެތި ގެއްލުންތަކެއް ލިބިފަ އެވެ.\nމި ހާދިސާގައި 200 އަށްވުރެ ގިނަ މީހުންނަށް ވަގުތީ ބޯހިޔާވެހިކަން ފޯރުކޮށްދީފައިވެއެވެ. އެ މީހުންނަށް ވަގުތީ ބޯހިޔާވެހިކަން ފޯރުކޮށްދިނީ ކަލާފާނު ސުކޫލްގަ އެވެ. މިއީ މާލޭގައި މިފަހުގެ ތާރީހެއްގައި ހިނގި އެންމެ ބޮޑު އަލިފާނުގެ ހާދިސާ އެވެ.


SunOnline: REPORT - Dhe baaruge Koalhumaai Olhunbolhun!\nނަޖާހު މަސްއޫދު 19 Jun 2019, 08:08\nއޭޕްރީލް 30، 2018: ކްރިމިނަލް ކޯޓާއި ސިވިލް ކޯޓުގެ ފަނޑިޔާރު ކަމަށް އައްޔަން ކުރި ހަތަރު ބޭފުޅުން މަގާމުގެ ހުވާކުރުމަށް ބޭއްވި ހަފްލާގެ ތެރެއިން -- ސަން ފޮޓޯ/ ފަޔާޒު މޫސާ\nފުލުހުން ބަލަމުން އަންނަ ޖިނާއީ މައްސަލައަކާ ގުޅިގެން ސުޕްރީމް ކޯޓުގެ ފަނޑިޔާރު އަބްދުﷲ ދީދީ ޖުޑީޝަލް ސާވިސަސް ކޮމިޝަން (ޖޭއެސްސީ)އިން ސަސްޕެންޑު ކުރުމާ އެކު ބޮޑު ކޯޅުމެއް ފެށިއްޖެ އެވެ. މި ކޯޅުމެއްގެ ސިލްސިލާގެ ތެރެއަށް ކޮންމެ ދުވަހަކުންހެންމެ ނިއުޅެމުން އަންނަ ކޯޓު އަމުރުތަކާއި، ރައްޔިތުން މަޖިލީހުން ފުލުފުލުގައި ނިންމަމުން އަންނަ ކަންތައްތަކުން މުޅި ގައުމު ކޮށިއަރުވާލައިފި އެވެ. ރާއްޖެ މިހާރު މި އޮތީ، ގާނޫނީ ބޮޑު ކޯޅުމެއްގެ ތެރެއަށް ސޮއްސާލައި ވާނުވާއެއް ނޭނގޭ ކަންތައްގަނޑެއްގެ ތެރޭގަ އެވެ.\nމައްސަލަ އުފަންވީ ގޯހަކުން\nމި މަހުގެ 12 ވަނަ ދުވަހު އަބްދުﷲ ދީދީ ސަސްޕެންޑު ކުރަން ޖޭއެސްސީއިން ނިންމި އިރު، ފަނޑިޔާރުންގެ ގާނޫނުގެ 37 ވަނަ މާއްދާގެ (ރ)ގައި ބުނާ ގޮތަށް އޭނާއާ ދެކޮޅަށް ހުށަހެޅުނު މައްސަލައާ ގުޅިގެން ސުވާލުކޮށް ތުހުމަތުތަކަށް ޖަވާބުދާރީ ވުމަށް އޭނާއަށް ފުރުސަތު ދީފައެއް ނުވެއެވެ.\nކުރީގެ އުއްތަމަ ފަނޑިޔާރު އަބްދުﷲ ސައީދު ހައްޔަރު ކުރުމުން އެ ފަނޑިޔާރު ސަސްޕެންޑް ކުރުމަށް ޖޭއެސްސީ އިން އޭރު ނިންމީ ވެސް އޭނާއާ ސުވާލު ނުކޮށެވެ. އެ ނިންމުމަށް އޭރު ފާޑުވިދާޅުވެ، ތުޅާދޫ ދާއިރާގެ މިހާރުގެ މެމްބަރު އަދި މަޖިލިސް މެންބަރުން ޖޭއެސްސީގައި ތަމްސީލް ކުރައްވާ، ހިސާން ހުސެއިން އޭރު ވިދާޅުވެފައި ވަނީ ފަނޑިޔާރަކާ މެދު މައްސަލައެއްގެ ތުހުމަތު ކުރެވޭ ނަމަ އެ ފަނޑިޔާރަކާ ސުވާލުކޮށް އޭނާގެ ބަހެއް ހޯދުމަށް ފަހު ފިޔަވަޅު އެޅުމަކީ އެންމެ އަސާސީ އެއް ކަންތައް ކަމަށެވެ. ނަމަވެސް، ގާނޫނީ ދާއިރާއިން ހޭލުންތެރި އެތައް މެމްބަރަކު އެމްޑީޕީގެ ޕީޖީ ގްރޫޕުގައި ތިއްބެވި އިރު އެކަމާ މިއަދު ކަންބޮޑުވެ ވަޑައިނުގަންނަވަ އެވެ.\nފަނޑިޔާރު ދީދީ މިރޭ ޖޭއެސްސީއަށް ހާޒިރު ކުރުން: ޖޭއެސްސީން ވަނީ ދީދީ ސުޕްރީމް ކޯޓަށް ހުށަހެޅި މައްސަލަ އެ ކޯޓަށް ނުބެލޭނެ ކަމަށް ދެންނެވުމަށް ނިންމައިފައި -- ސަން ފޮޓޯ/ ފަޔާޒު މޫސާ\nގާނޫނީ އިޖުރާއަތުތަކުގެ ތެރެއިން ކަންކަން ކުރުމަކީ މިހާރު ވެރިކަމުގައި ތިބި އެމްޑީޕީއިން ވޭތުވެ ދިޔަ ފަސް އަހަރު އެންމެ އަޑަށް ބާރުލާފައި ވަކާލާތު ކުރި އެއް ކަންތަކެވެ. ނަމަވެސް، އެ ކަންކަން ހަނދާން ނެތުމުގެ ނަތީޖާއަކަށް މި ވަނީ ފަނޑިޔާރު ދީދީ ސަސްޕެންޝަނާ މެދު ގާނޫނީ ސުވާލުތައް އުފެދި، ކޯޅުންތަކެއްގެ ހުޅުގަނޑު ފަޅައިގެން އައުމެވެ.\nފަނޑިޔާރު ހޯއްދެވި ގާނޫނީ ހައްލު\nއަބްދުﷲ ދީދީ ސަސްޕެންޑު ކުރުމުން، އެކަމާ ގުޅިގެން މި މަހުގެ 13 ވަނަ ދުވަހު އޭނާ އެތަނެއްގައި މަސައްކަތް ކުރައްވާ ސުޕްރީމް ކޯޓަށް ދުސްތޫރީ މައްސަލައެއް ހުށަހެޅުއްވީ އެވެ. ސަސްޕެންޝަންގެ ބާރު ކަނޑުވާލީ އެ ދުސްތޫރީ މައްސަލަ ނިމެންދެން ސަސްޕެންޝަން މަޑުޖައްސާލުމަށް ސުޕްރީމް ކޯޓުން ކުރި އަމުރަކާ ގުޅިގެން އެވެ.\nދީދީ ވަކާލާތު ކުރައްވާ ގޮތުން އޭނާ މައްސަލަ ހުށަހެޅުއްވީ ގާނޫނު އަސާސީއިން އޭނާއަށް ލިބިގެންވާ ހައްގުގެ ތެރެއިންނެވެ. ފަނޑިޔާރެއް ކަމަކު އާންމު އުސޫލުން އޭނާގެ ހައްގެއް ގެއްލުނު ކަމަށް ގަބޫލު ކުރެވޭ ނަމަ، ޝަރީއަތަށް މައްސަލައެއް ހުށަހެޅުމުގެ ހައްގު އޭނާއަށްވެސް ލިބެން ޖެހޭނެ އެވެ.\nއެކަން ދިފާއު ކުރައްވަމުން ޖުޑީޝިއަލް އެޑްމިނިސްޓްރޭޝަން، (ޑީޖޭއޭ)އިން އިއްޔެ ބޭއްވި ޕްރެސްގައި ޖުޑިޝަލް އެކެޑެމީގެ ޗާންސެލަރު އަހުމަދު މާޖިދު ވިދާޅުވަނީ، ފަނޑިޔާރު ދީދީ މައްސަލަ ހުށަހެޅުއްވީ އޭނާއަށް ލިބިފައިވާ ގާނޫނީ ހައްގުގެ ތެރެއިން ކަމަށެވެ.\nކޯޓުން ޖޭއެސްސީގެ އިހުތިސޯސްގެ ތެރެއަށް؟\nރައްޔިތުންގެ މަޖިލީހުގެ ބައެއް މެމްބަރުން ވިދާޅުވާ ގޮތުގައި ޖޭއެސްސީގެ ނިންމުމެއް ސުޕްރީމް ކޯޓުން ހުއްޓުވުމަކީ ޖޭއެސްސީގެ އިހުތިސޯސުގެ ތެރެއަށް ސުޕްރީމް ކޯޓުން ވަދެގަތުމެވެ. ފަނޑިޔާރުން ޒިންމާދާރު ކުރުވަން އޮތް ކޮމިޝަނަށް އެ ކޮމިޝަނުގެ ނިންމުންތައް ރައްދުވާ ފަރާތުން ބާރު ފޯރުވުމަކީ އެއްވެސް ހާލެއްގައި ވެގެންވާނެ ކަމެއް ކަމުގައި މަޖިލީހުގެ ތަޅުުމުގައި ބަހުސް ކުރަމުން މެމްބަރު ވިދާޅުވެ އެވެ. އެއީ، ނެޗުރަލް ޖަސްޓިސްގެ އުސޫލުތައް މުޅިން ފުޑާލުން ކަމަށް ގާނޫނީ ދާއިރާގެ ބައެއް ބޭފުޅުން ވެސް ގަބޫލު ކުރައްވަ އެވެ. ސަބަބަކަށް ވަނީ، ހުދު ސުޕްރީމް ކޯޓްގެ ފަނޑިޔާރުންގެ މައްސަލަ ވެސް ބެލުމުގެ ބާރު އޮންނަ ފަރާތަށް ސުޕްރީމް ކޯޓުން ބާރު ހިންގުމަކީ ދެކޮޅު ޖެހޭ އުސޫލެއް ނޫނެވެ.\nއެކަމަކު ޖުޑިޝަލް އެކެޑެމީގެ ޗާންސެލަރު މާޖިދު ވިދާޅުވީ، ސުޕްރީމް ކޯޓުން ފަނޑިޔާރެއްގެ ސުލޫކީ މައްސަލައެއް ބެލުމަށް ހުރަސް އަޅާފައި ނުވާ ކަމަށެވެ. ފަނޑިޔާރުންގެ ސުލޫކީ މައްސަލަތައް ބެލުމުގެ އިހްތިސާސް ގާނޫނުއަސާސީން ލިބިފައި އޮތީ ޖޭއެސްސީ އަށް ކަން ފާހަގަކޮށް، އެކަން ކުރަން އެ ކޮމިޝަނަށް ހުރަހެއް ނެތް ކަމަށް އޭނާ ވިދާޅުވި އެވެ. އަދި ސުޕްރީމް ކޯޓުން ފުރަތަމަ ނެރުނު އަމުރަކީ ފަނޑިޔާރު ދީދީ ހުށަހެޅުއްވި ދުސްތޫރީ މައްސަލައެއް ބަލައި ނިމެންދެން ނެރުނު އަމުރެއް ކަމަށާއި އޭގައި މައްސަލައެއް ނުބެލޭނެ ކަމަށް ބުނެފައި ނެތް ކަމަށް މާޖިދު ވިދާޅުވި އެވެ. އޭނާ ގަބޫލުކުރައްވަނީ ކޯޓުން ޖޭއެސްސީގެ އިހުތިސޯސްގެ ތެރެއަށް ވަދެފައި ނުވާ ކަމަށެވެ.\nޖޭއެސްސީ ސުޕްރީމް ކޯޓަށް ގޮންޖެހުން\nތޭރަ ވަނަ ދުވަހުގެ ރޭ ސުޕްރީމް ކޯޓުން ފަނޑިޔާރު ދީދީގެ ސަސްޕެންޝަން މަޑުޖައްސާލުމުން، އެ ރެއިން އެ ރެޔަށް ޖޭއެސްސީގެ ކުއްލި ބައްދަލުވުމެެއް ބާއްވައި ފާސްކުރީ ފަނޑިޔާރު ދީދީގެ ސަސްޕެންޝަން ދެމި އެބަ އޮތް ކަމަށެވެ. ޖޭއެސްސީގެ މެޖޯރިޓީ ސަރުކާރު ހިންގާ ޕާޓީގެ މެމްބަރުންނަށާއި ސަރުކާރަށް ލިބިފައި އޮތް އިރު، ފަހު ބަސް ބުނާ ބާރަށް ގޮން ޖަހައި އެ ކޯޓްގެ އަމުރު ނަފީކުރީ އެވެ.\nފަނޑިޔާރު އަބްދުﷲ ދީދީ ޖޭއެސްސީއަށް ހާޒިރުވުން -- ސަން ފޮޓޯ/ ފަޔާޒު މޫސާ\nސުޕްރީމް ކޯޓުގެ އަމުރަކަށް ދައުލަތުގެ އެހެން ބާރަކަށް ގޮންނުޖެހޭނެ ކަމަށް ބުނާ ގާނޫނީ ބޭފުޅުން ވެސް އެބަ ތިއްބެވި އެވެ. އެކެއް ފެބްރުއަރީގެ އަމުރު ތަންފީޒު ނުކުރުމުން މިއަދުގެ ބަންޑާރަނައިބު އިބްރާހިމް ރިފްއަތުވެސް މީގެ ކުރިން އެހެން ވިދާޅުވި އެވެ. ނަަމަވެސް، ޖޭއެސްސީއިން މިއަދު ސުޕްރީމް ކޯޓުގެ ނިންމުމަށް ތަބާ ނުވާން ފާސް ކުރީ، އޭނާ ވެސް ވޯޓް ދެއްވައިގެން އެވެ.\nޖޭއެސްސީއިން ސުޕްރީމް ކޯޓަށް ގޮންޖެހުން ވިލިމާލޭ ދާއިރާގެ މެމްބަރު އަހުމަދު އުޝާމް ސިފަކުރައްވާ ގޮތުގައި އެއީ ޝަރުއީ ދާއިރާ އިސްލާހު ކުރުމުގެ ނަމުގައި ގާނޫނީ ހުކޫމަތު ނަގާލުމެވެ. ޖޭއެސްސީއިން ވެސް ގާނޫނު ކުރަހައިދޭ ޗާޓުން ބޭރުވެ މަސައްކަތް ފެށީ ކަމަށް އޭނާ ގަބޫލު ކުރައްވަ އެވެ.\nކޯޅުމުގެ ތެރެއަށް މަޖިލިސް\nސުޕްރީމް ކޯޓާއި ޖޭއެސްސީގެ ކޯޅުމުގެ ތެރެއަށް ދައުލަތުގެ ގާނޫނު ހެދުމުގެ ބާރުން މި ވަނީ ރަނގަޅަށް ވެސް ވަދެފަ އެވެ. އެ މަޖިލީހުގައި ޝަރުއީ ދާއިރާގެ ކަންކަމަށް ފާރަވެރިވުމަށް އުފައްދާފައިވާ ޖުޑިޝަރީ ކޮމިޓީއިން އެ މައްސަލަ ބަލައިފި އެވެ. މި މަހުގެ 17 ވަނަ ދުވަހު އެ ކޮމިޓީއިން ނިންމީ ޖޭއެސްސީއިން ސުޕްރީމް ކޯޓަށް ގޮންޖަހައި ނިންމި ނިންމުމަކީ ގާނޫނީ ބާރު ލިބިގެންވާ ނިންމުމެއް ކަމަށް ކަނޑައެޅުމަށް މަޖިލީހުގެ ތަޅުމަށް ފޮނުވުމަށެވެ. އެކަން ހުށަހެޅުއްވީ ހެންވޭރު ހުޅަނގު ދާއިރާގެ މެމްބަރު ހަސަން ލަތީފެވެ.\nއެކަމަކު، އެ ކޮމިޓީގައި އިންނަވާ ކެންދޫ ދާއިރާގެ މެންބަރު އަލީ ހުސެއިންގެ ނަޒަރުގައި މުއައްސަސާއަކުން ނިންމާ ނިންމުމެއް ގާނޫނާ އެއްގޮތްތޯ ނުވަތަ ނޫންތޯ ކަނޑައެޅުމަކީ މަޖިލީހަށް ލިބިފައިވާ ބާރެއް ނޫނެވެ. އަދި އެއީ ކުރެވޭނެ ކަމެއްވެސް ނޫނެވެ.\n"އަޅުގަނޑު ގަބޫލުކުރާ ގޮތުގައި ރައްޔިތުންގެ މަޖިލީހުގައި މި އޮންނަނީ މައިގަނޑު ދެ މަސައްކަތެއް ގާނޫނު ހެދުމާއި ޖަވާބުދާރީ ކުރުވުން.... އަޅުގަނޑު މިދަންނަވަނީ މަޖިލީހަށް ލިބިފައިވާ ބާރެއް ނޫނޭ. ޖުޑީޝަލް ސާވިސް ކޮމިޝަނުން ނިންމާފައިވާ ނިންމުމަކީ ގާނޫނާ އެއްގޮތަށް ނިންމާފައިވާ ނިންމުމެއްކަން ނުވަތަ ނޫންކަން ކަނޑައެޅުން،" އަލީ ހުސައިން ވިދާޅުވެފައިވެ އެވެ.\nރައްޔިތުންގެ މަޖިލީހުގެ ޖުޑިޝަރީ ކޮމިޓީގެ ބައްދަލުވުމެއްގެ ތެރެއިން -- ފޮޓޯ/ މަޖިލިސް\nމަޖިލީހުން ވެސް ޖޭއެސްސީއާ އެއްކޮޅަށް އަރައި ސުޕްރީމް ކޯޓުގެ އަމުރަށް ގޮންޖަހަން ނިންމުމުން، ސުޕްރީމް ކޯޓުން ދެވަނަ އަމުރެއް ނެރުނެވެ. އެ އަމުރުގައި ބުނެފައި ވަނީ، ފަނޑިޔާރު ދީދީގެ ސަސްޕެންޝަން މަޑު ޖައްސާލަން އެ ކޯޓުން ނެރުނު އަމުރާ ހިލާފަށް މަޖިލިސް ހިމެނޭ ގޮތަށް ދައުލަތުގެ އެއްވެސް މުއައްސަސާއަކުން ނިންމާ ނިންމުން ބާތިލް ކަމަށެވެ.\nއެގޮތަށް އަމުރުކޮށްފައި އޮއްވާ، ޖޭއެސްސީގެ ނިންމުމަކީ ގާނޫނީ ބާރު ލިބިގެންވާ ނިންމުމެއް ކަމަށް ކަނޑައަޅަން ޖުޑިޝަރީ ކޮމިޓީއިން ހުށަހެޅި ރިޕޯޓަށް ހަސަން ލަތީފު ވަނީ އިއްޔެއިން އިްޔެއަށް އިސްލާހެއް ހުށަހަޅުއްވައިފަ އެވެ. އޭނާ ހުށަހެޅުއްވި އިސްލާހަކީ ސުޕްރީމް ކޯޓުގެ ދެވަނަ އަމުރަކީ ގާނޫނާ ހިލާފު އަމުރެއް ކަމަށް ކަނޑައެޅުމަށް ރިޕޯޓުގައި ހިމެނުމެވެ. އެގޮތަށް ހަސަން ލަތީފު ހުށަހެޅުއްވީ، ސުޕްރީމް ކޯޓަށް ހުރިހާ ކަމެއްގައި ފަހުބަސް ނުބުނެވޭނެ ކަމަށް ވިދާޅުވަމުން އެވެ.\nސުޕްރީމް ކޯޓުގެ އަމުރާ ދެކޮޅަށް ނިންމާ ނިންމުންތައް ބާތިލުވާނެ ކަަމަށް އެ ކޯޓުން ބުނެފައި ވަނިކޮށް، އެ ރިޕޯޓް މަޖިލީހުގެ ތަޅުމުން އިއްޔެ ފާސް ކުރީ ޖޭއެސްސީގެ ނިންމުމަށް ގާނޫނީ ބާރު ލިބިގެންވާ ކަމަށާއި ސުޕްރީމް ކޯޓުގެ ދެވަނަ އަމުރަކީ ގާނޫނު އަސާސީއާ ހިލާފު އަމުރެއް ކަމަށް ނިންމަމުން އެވެ.\n"މަޖިލީހުގެ ނިންމުން ގާނޫނު އަސާސީއާ ހިލާފު"\nމަޖިލީހުގެ ނިންމުމާ ގުޅިގެން ޖުޑިޝަލް އެކެޑެމީގެ ޗާންސެލަރު މާޖިދު ވިދާޅުވީ، އެ ނިންމުމަކީ ގާނޫނު އަސާސީއާ ހިލާފު ނިންމުމެއް ކަމަށެވެ. އޭނާ ފާހަގަ ކުރައްވަނީ ގާނޫނު އަސާސީގެ 145 ވަނަ މާއްދާގެ (ނ)ގައި ސުޕްރީމް ކޯޓަށް ލިބިގެންވާ ބާރެވެ.\nޑީޖޭއޭ އިން ބޭއްވި ނޫސްވެރިންގެ ބައްދަލުވުމުގެ ތެރެއިން -- ސަން ފޮޓޯ/ އަހުމަދު އަވްޝަން އިލްޔާސް\n145 ވަނަ މާއްދާގެ (ނ): ގާނޫނު އަސާސީއާއި ގާނޫނު މާނަކުރުމުގައި އަދި ޝަރީއަތުން ބަލާ އެ ނޫންވެސް މައްސަލަތަކުގައި ސުޕްރީމް ކޯޓުން ނިންމާ ނިންމުމަކީ އެންމެ ފަހުގެ ނިންމުމެވެ.\n"ގާނޫނު އަސާސީގައި ބުނާ ބުނުމަކާ ހިލާފަށް ކުރާ ކޮންމެ ކަމަކީ، އެއީ ކޮންމެ ބަޔަކު ކުރާ ކަމަކަށް ވިއަސް، ވާނީ ބާތިލު ކަމަކަށް،" މަޖިލީހުގެ ނިންމުން ބާތިލުތޯ ސުވާލުކުރުމުން މާޖިދު ވިދާޅުވި އެވެ.\nއެކަމަކު މަޖިލީހުގައި ތިއްބެވި ތަޖުރިބާކާރު ގާނޫނީ ބޭފުޅުން ވެސް ހިމެނޭ ގޮތުން އެތައް ގާނޫނީ ބޭފުޅެއްގެ ނަޒަރުގައި ސުޕްރީމް ކޯޓުން ވަނީ ގާނޫނު އަސާސީގައި ބުނާ ފަހު ބަސް ބުނުމުގެ ބާރު ނާޖާއިޒު ގޮތުގައި ބޭނުންކޮށްފަ އެވެ. އެކަމުގެ ސަގާފަތެއް ސުޕްރީމް ކޯޓްގައި އެބަ އޮތެވެ. އެކަމަކު ގާނޫނު އަސާސީގައި އެއްވެސް މުއައްސަސާއަކަށް ބާރު ދީފައި ވަނީ، ހިތުހުރިހާ ގޮތަކަށް ބާރު ބޭނުން ކުރާކަށް ނޫނެވެ. އެކަމަކު ސުޕްރީމް ކޯޓްގެ އަމަލުތައް ގިނަ ފަހަރަށް ހުންނަނީ، އެ މީހުންނަށް ކޮންމެ ފަދަ އަމުރެއް ވެސް ނެރެވިދާނެ ކަމަށްހީވާ ގޮތަށެވެ.\nމިކޯޅުމުގެ ކޮންމެ ބާރަކުންވެސް މިހާރު ބުނަނީ ހިނގާނީ ތިމަންނާމެންގެ ބާރު ކަމަށެވެ. އަނެއް ބާރުން އަމަލުކޮށްފައި ވަނީ ގާނޫނު އަސާސީއާ ހިލާފަށް ކަމަށެވެ. ކޮންމެއަކަސް، ދައުލަތުގެ އަދުލު އިންސާފުގެ ބާރާއި ގާނޫނު ހެދުމުގެ ބާރު ކޯޅުމެއްގެ ތެރެއަށް މިފަހަރު ގޮސްފައި މި ވަނީ އެންމެ ފަނޑިޔާރެއްގެ މައްސަލައަކާ ހެދިއެވެ. އެންމެ މީހަކު މަގާމުން ވަކި ކުރުމަކީ ގާނޫނީ ނިޒާމަށް ގޮންޖަހައި ގާނޫނުގެ ބާރު ކަނޑުވާލުމާ ބައްދަލު ކަމެއްތޯ މިއީ ކުރެވޭ ސުވާލެކެވެ؟ އަދި ޖޭއެސްސީއިން ފަނޑިޔާރަކަށް ފިޔަވަޅު އަޅާ ކޮންމެ ފަހަރަކުހެންމެ ދެން ތިއްބެވި ކޯޓްތަކުން އެ މައްސަލައިގެ ތެރެއަށް ވަދެ ޖޭއެސްސީގެ ބާރު ކަނޑުވާލަން ޖެހޭ ހެއްޔެވެ؟ މި ސުވާލުތައް ރައްޔިތުން ކުރެ އެވެ.\nސްކޫލްތައް އަލުން ހުޅުވާލަންވީ ވަގުތު ޖެހިއްޖެތަ؟\nސުޕްރީމް ކޯޓުގެ ލަފާ: ރަނުން ރަނަށް، ސާފު ސީދަލަށް!


"Chhaalang"ge furathama trailer varah shauguveri\n"ޗަލާންގް"ގެ ފުރަތަމަ ޓްރެއިލާ ވަރަށް ޝައުގުވެރި\nހަންސަލް މެހެތާ ޑައިރެކްޓް ކޮށްފައިވާ "ޗަލާންގް" ގެ ފުރަތަމަ ޓްރެއިލާ ހޮނިހިރު ދުވަހު ރިލީޒްކޮށްފަ އެވެ. ރާޖްކުމާރު ރާއޯ އާއި ނުޝްރަތު ބަރޫޗާ ލީޑް ރޯލު ކުޅެފައިވާ މި ފިލްމު ޕްރެމިއާ ކުރަން ހަމަޖެހިފައި ވަނީ އަންނަ ނޮވެމްބަރު 13 ވަނަ ދުވަހު އެމެޒޯން ޕްރައިމް އިންނެވެ. މިއީ ސްޕޯޓްސް ކޮމެޑީ ފިލްމެކެވެ.\nމި ފިލްމު ޕްރެޒެންޓް ކުރަނީ ބޫޝަން ކުމާރެވެ. ޕްރޮޑިއުސަރުންނަކީ އަޖޭ ދޭވްގަން އާއި ލަވް ރަންޖަން އަދި އަންކޫރް ގަރްގް އެވެ.\n"ޗަލާންގް" އަކީ އިންޑިޔާގެ ހަރްޔާނާ ޓައުނުގައި ހުންނަ ސަރުކާރު ސްކޫލެއްގައި މަސައްކަތްކުރާ ފިޒިކަލް އެޑިޔުކޭޝަން ޓީޗަރެއްގެ ވާހަކަ އެވެ. މޮންޓޫ ކިޔާ މި ޕީއީ ޓީޗަރުގެ ރޯލު ކުޅެފައިވަނީ ރާޖްކުމާރެވެ. މޮންޓޫ އަކީ ވަރަށް ކަންނެތް ޓީޗަރެކެވެ. އެއްގޮތަކަށް ވެސް ކުދިންނަށް އެއްޗެއް އުނގަންނައި ދިނުމުގެ ވިސްނުމެއް އޭނާގެ ނޯވެ އެވެ.\nއޭނާގެ މަންމަ ކޮންމެ ދުވަހަކު ހެނދުނު އޭނާއަށް ގޮވައި ނަގައިގެން ސްކޫލަށް ކިޔަވައިދޭން ފޮނުވަން ޖެހެނީ ގަދަކަމުންނެވެ. މަންމަ ގޮވާލާއިރަށް އޭނާ ކޮންމެ ދުވަހަކުވެސް ބުނަނީ އެއް ވާހަކަ އެކެވެ. "ކުދިންގެ މުސްތަގްބަލާމެދު އޭނާ ވަރަށް ފިކުރުބޮޑުވާ ކަމަށާއި އެ ކުދިން ކުޅިވަރު ކުޅުމުގައި ވަގުތު ހޭދަ ކުރުވަން އޭނާ ބޭނުން ނުވަނީކަމަށެވެ".\nޕީއީ ޓީޗަރެއްގެ ގޮތުގައި މޮންޓޫ ވަރަށް އޮމާން ދިރިއުޅުމެއް އުޅެމުން ދަނިކޮށް ސަންޖޫ ސާ ކިޔާ ޓީޗަރެއް އޭނާގެ މަގާމަށް ވާދަކުރަން ފަށަ އެވެ. މި ރޯލު ކުޅެނީ މުހައްމަދު ޒީޝާން އައްޔޫބެވެ. މޮންޓޫ އަށް ކަންނެތްކަން ދޫކޮށްލާ އޭނާގެ ވަޒީފާ ސަލާމަތްކުރަން މަސައްކަތް ފަށަން މަޖްބޫރުވަނީ އެހިސާބުންނެވެ.\nމޮންޓޫގެ ވަޒީފާ ސަލާމަތްކުރުމަށް އޭނާ ކުރާ މަސައްކަތުގައި ނީލިމާ މެޑަމް (ނުޝްރަތު ބަރޫޗާ)ގެ އެހީތެރިކަން ވަރަށް ބޮޑަށް ލިބެ އެވެ. ނުޝްރަތު މި ފިލްމުގައި ކުޅެނީ ކޮމްޕިއުޓަރު މާއްދާ ކިޔަވައިދޭ ޓީޗަރެއްގެ ރޯލެވެ. ޓްރެއިލާގައި ފެންނަނީ ކުދިންނަށް ކިޔަވައިދިނުމުގެ ޝައުގުވެރިކަން މޮންޓޫގެ އުފެދިގެން އުޅޭ ތަނެވެ. ތަފާތު ކުޅިވަރުތަކުގައި ސަންޖޫ ސާ އަށް ގޮންޖަހައި މުބާރާތްތައް ކާމިޔާބުކުރުމަށް މޮންޓޫ ކުރާ ބުރަ މަސައްކަތެވެ.\n"ޗަލާންގް"އަކީ ހީނލާ މަޖާކޮށްލަން ބޭނުންވާ މީހުން ބަލާލަން ރަނގަޅު ފިލްމެކެވެ. ސަބަބަކީ ބޮލީވުޑްގައި ސްޕޯޓްސް ތީމަށް އުފައްދާ ގިނަ ޑްރާމާތައް ކަހަލަ ސީރިއަސް ފިލްމަކަށް މި ފިލްމު ނުވާތީ އެވެ.\nކެންސަރު ބަލިކޮށް އެނބުރި އަންނާނަން: ސަންޖޭ\nވަރުން ދަވަން ވެސް ރާއްޖެއަށް\nފަރާޒްގެ ހޮސްޕިޓަލު ބިލްތައް ސަލްމާން ދައްކައިދީފި\nބަރުދަން ލުއިކުރުމުގެ މަސައްކަތް ކަންގަނާ ފަށައިފި


Raajjeygai Baavvan Ulhunu AFC Cup Muhdhatheh Neiygothah Faskoffi - Vaguthu\nރާއްޖޭގައި ބާއްވަން އުޅުނު އޭއެފްސީ ކަޕު މުއްދަތެއް ނެތްގޮތަށް ފަސްކޮށްފި\nމިދިޔަ އަހަރުގެ އޭއެފްސީ ކަޕްގެ ޕްލޭއޮފްގައި ރާއްޖޭގެ މާޒިޔާ ސްޕޯޓްސް ކްލަބްއާއި އިންޑިޔާގެ ބެންގަލޫރު އެފްސީ ކުޅުނު މެޗުގެ ތެރެެއިން --ފޮޓޯ- ވީނިއުސް\nމި މަހު ރާއްޖޭގައި ބާއްވަން މަސައްކަތްކުރި އޭއެފްސީ ކަޕުގެ ދެކުނު އޭޝިއާ ގްރޫޕުގެ މެޗުތައް އޭއެފްސީން މުއްދަތެއް ނެތްގޮތަށް ފަސްކޮށްފިއެވެ.\nމިކަން ހާމަކޮށް އޭއެފްސީ ވެބްސައިޓުގައި ބުނެފައިވަނީ އޭއެފްސީ ކަޕުގެ ގްރޫޕް ޑީގެ މެޗުތައް ފަސްކުރަން ނިންމާފައިވާ ކަމަށާއި މިހާރު ރާއްޖޭގައި ތިބި ޓީމުތައް އެނބުރި ގައުމަށް ދިއުމުގެ އިންތިޒާމުތައް ފުރިހަމަކުރުމަށެވެ.\n🚨BREAKING: #AFCCup2021 Group D matches are now postponed!https://t.co/ZM79f9F8pl\n— #AFCCup2021 (@AFCCup) May 9, 2021\nމި މުބާރާތަށް ކޮލިފައިވާން ކުޅޭ ޕްލޭއޮފް މެޗު ކުޅެން ތާވަލުކޮށްފައިވަނީ މި މަހުގެ 11 ވަނަ ދުވަހުގައެވެ. މި މެޗުގައި ބައްދަލުކުރާނީ ބެންގަލޫރު އެފްސީއާއި ރާއްޖޭގެ ކުލަބް އީގަލްސްއެވެ. ނަމަވެސް ބެންގަލޫރު ޓީމުން ޕްރޮޓޮކޯލާއި ހިލާފުވެ ބޭރުތެރޭގައި އުޅުމުގެ ސަބަބުން ކުޅިވަރާބެހޭ ވަޒީރު އަހުމަދު މަހްލޫފް ވަނީ ރާއްޖޭގައި މެޗު ނުކުޅޭނެކަން އަންގާފަައެވެ. އަދި އެފްއޭއެމުން އިއްޔެ ވަނީ މުބާރާތް އެ ތާރީހުގައި ރާއްޖޭގައި ނުބޭއްވޭނެކަން އޭއެފްސީއަށް އަންގާފައެވެ.\nމުބާރާތުގެ ދެކުނު އޭޝިއާ ގްރޫޕުގެ މެޗުތައް ތާވަލުކޮށްފައިވަނީ މި މަހުގެ 14 ވަނަ ދުވަހުން ފެށިގެން 21 ވަނަ ދުވަހުގެ ނިޔަލަށެވެ. ސެންޓްރަލައިޒް ކޮށް މި މެޗުތައް ރާއްޖޭގައި ކުޅެން ނިންމިއިރު މިއީ ގިނަ ބައެއްްގެ ބުރަ މަސައްކަތުން ރާއްޖޭގައި ބާއްވަން ލިބުނު މުބާރާތެކެވެ.\nބެންގަލޫރު ޓީމުން ޕްރޮޓޮކޯލްއާއި ހިލާފުވީ ހޮޓެލް ޖެންގައި ކޭމްޕުކުރަނިކޮށް ޓީމުގެ ކުޅުންތެރިންނަށް ހޮޓަލުންނުކުމެވޭނީ ހަމައެކަނި ތަމްރީނުތަކަށާއި މެޗުތައް ކުޅެން އެކަނިކަމަށް އަންގާފައިވަނިކޮށް އިއްޔެ މެންދުރުފަހު ބޭރުތެރޭގައި އުޅުމުންނެވެ.\nބެންގަލޫރު ޓީމުން ޕްރޮޓޮކޯލްއާއި ހިލާފުވުމުގެ ސަބަބުން މަހްލޫފް ކުރެއްވި ޓްވީޓެއްގައި ވިދާޅުވީ މިއީ އެއްވެސް ހާލެއްގައި ބަލައިގަނެވޭނެ ކަމެއް ނޫން ކަމަށާއިި އެޗްޕީއޭ އާއި ކަމާބެހޭ ފަރާތްތަކުން އެކުލަވާލާފައިވާ ގައިޑްލައިންތަކަށް ގޮންޖަހާ އުޅުމަކީ ބަލައިގަނެވޭނެ ކަމެއްނޫން ކަމަށެވެ. އަދި މިހާރުން މިހާރަށް ބެންގަލޫރު އެފްސީ ޓީމު ރާއްޖެ ދޫކޮށް ދިއުމަށް މަހްލޫފް ވަނީ ގޮވާލައްވާފައެވެ.\nމެއި 9, 2021 21:00\nމިފަދަ ދުވަސްވަރެއްގައި ކޮންމެހެންވެސް މެޗްތައް ބާއްވަން ޖެހޭތަ؟ ފޮނިދައްކަންވެގެން އުޅޭ ބައެއް. ރީތިވެއްޖެއެއްނު. އިންޑިޔާ މީހުން ގެންނަންވެއްޖެ ވިއްޔަ އެހާވަރަށް އެތާނގައި ބަލިފެތުރެމުންދާއިރުވެސް.


27 މެއި 2019 - 08:39\nއަންނަ މަހުގެ 28 ގައި ސިނަމާތަކަށް ގެންނަން ކުރިން ނިންމި ފިލްމު މިހާރު ވަނީ ޖުލައި މަހުގެ5އަށް ބަދަލުކޮށްފަ އެެވެ. "މަލާލް" އަކީ ބަންސާލީ އަށް ބޮޑުބޭބެ ކިޔާ ޝަރުމިން ސޭގަލް އާއި އެކްޓަރު ޖާވިދު ޖެފްރީގެ ފިރިހެން ދަރިފުޅު މީޒާން ޖެފްރީ ބޮލީވުޑަށް ތައާރަފުކުރާ ފިލްމެވެ.\nލޯބީގެ ވާހަކައަކަށް ހަދާފައިވާ މި ފިލްމު ޑައިރެކްޓްކޮށްފައި ވަނީ މަންގޭޝް ހަޑަވާލޭ އެވެ.\nޝަރުމިންގެ މަންމަ އަދި ބަންސާލީގެ ކޮއްކޮ ބޭލާ ސޭގަލްޗއަކީ ބަންސާލީ ޑައިރެކްޓް ކުރި ގިން ފިލްމުތަކުގެ އެޑިޓަރެވެ. އޭނާ ވަނީ 2012 ވަނަ އަހަރު ފަރާ ހާނާއި ބޯނަމް އިރާނީ ލީޑް ރޯލަށް ލައިގެން "ޝީރީން ފަރުހާދު ކީ ތޯ ނިކަލް ޕަޅީ" ގެ ނަމުގައި ފިލްމެއް ވެސް ޑައިރެކްޓްކޮށްފަ އެވެ.\nWitness their love inanew month of romance! #Malaal will now reach your hearts and screens on 5th July 2019!#MalaalTrailer: https://t.co/SFLDHgppOj#SLB @TSeries @sharminsegal @meezaanj @HadawaleMangesh @itsBhushanKumar pic.twitter.com/ktOVlFRhFu\n— BhansaliProductions (@bhansali_produc) May 25, 2019\nޝަރުމިންއަކީ ބޭލާގެ ދެ އަންހެން ދަރިންގެ ތެރެއިން ދޮށީ އަންހެން ދަރިފުޅެވެ.\n"ސުޕަ 30" ޖުލައި 12 އަށް ޔަގީން\nރިތިކް ރޯޝަންގެ އާ ފިލްމު "ސުޕަ 30" އަންނަ ޖުލައި މަހުގެ 12 ގައި ރިލީޒްކުރަން ނިންމައިފި އެވެ.\nއެކަން އެ ފިލްމުގެ ޕްރޮޑަކްޝަން ހައުސް ރިލަޔަންސް އެންޓަޓައިންމަންޓުން ކުރި ޓްވީޓެއްގައި ވެސް ވަނީ ކަށަވަރުކޮށް ދީފަ އެވެ. "ސުޕަ 30" ރިލީޒް ކުރަން ކުރިން އޮތީ ޖުލައި މަހުގެ 26 ގަ އެވެ.\nނަމަވެސް ފިލްމު ރިލީޒް ކުރާ ތާރީހި ފަސްކުރީ ލޯބީގެ މައްސަލަގަނޑެއްގައި ރިތިކާ ގުޅުން ގޯސްވެފައިވާ ކަންގަނާ ރަނާވަތުގެ ފިލްމު "މެންޓަލް ހޭ ކިޔާ" ޖުލައި 26 ގައި ރިލީޒް ކުރަން ނިންމުމާ ގުޅިގެންނެވެ.\n"ސުޕަ 30" އަކީ އިންޑިއާގެ ކުޅަދާނަ ހިސާބު އިލްމުވެރިޔާ އާނަންދު ކުމާރުގެ ވާހަކަ ކިޔައިދޭ ބައޮގްރަފިކަލް ޑްރާމާއެކެވެ. މީގެ ބަތަލާއަކީ މުރުނާލް ތާކޫރެވެ.\nމިއީ 2017 ގައި ރިލީޒް ކުރި "ކާބިލް" އަށް ފަހު ސްކްރީނަށް އަންނަ ރިތިކްގެ ފުރަތަމަ ފިލްމެވެ.\n"ލަކްޝްމީ ބޮމްބް" އާ ފަރުހާދު ހަވާލުވެއްޖެ\nމިދިޔަ މަހުގެ ފަހުކޮޅު ޝޫޓިން ފެށި ތަމަލަ ފިލްމު "ކާންޗަނާ" ގެ ހިންދީ ރިމެކްގެ ޑައިރެކްޝަނާ އެ ފިލްމުގެ ސްކްރީންޕްލޭ ލިޔުނު ފަރުހާދު ސަމްޖީ ހަވާލުވެއްޖެ އެވެ.\nއަކްޝޭ ކުމާރާއި ކިއާރާ އަދުވާނީ ލީޑް ރޯލް ކުޅޭ ފިލްމު އޭނާއާ ހަވާލު ކުރީ، އޭގެ ޑައިރެކްޓަރު ރަގަވާ ލޯރެންސް ފިލްމުގެ ޝޫޓިން ފެށިތާ މާ ގިނަ ދުވަހެއް ނުވެ، "ލަކްޝްމީ ބޮމްބް" ގެ ޓީމާ ދޭތެރޭ ހިތްހަމަނުޖެހިގެން ފިލްމު ދޫކޮށްލުމުންނެވެ.\nDirector, Akshay ge aa film dhookollaifi\n"ލަކްޝްމީ ބޮމްބް" އަކީ ޕްރޮޑިއުސް ވެސް ކުރާ ފިލްމެއް.\nރިޕޯޓްތައް ބުނާ ގޮތުން އެ ފިލްމުގެ ބާކީ ހުރި މަންޒަރުތައް ފަރުހާދު ޝޫޓް ކުރަން ފަށާނީ ސެޕްޓެމްބަރު މަހުގެ ތެރޭގަ އެވެ.\nމިއީ ފަދަ ގޮތެއް ދިމާވި ފިލްމަކާ ފަރުހާދު ހަވާލުވި ދެވަނަ ފަހަރެވެ. އަންނަ އޮކްޓޯބަރު 25 ގައި ރިލީޒް ކުރާ "ހައުސްފުލް 4" އަކީ ވެސް ފިލްމުގެ ޑައިރެކްޓަރަށް މައްސަލަތަކެއް ދިމާވެގެން، ފަރުހާދަށް ފިލްމުގެ ފުރިހަމަކޮށް ދޭން ހަވާލު ވާން ޖެހުނު ފިލްމެކެވެ.\nއަކްޝޭ ވެސް މުހިއްމު ރޯލެއް ކުޅޭ "ހައުސްފުލް 4" އާ ފަރުހާދު ހަވާލުވީ، އޭގެ ޑައިރެކްޓަރު ސާޖިދު ހާންގެ މައްޗަށް ކުރެވުނު ޖިންސީ ގޯނާގެ މައްސަލަތަކާ ގުޅިގެން އޭނާ މަސައްކަތުން އެކަހެރި ކުރުމުންނެވެ.\n"ލަކްޝްމީ ބޮމްބް" އަކީ ޖުލައި، 5، 2020 ގައި ރިލީޒްކުރާ ފިލްމެކެވެ.\nސޫރަޖަށް4ވަނަ ފިލްމެއް\nދެހާސް ފަނަރައިގައި ސަލްމާން ހާން ޕްރޮޑިއުސް ކުރި "ހީރޯ" އިން ބޮލީވުޑަށް ނުކުތް އެކްޓަރު ސޫރަޖް ޕަންޗޯލީ ހަތަރު ވަނަ ފިލްމަކަށް ސޮއިކޮށްފި އެވެ.\nSet your eyes on the goal and be #FEARLESS! pic.twitter.com/mxLi8059dh\n— Sooraj Pancholi (@Sooraj9pancholi) April 12, 2019\nއޭނާގެ ދެވަނަ ފިލްމު "ސެޓެލައިޓް ޝަންކަރު" އަންނަ ސެޕްޓެމްބަރު6ގައި ރިލީޒް ކުރަން ތާވަލުކޮށްފައި ވަނިކޮށް ޒުވާން އެކްޓަރު ސޮއި ކުރި ހަތަރު ވަނަ ފިލްމަކީ ބޮކްސިން ތެޅުންތެރިއެއްގެ ރޯލް ކުޅޭ ބައޮގްރަފިކަލް ޑްރާމާއެކެވެ. ނަމަވެސް އެ ފިލްމާ ބެހޭ އެއްވެސް ތަފުސީލެއް އަދި ހާމަކޮށްފައި ނުވިޔަސް ބޮކްސިން ފިލްމަކަށް ސޮއިކުރިކަން ސޫރަޖް ވަނީ ކަށަވަރުކޮށް ދީފަ އެވެ.\nއޭނާ ބުނީ މިހާރު ވެސް ފިލްމުގެ ތައްޔާރީތައް ފަށާފައިވާ ކަމަށެވެ.\n"ސެޓެލައިޓް ޝަންކަރު" ގެ އިތުރުން މި އަހަރު "ޓައިމް ޓް ޑާންސް" އިން ވެސް ސޫރަޖް ފެންނާނެ އެވެ. އެ ފިލްމަކީ ކެޓްރީނާ ކެއިފްގެ ކޮއްކޮ އީޒަބެލް ކެއިފް ބޮލީވުޑަށް ތައާރަފުވާ ފިލްމެވެ.


Mishka Ge Maru: Fiyavalhu Alhan Vaguthu Nagaane, Ekan Vaane: Naseem - Vaguthu\nމިޝްކާގެ މަރު: ފިޔަވަޅު އަޅަން ވަގުތު ނަގާނެ، އެކަން ވާނެ: ނަސީމް\nހެލްތް މިނިސްޓަރު އަހަުމަދު ނަސީމް ނޫސްވެރިންނަށް މައުލޫމާތު ދެއްވަނީ ފޮޓޯ: އެޗްއީއޯސީ\nފަރުވާނުދެވި ލަސްވެގެން އުމުރުން 10 އަހަރުގެ ފާތުމަތު މިޝްކާ މުހައްމަދު ނިޔާވި މައްސަލައިގައި ކަން ހިނގައި ދިޔަ ގޮތް ބެލުމަށް ހެލްތު މިނިސްޓްރީން އެކުލަވާލި ތަހުގީގު ރިޕޯޓުގައި އިހުމާލުވާ މީހުންނާ މެދުގައި ފިޔަވަޅު އަޅާނެ ކަމުގެ ޔަގީން ކަން ހެލްތު މިނިސްޓަރު އަހުމަދު ނަސީމް (ކެރަފާ ނަސީމް) އަނެއްކާ ވެސް ދެއްވައިފިއެވެ.\nހެލްތުން އާންމުކުރި ރިޕޯޓުން ހާމަވެފައިވާ ގޮތުން މިޝްކާގެ ހާލު ސީރިއަސް ވެގެން ބެލެނިވެރިން ފަސް ފަހަރެއްގެ މަތިން އެމްބިއުލާންސް އަށް ގުޅިއެވެ. ކޯލް ސެންޓަރުން އެ މައުލޫމާތު އެމްބިއުލާންސް އަށް ނުދީ އޮތްކަން ރިޕޯޓުން އެނގެއެވެ. ރިޕޯޓުގައި ތިބި ފަރާތްތަކާއި މެދު އަދި މިހާތަނަށް ފިޔަވަޅު އަޅާފައި ނުވާއިރު، އެ ފަރާތްތަކަށް ފިޔަވަޅު އަޅާނެ ކަމާއި މެދު ސުވާލުތައް ދަނީ އުފައްދަމުންނެވެ.\n"ވަގުތު" އިން ކުރި ސުވާލަކަށް ޖަވާބު ދެއްވަމުން ހެލްތު މިނިސްޓަރު ނަސީމް ވިދާޅުވީ އެ މައްސަލައިގައި ވަގުތުން ވަގުތަށް ފިޔަވަޅު ނޭޅި އޮތުމުން އެކަމުގެ ކަންބޮޑުވުން އާންމުންގެ ތެރޭގައި އޮތް ކަމަށް ގަބޫލު ކުރައްވާ ކަމަށެވެ.\nނަސީމް ވިދާޅުވި ގޮތުގައި އެގޮތަށް ދިމާވަނީ މީގެކުރިން ކަންކަން ހިނގާފައިވާ ގޮތުންނެވެ. ނަސީމް ވިދާޅުވީ އިތުރަށް ބަލަން ޖެހޭ ކަންކަން ބެލުމަށް ފަހު އަޅަން ޖެހޭ ފިޔަވަޅުތައް އަޅާނެ ކަމަށެވެ.\n"ޔަގީންކަން އަޅުގަނޑު ދެން ފިޔަވަޅު އަޅާނެ ކަމަށް" ނަސީމް ވިދާޅުވިއެވެ.\nމިއީ މިފަދަ ކަމެއްގައި މިހާ އަވަހަށް ތަފްސީލީ ރިޕޯޓެއް ނެރުނު ފުރަތަމަ ފަހަރުކަން ނަސީމް ފާހަގަކުރެއްވިއެވެ.\nމިޝްކާގެ މަރާ ގުޅިގެން އެމެޖެންސީ މެޑިކަލް ސަވީސްއަކީ ހިދުމަތެއްގެ ގޮތުގައި ގާއިމްކޮށް، އެމެޖެންސީ ހާލާތްތަކުގައި އަވަހަށް ރެެސްޕޮންޑް ކުރެވޭނެ ގޮތަށް ވަކި ހާއްސަ ނަންބަރަކަށް ގުޅޭނެ އިންތިޒާމްތަކެއް ހަމަޖެއްސުމަށް ނިންމާފައިވާ ކަމަށް ހެލްތު މިނިސްޓްރީން ވަނީ ވިދާޅުވެފައެވެ.\nކޮވިޑް-19 ޖެހިގެން ނިޔާވި އުމުރުން 10 އަހަރުގެ ފާތުމަތު މިޝްކާގެ އަށް ފަރުވާ ދިނުމުގައި ލަސްތަކެއްވެ، އިހުމާލުވެފައިވާ ކަމަށް ހެލްތު މިނިސްޓްރީގެ ތަހުގީގު ރިޕޯޓުން އެނގޭ އިރު، އެ ތަހުގީގު ކުރީ މިޝްކާ އަށް ފަރުވާ ދިނުމުގައި އިހުމާލްވެފައިވާ ކަމަށް އާއިލާ އިން ތުހުމަތުކޮށްފައި ވަނިކޮށެވެ.\nއާއިލާ އިން ބުނި ގޮތުގައި މިޝްކާ ކުއްލިއަކަށް ހާލު ގޯސްވެ، ނޭފަތުން ލޭ އައިސް ނޭވާލާން އުނދަގޫވާތީ އެމްބިއުލާންސެއް ފޮނުވައިދިނުމަށް އެދި ހެލްތު ޕްރޮޓެކްޝަން އެޖެންސީގެ އެމަޖެންސީ ނަންބަރުގައި އެދުމުން އެމްބިއުލެންސް ފޮނުވީ ދެ ގަޑިއިރު ފަހުންނެވެ.\nމީގެ ހަފުތާއެއް ކުރިން ކޮވިޑަށް ފައްސިވެ މިޝްކާގެ ހާލު ސީރިއަސްވީ މިދިޔަ ހޯމަ ދުވަހުގެ ރެއެވެ. އެރޭ 9:00 ޖަހާއިރުއްސުރެ އެމްބިއުލޭންސްއެއްގެ އިންތިޒާރުގައި އެ އާއިލާއިން ތިބިއެވެ. އެމްބިއުލޭންސްއަށް އާދެވުނީ ދެ ގަޑިއިރާއި 25 މިނެޓް ފަހުންނެވެ. އޭރު މިޝްކާގެ ހަބަރު ހުސްވެފައިވާ ކަމަށް އާއިލާއިން ބުނެއެވެ. މިޝްކާ އައިޖީއެމްއެޗްއަށް ގެންދިއުމަށްފަހު ވެންޓިލޭޓަރުގައި ފަރުވާދޭން ފެށިއެވެ.\nނަމަވެސް ފަރުވާ ދިނުމުގައ ިލަސްތަކެއް ވެފައިވާތީ، މިޝްކާ ވަނީ އަންގާރަ ދުވަހުގެ ރޭގެ ވަގުތެއްގައި ނިޔާވެފައެވެ. މި މައްސަލާގައި ސަރުކާރުގެ އިހުމާލު އެބައޮތް ކަމަށް މިނިސްޓަރު ނަސީމް ވިދާޅުވިއެވެ.\nމިޝްކާގެ މަރުގައި އިހުމާލެއްވޭތޯ ހިއުމަން ރައިޓްސް ކޮމިޝަން (އެޗްއާރުސީއެމް) އިން ވެސް އަންނަނީ ތަހުގީގު ކުރަމުންނެވެ. އިމާދުއްދީން ސްކޫލްގައި ކިޔަވާ މިޝްކާ ކޮވިޑަށް ފައްސިވި އިރު، މަންމަ އާއި ބައްޕަ ވެސް ތިބީ ކޮވިޑަށް ފައްސިވެ ކަރަންޓީނުގައެވެ.\nއެމްބިއުލާންސްއަށް ހާއްސަ ވަކި މުވައްސަސާއެއް އުފައްދަނީ\nޖޫން 6, 2021 11:32\nއަންނަ މަހުގައި ފިޔަވަޅު އެޅޭނީ. އަންނަ މަސް. އަންނަ މަސް. ދުވަހަކުވެސް އެމަހެއް ނާދޭ. ވެރިކަމަށް 100 ދުވަސް ގުނިގޮތަށް ހުރިހާކަމެއް\nޖޫން 6, 2021 11:41\nކަލޭމެން ދައްކާ ވާހަކަ ދިމާވީ ކޮންއިރަކުު، ބަޑިނއެދުރު..\nޖޫން 6, 2021 11:59\nދިވެހުން ހަނދާން ހުންނާނީ 14 ދުވަސް ވަނދެން 15 ވަނަދުހު އިރު އަރާއިރު އާ ޓޮޕިކެއް ނެރޭނެ ... ދެން އެނިމުނީ\nޖޫން 6, 2021 12:08\nހެޔޮ ނުވާނެ، ކަލޭ އިސްތިއުފާ ދީބަލަ. ދަރުމަ ވާނެ\nޖޫން 6, 2021 17:30\nއުނހު! އުމުރު ހުސްވަންދެން މަޤާމާ ބަގުޑިބައްދައިގެން ހުރޭ!\nޖޫން 6, 2021 12:14\nފިޔަވަޅު އަޅަން ވީކީނޫން ރަގަޅު ހަރުދަނާ އުސޫލްތައް ހަމަޖައްދަންވީ އެފަދަ ކަންކަން ދިމާވަނީވެސް އަންނަ ކޯލްތަކަށް އެޓެންޑް ނުވެވޭތީ ބްތޭކްއެއްނެތި އެގޮތަށް ފޯނުތަކަށް ޖަވާބުދޭން ޖެހޭތީ މީހާ ތެންޝަނަށްދާނެ ކަންކަން ފުރިހަމަ ނުކުރެވޭނެ ކޯލް ސެންޓަރަށް ޕްރަޝަތުނުކޮއް އެކުދިންނަށް ރެސޓް ދީގެން މަސައްކަތް ކުރުވާ ނޫނީ ތިޔަގޮތަށް ކިތަންމެ ކޯލެއް މިސްވާނެ\nޖޫން 6, 2021 12:16\nއަލޭ ކޯލް ސެންޓަތުގައި 1 ގަޑިއިރު ނަސީމު މައިމޫނާ މަބުތޫކު ފައިސަލް ނިކަން މަޑުކޮއްލަބަލަ ޕްލީޒް\nޖޫން 6, 2021 12:19\nއެހެއްމީހުންނާއި ދޭތެރޭގައި ފިޔަވަޅުއެޅުމުގެ ކުރިން މިނިސްޓަރ އިސްތިއުފާދީ. ޒިއްމާވާން ޖެހޭނެ ފުރަތަމަ ފަރާތްތީ. ކޮން ކަމެއްތަ ކަލޭމެއްނަށްވަނީ\nޜިލްވާނު، ޔާމިން، އަފްރާސީމް ގެ މަރައްވެސް ފިޔަފަލުއަލާނެ. ޥިތަ؟\nމިކްށާ ގެ މަރުގަ ޢެއްމެ ދެރަވެގެން މިހާރަނައް އެކަކައްވެސް ފިޔަވަލެއް ނާލާ. ޢިތުރައް ވަގުގު ހޯދާ، މައްސަލަ އޮއަބަނީ\nޖޫން 6, 2021 12:44\nއޭގެ މާނަޔަކީ ތިކަންކުރަންޖެހޭނީ 2023 ފަހުންނެނޭތޯ\nވަގުތެއްނުނަގާ ޖޯޖްކޯބިންގެކަންތައްނިންމާކަށް! އިހުމާލުއޮތްކަމަށްއެއްބަސްވެފަ މިހާރުކޮންދުފާއެއްޗިއްސޭ ކިޔާކަށް! ތިޔައުޅެނީރޯޔަލްރޭޕްކޭސްހިންދާލިގޮތަށް ރާއްޖެތެރޭމީހެއްގެދަރިއަކަށްވާތީ ހިންދާލަން! މިޤައުމުގައޮތީ ބޮޑު 1 މައްސަލަ! މިކޮރޯނާމިއީ އަދި ގިނަބަޔަކުދުނިޔެއާ ވަކިވެދިއަސް މައްސަލަނެތީ! ކޮންމެގޮތަކުންވެސް އެމައްސަލަ\nޖޫން 6, 2021 13:30\nނަސީމޫ، އިސްތިއުފާ ދެއްވާ! އެއީ މިކަމުގައި އަޅަންޖެހޭނެ އެެންމެ މުހިންމު ފިޔަވަޅަކީ. އެނގިވަޑައިގެންފިތޯ ؟\nޖޫން 6, 2021 13:33\nއިސްތިއު ފާ ދޭންވަގުތު ނަގާނެ،،،،،އިސްތިއު ފާ\nޖޫން 6, 2021 14:27\nމަރުބަލާ ކޮމިޓީއަށް ކިތަށް މަރު ބެލިއްޖެތޯ؟ ފިޔަވަޅު އަޅާ ކޮމެޓީ ވެސް އެހެންދާނީ، ކޮންމެ ކޮމެޓީއެއްހަދާފަ ރައްޔިތުންގެ ފައިސާއިން ކޮންމެމަހަކު 1000 އަށްވުރެ ގިނަމީހުނަށް މުސާރަދޭ، ވާކަމެއްނޯވޭ\nޖޫން 6, 2021 16:01\nޒިންމާދާރު އެއްވެސްމީހަކާމެދުފިޔަވަޅެއްނޭޅޭނެ އެންމެފުރަތަމަ ޖެހޭނީއިހްމާހުލުގެޒިންމާނަގައި ނަސީމުއިސްތިޢުފާދޭން ހަމަގައިމުވެސް ނަސީމަކީ އެހާއިޚްލާސްތެރިއެއްނޫން ދެންއެތަނުގަތިބި ނިކަމެތިރައްޔިތުން ވަޒީފާއިން އެކަހެރިކުރިމަކީ އިންސާފެއްނޫން\nޖޫން 6, 2021 17:44\nސުލޯލިހުގެ ދައު ރުނިމޭއި ރުވެސް ތިޔާމައްސަލަ\nއޮންނާނީ ތިގޮތައް ދައްމަ ދައްމާ ކެ ރަފާބޭ އަކީ އިޔަހޫދި ޔަހޫދީއެއް:\nޖޫން 6, 2021 18:11\nމިވަ ރުގެހަޔާތެއްނެތް ގޮތެއްފޮތެއްނެތް ބެއެއް ނުދެކެން: އަހަ ރެމެން ލަދުންގޮސްބޯހަލާކު!!!!\nޖޫން 6, 2021 18:26\nއަންނި މައްސަލަ ވަގުތުން ވަގުތަށް ބެލުނު.. މީހެއް ގެ މަރު ނުބެލި ލަސްވާންވީ ސަބަބު ބުނެދީ..\nމީ ވަކި ފަރުަދަކު ހިމާޔަށް ކުރާ ގައުމަކަށް ވެއްޖެ.. ހުރިހާ މުވައްސަސާ އަންނި ގެ މައްސަލަ ބެލުމުގައި ބިޒީ.. އެހެން ރައްޔަތުންގެ ހައްޤެއް ހަމަ ނެތީ ތޯ؟\nމީހަކަުގެ މަރަށްވުރެން އަންނިގެ ގައިގައި އެޅުނު ކޫރުން މާބޮޑީތޯ؟\nއިސްތިއުފާ ދީ..؟ ކަލެޔަށް ރައްޔަތުންގެ ފަރާތުން މަސަތްކަތް ނުކުރެވުނު ކަން މިހާރު ޖަގީވެއްޖެ.. ފައިބާ..!


BREAKING: Maafushi In Fassivi Meehaa Ehthaavi Meehun Hoadhan Ehbbaarulun Nudhin - Vaguthu\nމާފުށިން ފައްސިވި މީހާ އެއްތާވި މީހުން ހޯދަން އެއްބާރުލުން ނުދިން\nކ. މާފުށި- ފޮޓޯ: މޯލްޑިވްސް ހޮލިޑޭ ހޯމްސް\nކ. މާފުއްޓަށް އައިސް އުޅުނު ގެސްޓަކު ކޮވިޑް-19 އަށް ފައްސިވެފައިވާ ކަމާށާއި، އޭނާ އާ ގާތުން އެއްތާވި މީހުން ހޯދަން އެއްބާރުލުން ދީފައި ނުވާ ކަމަށް އެރަށު ކައުންސިލުން ބުނެފިއެވެ.\nއެރަށުން މީހަކު ފައްސިވެފައިވާކަން އެރަށު ކައުންސިލުން ވަނީ "ވަގުތު"އަށް ކަށަވަރުކޮށްދެއްވާފައެވެ.\n"ވަގުތު" އަށް މައުލޫމާތު ދެއްވަމުން މާފުށީ ކައުންސިލްގެ ރައީސް އުސްމާން ރަޝީދު ވިދާޅުވީ އެރަށް މޮނިޓަރިން ހާލަތަށް ގެނެސްފައި ވަނީ އެރަށުގެ ގެސްޓު ހައުސްއެއްގައި ހުރި ފަތުރުވެރިއަކު ކޮވިޑް-19 އަށް ފައްސިވުމާއި ގުޅިގެން ކަމަށެވެ. އަދި ފައްސިވި ވި މީހާއަކީ ބިޒްނަސް ވިސާގައި ބަޔަކު ސްޕޮންސާ ދީގެން ރާއްޖެ އައިސް ހުރި މީހެއް ކަމަށް އުސްމާން ރަޝީދު ވިދާޅުވިއެވެ.\nއޭނާ ވިދާޅުވީ އެމީހާ ފައްސިވިކަން އެނގިފައި ވަނީ 27 ދުވަސް އެރަށުގައި ހޭދަކުރުމަށް ފަހު ފުރަން ވެގެން ހެދި ކޮވިޑް-19ގެ ޓެސްޓުން ކަމަށެވެ.\nއުސްމާން އިތުރަށް ވިދާޅުވި ގޮތުގައި ފައްސިވެފައި ވަނީ، އަންހެނެކެވެ. އަދި އޭނާ ވަނީ އެރަށުގެ ގިނަ ބަޔަކާއި ބައްދަލުވެފައި ކަމަށާއި، އެހެން ކަމުން އެމީހާގެ ސަބަބުން ބަލި ފެތުރިގެން ދިއުމަށް އޮތް ހިރާސް ބޮޑު ކަމަށް އުސްމާން ވިދާޅުވިއެވެ.\n"އަސްލު ރަށް މޮނިޓަރިން ހާލަށް ގެންނަން މި ޖެހުނީ އެ ފަތުރުވެރިއާ އަށް ސްޕޮންސާ ދިން ފަރާތުން ކޮންޓެެކްޓު ޓްރޭސިން އަށް އެއްބާރުލުން ނުދީގެން. އަޅުގަނޑުމެންނަށް އެޗްޕީއޭއިން އަންގާފައި އޮތީ އޭނާ މިކޮޅަށް އައި ފަހުން ހިނގި ހުރިހާ މޫމެންޓުތަކެއް ކެޗްކުރަން" އުސްމާން ވިދާޅުވިއެވެ.\nއުސްމާން ވިދާޅުވީ ފަތުރުވެރިއެއްގެ ގޮތުން އެމީހާ ގަވައިދާ ހިލާފުވެފައި ނުވާ ކަމަށާއި، އެޗްޕީއޭގެ ގައިޑްލައިންތައް ބުނާ ގޮތުން ފަތުރުވެރިއެއް ނަމަ ހުންނަ ގެސްޓުހައުސް އިން ބޭރަށް ވެސް ނިކުމެވޭ ކަމަށާއި، އަދި އެމީހަކަށް ދަތުރުވެސް ދެވޭނެ ކަމަށެވެ.\nމިހާރު އެރަށުގެ ކައުންސިލުންނާއި ކަމާ ގުޅުންހުރި ފަރާތްތަކުން އަންނަނީ އެމީހާގެ ކޮންޓެކްޓު ޓްރޭސިންގެ މަސައްކަތް ކުރަމުން ކަމަށް އުސްމާން މައުލޫމާތު ދެއްވިއެވެ.\nރާއްޖެއިން މިހާތަނަށް ކޮވިޑް-19 އަށް ފައްސިވި މީހުންގެ އަދަދު ވަނީ 12,578 އަށް އަރާފައެވެ.\nނޮވެމްބަރު 22, 2020 18:32\nއަސްލު ތިމީހާ ޓެސްޓްކުރީމަ ތިހުރިހާ މައްސަލައެއް ތިދިމާވީ.\nނޮވެމްބަރު 22, 2020 19:30\nތިޔަށް ކިޔާނީ ދަކޮހިފުމޭ. ފަތުރުވެރިޔާއަށް މަނާއެއްވެސް ކަމެއްނެތް ހިނދު އޭނަގެ ފަރާތުން ބަޔަކަށް ބަލިއެރުން އެޗްޕީއޭ އަށް އޯކޭ. އިސްތަށި ވިއްކައިގެން ފުރާނަނަގާލުމަކީ މިހާރު ސަރުކާރަށް ކަމަކަށްނުވޭ. ރައްޔިތުން ކުރަންވީކަމަކީ ފަތުރުވެރިންނަށް މީހުންއުޅޭ ރަށްތައް ބަންދުކޮށްލަންވީ\nނޮވެމްބަރު 22, 2020 19:51\nކޮންމެހެން ނުޖެހޭ އެޗު ޕީ އޭ މީހުން ޖަހާ ބެރައް ނަށާކައް\nނޮވެމްބަރު 22, 2020 21:12\nނޮވެމްބަރު 22, 2020 21:24\nޢެޔަށް ވުރެ ރަގަނޅު ޥާނެ ވަގުން ޖަހާބެރަށް ނެށިޔަސް\nނޮވެމްބަރު 22, 2020 22:16\nނޮވެމްބަރު 23, 2020 07:17\nވަގު ކިނބޫ ޖަހާ ބެރަކަށް ނުޖެހޭ ނަށާކަށް\nނޮވެމްބަރު 23, 2020 09:54\nކަލޭމެންގޯތި އަންިއަކީ ކޯއްޗެއްބާ\nނޮވެމްބަރު 22, 2020 19:55\nބިޒިނަސް ވިސާގަ ކުރި ބިޒިނަސް އަކީ އެހެންކަހަލަ ކަމަކީބާ އެއްބާރުލުން ދޭން ދެކޮޅުހަދަނީ.\nނޮވެމްބަރު 22, 2020 20:14\nސަރުކާރުގެ ބޮޑުން ރައްރަށް ގޮސް ނާޗަރަންގީ ކުޅެފަ އަންނަނީ ކާކު އެއްބާރު ލުން ހޯދައިގެންބާ؟\nނޮވެމްބަރު 22, 2020 21:15\nތިއީ ފަތުރުވެރިއެއް ނޫން. ބިޒުނަސް ވިސާގަ ފަތުރުވެރިން ނުތިބޭނެ. ބިޒުނަސް ވިސާގަ ތިބޭނީ ވިޔަފާރިވެރިން ނޫނީ ދަތުރުވެރިން. ފަތުރުވެރިން ތިބޭނީ ޓޫރިސްޓް ވިސާގަ. މިހާރު މިއުޅޭ ނޫސްވެރިން ދިހިވި ބަހަށް ހާދަ ކޮށްޓޭދޯ.\nނޮވެމްބަރު 23, 2020 14:36\nKaly maa molhu dhivehi liyan hehehe\nނޮވެމްބަރު 22, 2020 21:22\nޜާއްޖޭގަ ސާންޕަލް ނަގަނީވެސް އަނގައިންނާއި، ނޭފަތުގެ ދެކޮރުގެވެސް އެންމެއެތެރޭގެ ބުޑުން. ޢެކަމަކު މިސަރުކާރު އަޅުދާސްތުވާ އިންޑިޔާގަ ސަމްޕަލް ނަގަނީ ނޭފަތުގެ އެންމެ ކޮރަކުން. އަހަރަމެން ރާއްޖޭގަ މިހެން ހަދައޭ ބުނީމަ ޑޮކުޓަރު ބުނީ ތިއީ ޓޯޗާރ ކުރުމެއް ނޫންހޭ. މޯލްޑިވްސް މެޑިކަލް އޮފިސަރުން ނަކީ މާބޮޑަށް އެނގިގެން އުޅޭބައެއްކަން އެނގެޔޯ އިންޔާއަށް ބޭސްކުރަން އަންނަ ދިވެހީންގެ އަދަދުންވެސް.\nޙީނާ ކޮއްކޮ މަހީނާ\nނޮވެމްބަރު 22, 2020 23:58\nކަލޭ ސާމްޕަލް ތިނެގީ އެބޯލާއަށް ތޯއްޗެ. ރާއްޖޭގަ އެކަންނެއްނޫން ސްވޮބް ސާމްޕަލް މިގޮތަށް ނަގަނީކީ.\nނޮވެމްބަރު 22, 2020 21:25\nދޮންމީހާ މީހުން ދިރިއުޅޭރައްތަކުގައި ހުރި ގެސްޓުހައުސްއައްގޮސް ރަށުތެރޭގަ ބޭނުންގޮތަކައް އުޅެވޭ. އެކަމަކު އެރަށު ރައްޔިތުމީހާ މާލޭގަހުރެފަ އަމިއްލަ ރަށްގޮސް 18 ދުވަސް ވަންދެން ޖަލުބަންދުގަ ހުންނަން .. ދިވެހިންނައްވީމަ2ވަނަ ދަރަޖައަށޭ މިދިއައީ ކޮރޯނާ އެންމެ ގިނަގައުމުގެ މީހުން ކަރަންޓީނު ނުވެ ދޫކޮއްލަނީ ކޯއަޗެއް ބޮޑުވެގެތޯ މައިމޫނާ..\nނޮވެމްބަރު 22, 2020 21:29\nކޮވިޑްއާއެކީ އަހަރެމެންނަށް އުޅެން ދަސްވެއްޖެ. އެޗްޕީއޭ އުވާލަންވީ،\nނޮވެމްބަރު 22, 2020 21:42\nކޮންކަހަލަ ބިޒްނަސްއެއް ބާ؟ ސްޕޮންސަރު ތިކުރި ބިޒްނަސްއެއް ވަރަށް ރަނގަޅަށް ބަލަން އެބަޖެހޭ. ކޮންމެވެސް ގޯހެއް އެބައުޅޭ.\nނޮވެމްބަރު 22, 2020 22:35\nއަހަރެމެން މާލޭގައި ގޭބަންދުގައި މިތިބެނީ ދަރިންކޮޅާއެކު މާރޗް މަހުންފެށިގެން. އެކަމަކު މިބޮޑުޗުއްޓީ ރަށަށްދެވޭކަށްނެތް ކަރަންޓީނުވާންޖެހޭތީ. ފަތުރުވެރިން މިގައުމަށް ބަލިހިފައިގެންއައިސް މުޅިރަށް ކުޑައަށްލައިގެން ބަލިފަތުރައިފި. މީކޮންކަހަލަ ފަވައިދެއް.\nނޮވެމްބަރު 22, 2020 22:46\nއެޗްޕީއޭގަ މަސައްކަތް ކުރައްވާ ބޭފުޅުން ޕޮޒިޓިވްވެގެން އެތަނުން ކޮންޓެކްޓުވާ އެއްވެސް ބޭފުޅެއް ނުޖެހޭ ކަރަންޓީވާކައް އެހެންވީމަ އާމު ރައްޔިތުން ކީތްކުރަން އެއްބާރުލުން ދޭންވީކީ ، އެޗްޕީއޭ އެހެންމީހުން ގަޔައް ބަލިއަރުވަމުން ދުވުނަސް އޯކޭ. އެއްވެސް ހަބަރުފަތުރާ ފަރާތަކުން މިކަމުގެ ހެކި ބޭނުމިއްޔާވެސް ބުނެލާ ހެކިވެސް ދީފާނަން.\nނޮވެމްބަރު 22, 2020 23:24\nމިރާއްޖޭގަވެސް ދޮންމީހުންނަށް އިހުތިރާމްކޮށް ދިވެހިންވެސް މިބިންމަތީ ކަޅުބަޔަކަށްހަދާ ނަސްލީ އިމްތިޔާޒު ގެންގުޅޭ މިއީ ސަރުކާރު ފައިސާޔަށް ޓަކާ ހިންގާ ޖަރީމާއެއް ދިވެހިންވީމަ ރަށުގަ ހަށްޔަރު ދޮންމީހުނަށްވީމަ ހުރިހާކަމެއްކުރެވޭ އޯގާތެރި ސަރުކާރު.....\nނޮވެމްބަރު 23, 2020 03:20\nމިހާރު ތީ ކީއްކުރަން އައިސް އުޅުނު މީހެއްކަން އިނގިއްޖެ. ލޮލް\nނޮވެމްބަރު 23, 2020 07:28\nއާންމުން ދިރިއުޅޭ ރަށްރަށަށް ޓުއަރިސްޓުން އެހަށް ގެނައުން ހުއްޓާލާ.\nނޮވެމްބަރު 23, 2020 08:04\nތީ އެގިނާމީހާގެ ބިޓު. މުޅިރަށުގެ ޒުވާން ފިރިހެން ކުދިންނާއެއްކޮށް ތެޅިބޭލި\nނޮވެމްބަރު 23, 2020 09:16\nދެން ހޯދަން އުޅޭނި ކަމެއް ނެއް. ލަަރިއާ ހެދި ބޫތުކައިގެން މި ބަލި ފިލަންދެން ވެސް މައިތިރި ނުވެވުބު.😡


އެޑްމިން 25 އޯގަސްޓް 2016\nމިދުނިޔެ އަކީ އިމްތިޙާނުގެ ގޯއްޗެކެވެ. މިތާނގައި ކޮންމެ އިންސާނަކަށް ވެސް ތަފާތު އުނދަގޫތަކާއި މުޞީބާތްތަކާ ކުރިމަތިލާން ޖެހޭ ފަދައިން، ގުނައި ޢަދަދުނުކުރެވޭހައި ގިނަގުނަ ނިޢުމަތްތައްވެސް ލިބިގެންވެއެވެ. ވީމާ ދެނެގަތުން ހުއްޓެވެ! ޙަޤީޤީ އުފާވެރިކަމާ އަސްލު ހިތްހަމަޖެހުން ގުޅިފައިވަނީ ކުރިމަތިވާ ހާލަތްތަކާއި ހާދިސާތަކަކާ ނޫނެވެ. އަދި ކިއެއްތަ! އެކަން ގުޅިފައިވަނީ ތިބާގެ ވިސްނުމާއި ފިކުރާއެވެ. ތިބާގެ ހިތާއި ސިކުނޑި އާއެވެ. އެހެންކަމުން ތިބާއަށް ހާސިލުވާން ނެތް އެއްޗަކާ މެދު ޝަކުވާނުކުރާށެވެ. ހާސިލުވުމަށްފަހު ބީވެގެންދިޔަ އެއްޗަކާ މެދު […]\nއެޑްމިން 23 ޖުލައި 2016\nއަހަރެންގެ ޙަޔާތުން އަހަރެއް އުނިވީއެވެ. އަހަރެން ”ބޮޑުވީއެއް“ ނޫނެވެ. އަދި ކިއެއްތަ؟ ”ކުޑަވީ“ އެވެ. ނުބުއްވަތުގެ ދައުރާ ދުރުވެ، ކަށްވަޅާ ކައިރިކުރުވީއެވެ. އަމާންކަމުގެ ޒަމާން ފަސްދީ، ފިތުނައިގެ ދުވަސްތަކާ ގާތްވީއެވެ. އަހަރެން ކޭކު ފަޅާކަށް ބޭނުމެއްނޫނެވެ. އެހެނީ ވަގުތުގެ ”ތޫނު ވަޅިން“ އަހަރެންގެ ޢުމުރުގެ އަހަރެއް ”ކޮށައިލައިފިއެވެ.“ އަހަރެން އުއްބައްތި ރޯކުރާކަށްވެސް ނެތީމެވެ. އެހެނީ ވަގުތުގެ ރަޙުމަތްނެތް ”ކޮޅިގަނޑުގެ“ ތެރޭގައި އަހަރެންގެ ޢުމުރުގެ ”ބައްތި“ ނިވެމުން ދަނީއެވެ. އަހަރެންނަށް އުފަލުގެ ނެށުންތަކެއް ނުނެށޭނެއެވެ. އެހެނީ އަހަރެން ކަންބޮޑުވަނީ […]\nމިދާކަށްދުވަހު ބަލިވެއުޅޭ އެކުވެރިއަކަށް ގޮވައިލަން ދިޔައީމެވެ. އަހަރެއްހާ ދުވަސްކުރިން އެންމެފަހުން އޭނާއާ ބައްދަލުވިއިރު އެއީ ޖާނުގައި ވަރުހުރި ރީތި ޒުވާނެކެވެ. ކުޅަދާނަ ތަޖުރިބާކާރު ސިވިލް އިންޖިނޭރެކެވެ. ހައިބަތު ހުރި ޝަޚުޞިއްޔަތެއްގެ ވެރިއެކެވެ. އެކަމަކު… މިއަދު، އަރެންނަށް ފެނުނީ ބަލިވެއުޅުމުގެ ސަބަބުން ނިކަމެތިވެ އަނަރޫފަވެފައިވާ ހަށިގަނޑެކެވެ. މޫނުމަތީގައި ވަނީ މާޔޫސްކަމެވެ. ވާހަކަދެއްކުމުގެ ތެރޭގައި އޭނާ ބުންޏެވެ. މިހާރު އަހަރެންގެ ބަރުދަނަކީ ހަތްދިހަކިލޯއެވެ. އަހަރެއްހާ ދުވަހު ބަލިވެ އުޅުމަށްފަހުވެސް ހަތްދިހަ ކިލޯ ބަރުދަނުގައި ހުރިނަމަ، ބަލިވުމުގެ ކުރިން ކިތައް ކިލޯ […]\nޢާއްމު ލިޔުން, ޢިބްރަތްތެރި ވާހަކަ\nތަރުޖަމާ : އިނާޒް ޢަދުނާން އިންސާނާއަށް އުނދަގޫ ދޭ ސޫފާސޫފީގެ ތެރެއިން މަދިރިއަކީ ފާހަގަކޮށްލެވޭ ސޫތްޕެކެވެ. މަދިރި، އިންސާނާގެ ގައިން ހަމައެކަނި ލޭ ބޮނީއެއްވެސް ނޫނެވެ. އަދި ކިއެއްތަ! އެކަމުގައި އިންސާނާއަށް އާދަޔާޚިލާފު ތަކުލީފެއްވެސް ދެއެވެ. ލޭބުއިމާ ތަދުކުރުމުގެ އިތުރަށް ނުރައްކާތެރި އެތައް ބަލިތަކެއް އިންސާނާއަށް ޖެއްސުމުގެ މެދުވެރިއަކަށްވެސް މަދިރިވެއެވެ. އަޅުގަނޑުމެންގެ ޤައުމު ފަދަ ޢާންމު ރައްޔިތުންގެ ބޭނުންތައް ފުއްދައިދިނުމަށް ސަމާލުކަންނުދޭ ވެރިންންތަކެއް އުޅޭ ޤައުމެއްގައި އާދައިގެ ރައްޔިތުމީހާއަށް ކުރެވޭނެކަމަކީ ޞިއްޙަތަށް ގެއްލުން ހުރި ދުމާއި ވަސް […]\nޢާއްމު ލިޔުން, ދިރާސާ


ހަގީގީ ކާމިޔާބީއަކީ ދީންވެރި އަހުލާގު ރަނގަޅު ޖީލެއް ބިނާކުރުން - ނައިބު ރައީސް ހަގީގީ ކާމިޔާބީއަކީ ދީންވެރި އަހުލާގު ރަނގަޅު ޖީލެއް ބިނާކުރުން - ނައިބު ރައީސް\nހަގީގީ ކާމިޔާބީއަކީ ދީންވެރި އަހުލާގު ރަނގަޅު ޖީލެއް ބިނާކުރުން - ނައިބު ރައީސް\n34ވަނަ ޤައުމީ ޤުރުއާން މުބާރާތް ފެށުމަށް ބޭއްވި ރަސްމިއްޔާތުގައި ނައިބު ރައީސް ވާހަކަފުޅުދައްކަވަނީ - ފޮޓޯ: ރައީސް އޮފީސް\nތަނަވަސްކަން ހުރި މިންވަރަކުން ޢުމްރާނީގޮތުން ޤައުމު ތަރައްޤީކުރެވިދާނެކަމަށާ، އެހެންނަމަވެސް، އަސްލު ހަޤީޤީ ތަރައްޤީއަކީ ޤައުމެއްގައި ހެޔޮލަފާ އަޙުލާގު ރަނގަޅު ދީންވެރި އަދި ރަނގަޅު މަސައްކަތްތެރި ޖީލެއް ބިނާކުރުންކަމަށް ރައީސުލްޖުމްހޫރިއްޔާގެ ނައިބު ފައިސަލް ނަސީމް ވިދާޅުވެއްޖެއެވެ. އެމަނިކުފާނު ވަނީ މި އަމާޒަށް ޤައުމު ވާސިލްކޮށްދިނުމުގައި މަސައްކަތްކުރާ އެންމެހާ ފަރާތްތަކަށް ޝުކުރު އަދާކުރައްވާފައެވެ.\n34ވަނަ ޤައުމީ ޤުރުއާން މުބާރާތް ފެށުމަށް ބޭއްވި ރަސްމިއްޔާތުގައި ވާހަކަފުޅުދައްކަވަމުން ރައީސުލް ޖުމްހޫރިއްޔާގެ ނައިބު ފައިސަލް ނަސީމް ވިދާޅުވީ، ދީނީ ކަންކަމަށް މުޖުތަމަޢު އަޙުލުވެރިކޮށް، ޤުރުއާނުގެ އިލްމާއި ދީނީ އަޚުލާގު ފުޅާކުރުމަށް ސަރުކާރުން މުހިންމު މަސައްކަތްޕުޅުތަކެއް ކުރައްވަމުންދާކަމަށެވެ. ސަރުކާރެއް އޮންނަންޖެހެނީ މި ސަބަބަށްޓަކާ ކަމަށާ، ސަރުކާރުގެ މަސައްކަތްތަކުގައި އަމިއްލަ ފަރާތްތަކުގެ ދައުރު އިތުރުކޮށް މިހާރު މަސައްކަތް ފެށިފައިވާކަމަށް އެމަނިކުފާނު ވިދާޅުވިއެވެ.\nޤައުމުގައި ދީނީ އިލްމު ފުޅާކުރުމުގައި އަމިއްލަ ފަރާތްތަކުން ދޭ އިސްކަން އިތުރުވެފައިވާކަން ފާހަގަކުރައްވައި ނައިބު ރައީސް ވަނީ އެއީ ސަރުކާރުން ވަރަށްބޮޑަށް ބަލައިގަނެ ޝުކުރުވެރިވާ ކަމެއްގެ ގޮތުގައި ފާހަގަކުރައްވާފައެވެ.\n"ދީނީ ކަންކަން ކުރިއެރުވުމަށް އަމިއްލަ ފަރާތްތަކުން ދޭ އިސްކަން ބޮޑުވެއްޖެ. ކުންފުނިތަކުން، ކޮލެޖް ޔުނިވަރސިޓީތަކުން، އަދި ޤައުމުތަކުގެ އެމްބަސީތަކުގެ އެހީވެސް ވަރަށް ބޮޑަށް ލިބޭ. މިއީ ވަރަށް ބޮޑަށް ބަލައިގަނެ ޝުކުރުވެރިވާ ކަމެއް." ނައިބު ރައީސް ވިދާޅުވިއެވެ.\n34ވަނަ ޤައުމީ ޤުރުއާން މުބާރާތް ފެށުމަށް ބޭއްވި ރަސްމިއްޔާތުގެތެރެއިން\nނައިބު ރައީސް ވިދާޅުވީ ދީނީ ކަންކަން ކުރިއަރުވާއިރު އެންމެ މުހިންމީ، ރަނގަޅު އަޚުލާގުގެ ޖީލެއް ބިނާ ކުރުންކަމަށެވެ. މިމަކުގައި ސްކޫލްތައް، އޮފިސް، ދީނީ އިލްމުވެރިންނާ އުސްތާޛުން އަދި މުޅިމުޖުތަމައުގެ މެދުގައިވެސް މި ރޫޙު ދަމަހައްޓަންޖެހޭކަމަށް އެމަނިކުފާނު ވިދާޅުވިއެވެ.\n"ތަނަވަސްކަން ހުރިނަމަ އުމްރާނީ ތަރައްޤީ ގެނެވޭނެ. އެކަމަކު ހެޔޮލަފާ އުފެއްދުންތެރި ޖީލެއް ބިނާ ކުރެވުން ހަގީގީ ތަރައްޤީއަކީ. މިއީ އެންމެން އެކުއެކީ ކުރެވޭނެ މަސައްކަތެއް." ނައިބު ރައީސް ވިދާޅުވިއެވެ.\nކީތިރި ޤުރުއާން ކިޔެވުމުގެ މިއަހަރުގެ ޤައުމީ މުބާރާތުގައި 1000ކުދިން ކިޔަވާނެއެވެ.


ހުވަފެންތަކާއި އުއްމީދުތަކުގައި ކުލަޖެއްސުމަށް މުހައްމާ އަށް ވޯޓުދެއްވާ! — Ihavandhoo.com\nހުވަފެންތަކާއި އުއްމީދުތަކުގައި ކުލަޖެއްސުމަށް މުހައްމާ އަށް ވޯޓުދެއްވާ!\n23 ފެބުރުއަރީ 2014 45\nދިވެހިރައްޔިތުންނަށް ފަރުދީ މިނިވަންކަން ލިބި، މަލްޓި-ޕާޓީގެ ޒަމާނީ ޑިމޮކްރަސީއަކަށް ދިވެހި ޤައުމު ވާޞިލްކޮށްދިން ޤާނޫނުއަސާސީގެ ދަށުން ، 2009 ވަނަ އަހަރު އޮތް ރައްޔިތުންގެ މަޖިލީހުގެ އިންތިހާބުގައި އިހަވަންދޫ ދާއިރާއަށް ވާދަކުރެއްވި6ބޭފުޅުންގެ ތެރެއިން ، ހަނިގޮތަކުން އެ އިންތިޙާބުން ނާކާމިޔާބުވެ ވަޑައިގެންނެވި މުހައްމަދު ޢަބުދުﷲގެ ސިޔާސީ ތޫނު ފިލިކަންފެނި، ސިޔާސީ ޕާޓީތަކުގެ ބޮޑެތި ބޭފުޅުން އާޝޯޚްވި އެވެ. 30 އަހަރު ރާއްޖޭގެ ވެރިކަން ކުރެއްވި ރައީސް މައުމޫނުގެ ކެބިނެޓްގައި ހިމެނިވަޑައިގެންނެވި އަބުދުﷲ ކަމާލުއްދީނާއި، ރައީސް ނަޝީދުގެ ވެރިކަމުގައި އެމަނިކުފާނުންގެ ގާތް މިތުރަކާއި އަދިވެސް އިތުރު4ބޭފުޅަކާއި ، ޖުމުހޫރީ ޕާޓީގެ ޓިކެޓްގައި ވާދަކުރައްވާ މުހައްމަދު ޢަބުދުﷲ ހޯއްދެވި ކާމިޔާބީގެ ސަބަބުން އެތައްބަޔަކު ޚައިރާންވިއެވެ. ސިޔާސީ ގަދަ ކަނޑަށް ގިނިކަންޏާ ނިކުމެވަޑައިގެން ދާއިރާގެ ރައްޔިތުންގެ ރުހުމާއި ލޯބި ހޯއްދެވިއެވެ.\nސިޔާސީ ގޮތުން ބައެއް ބޭފުޅުން ދަތުރުކުރައްވާ އޮޑި އަވަސް އަވަހަށް ކުއްލިކުއްލިއަށް މުދަލާއި ފައިސާއާއި މަގާމަށްޓަކައި ބަދަލުކުރައްވާއިރު، ސިޔާސީ ފިކުރު އަދިވެސް ދެގޮތެއްނުވެ، ޖުމުހޫރީ ޕާޓީގައި ، އެޕާޓީ އިހަވަންދޫ ދާއިރާގައި ދިރުވައި ކުރިއަށްގެންދިއުމަށް ބުރަ މިންނެތް މަސައްކަތްތަކެއް ކުރެއްވި ސިޔާސީ މުފައްކިރަނީ 1974 ވަނަ އަހަރުގެ ޑިސެމްބަރ މަހުގެ6ވަނަ ދުވަހު ދުނިޔޭގެ އަލިކަން ދެކެވަޑައިގެންނެވި ، އިހަވަންދޫގެ ވަރަށް އާދައިގެ އާއިލާއަކަށް އުފަން މުހައްމަދު ޢަބުދުﷲ (މުހައްމާ ) އެވެ.\nމުހައްމަދު ޢަބުދުﷲ ގެ މަންމާ ފުޅަކީ އިހަވަންދޫ ޗާންދަނީގެ ފާޠިމަތު ނަޞީރު އެވެ. ބައްޕާ ފުޅަކީ އެރަށު އުސްއަކުރުގޭ އަލްމަރުހޫމް ޢަބުދުﷲ މުހައްމަދު އެވެ. އާއިލާގައި 13 ބޭފުޅުން ތިއްބަވާ މުހައްމަދު ޢަބުދުﷲ ކައިވެނި ބައްލަވާގެން އުޅުއްވަނީ އިހަވަންދޫ ސަތަރުގޭ ޚަދީޖާ ނަޒުމީލާ އާ އެވެ. މިކައިވެންޏަށް3ކުދިން މުހައްމަދު ޢަބުދުﷲ އަށް ލިބިވަޑައިގެންފައިވެއެވެ.\nއުފަން ރަށް، އިހަވަންދޫއިން ލިބެންހުރި ތަޢުލީމަކާއި ހުނަރެއް ޢުމުރާ ގުޅޭގޮތުން ހޯއްދަވާ، އާއިލީ ތިމާގެ ބޭފުޅެއް އެހީތެރިކަމާއެކު، ޅަފުރައިގެ އަހަރުތަކުގައި ތައްލީމު ޙާޞިލް ކުރެއްވުމަށް މާލެވަޑައިގެން ، މާލޭ އިންގްލިޝް ސްކޫލުންނާއި މަޖީދުގެއިން ލިބިވަޑައިގެންނެވި ތަޢްލީމަކާއި ތަމްރީނެއް ހޯއްދަވައި، ކަންކަމަށް ނަޒަރު ހިންގަވައި މުރާލިކަމާއެކު ޙަރަކާތްތެރިވެ ވަޑައިގެންނެވިއެވެ. އިމާރާތްކުރުމާއި ރެކުރޫޓުކުރުމާއި ، ފިލްމު އުފެއްދުމާއި ޑައިރެކްޓްކުރުމުގައި ދިވެހި ގައުމަށް ޚިދުމަތްކުރައްވަމުން ގެންދެވިއެވެ. ޕާރފޯމިންސް އާރޓްސްގައި ރާއްޖޭގައި ދެވަނައެއްނެތް ކޮމީޑިއަނެއްގެ ގޮތުގައި މީހުންގެ ހިތްތައް ފަތަޙަކުރައްވަމުން ދާއިރާގެ ރައްޔިތުންގެ އިތުރުން ދިވެހި ރާއްޖޭގެ ރައްޔިތުންގެ ލޯތްބާއި އިޙްތިރާމް ހޯއްދެވިއެވެ.\n2008 ވަނަ އަހަރު އޮތް ރިޔާސީ އިންތިހާބާއި 2013 ވަނަ އަހަރު އޮތް ރިޔާސީ އިންތިޚާބުގައި ޖުމުހޫރީ ޕާޓީގެ ލީޑަރ އޮނަރުބަލް ގާސިމް އިބްރާހީމަށް ތާއީދުކޮށް އެނިކުފާނަށް އިޚްލާޞްތެރިކަމާއެކު ކެމްޕޭންކުރައްވާ، 2013 ވަނަ އަހަރު އޮތް ރިޔާސީ އިންތިޙާބުގެ ފުރަތަމަ ބުރުން އިހަވަންދޫ ދާއިރާ އިން ބޮޑު ތާއީދެއް ހޯއްދަވާދެއްވުމުގައި މުހައްމަދު އަބުދުﷲ އަދާކުރެއްވި ދައުރަކީ ސިޔާސީ ދަނޑުގައި އެބޭފުޅާއަށްވުރެން ވަކިން މޮޅަށް މިދާއިރާގައި ކުޅެވޭނެ އިތުރު ބޭފުޅަކު ނެތްކަން އަންގާދޭ ރީތި މިސާލެކެވެ. 2013 ވަނަ އަހަރު އޮތް ރިޔާސީ އިންތިޙާބުގެ ދެވަނަ ބުރުގައި އަމިއްލަފުޅަށް އިސްނަންގަވައިގެން ، ރާއްޖޭގެ ރައީސުލް ޖުމުހޫރިއްޔާ ޢަބުދުﷲ ޔާމީނަށް ވެރިކަން ހޯއްދަވައިދެއްވުމަށް ނުހަނު ބުރަ މަސައްކަތްތަކެއް މުހައްމަދު ޢަބުދުﷲ ކުރެއްވި އެވެ. ނަތީޖާއެއްގެ ގޮތުން ކުރިއަށް އޮތް ރައްޔިތުންގެ މަޖިލީހުގެ އިންތިހާބުގައި ސަރުކާރުގެ ކޯލިޝަނުން ވާދަކުރެއްވުމަށް މުހައްމަދު އަބުދުﷲއަށް ކޯލިޝަނުގެ ޓިކެޓް ލިބިވަޑައިގަތުމުން އެކަމަށް ހަސަދަވެރިވާނެ އެތައްބަޔަކު ތިބޭނެއެވެ. މިކަން ހަޖަމު ނުކުރެވޭނެ ބަޔަކު އަމިއްލަގޮތުން މަޖިލީހަށް ކުރިމަތި ލައްވަފާނެއެވެ. އަދި އަދުގެ ސަރުކާރަށް އިހަވަންދޫގެ ގޮނޑި ގެއްލުވާލުމަށް ފާޅުގައި މަސައްކަތްވެސްކޮށްފާނެއެވެ.\nމަޖިލިސް އިންތިހާބުގައި އިހަވަންދޫ ދާއިރާއަށް ވާދަކުރެއްވާ ކެންޑިޑޭޓުންނަށް ބަލާއިރު މިހާރު ދާއިރާގެ ޙާލަތަށް ބަލާއިރު ސިޔާސީގޮތުންނާއި އިޖްތިމާޢީ ގޮތުންނާއި، އިޤްތިޞާދީ ގޮތުންނާއި އަދި މިނޫންވެސް ހުރިހާ ދާއިރާތަކަކުން، ދާއިރާގެ ރައްޔިތުން އެދޭ ބަދަލުތަކާއި ކުރިއެރުންތައް ރައްޔިތުންނަށް ގެނެސްދެއްވޭނެ އެންމެ އެކަށީގެންވާ އެންމެ ހިންގުންތެރި އެންމެ މުރާލި ބޭފުޅަކީ، މުހައްމަދު ޢަބުދުﷲ އެވެ.\nއަދުގެ ސަރުކާރުން ރައްޔިތުންނަށް ވެވަޑައިގެންފައިވާ ވަޢުދުތައް ފުއްދުމަށް ރައްޔިތުންގެ މަޖިލީހުން ސަރުކާރަށް އެއްބާރުލުންދީ ސަރުކާރު ނަގަހައްޓާ، ދަމަހައްޓަދޭނެ ސަރުކާރުގެ މިތުރަކީ ، ދާއިރާގެ ރައްޔިތުންގެ އަޣްލަބިއްޔަތު ކަމުގައި ހިމެނޭ ގިނަބަޔަކު މިހާރު ބުނާނީ އެމީހަކީ، މުހައްމަދު ޢަބުދުﷲ ކަމަށެވެ.\n2009 ވަނަ އަހަރުންފެށިގެން، ކުރިއަށް އޮތް ރައްޔިތުންގެ މަޖިލީސް އިންތިޙާބު ކާމިޔާބުކުރެއްވުމަށް އަޒުމުކަނޑައަޅައި އެކަމަށް އަމާޒުހިފި ހަމައެކަނި ކެންޑިޑޭޓަކީ މުހައްމަދު ޢަބުދުﷲ އެވެ. ދާއިރާގެ ރައްޔިތުންނާއި ގުޅުން ބަދަހިކޮށް، އިޖުތިމާޢީ ގުޅުން ދެމެހެއްޓެވި ހަމައެކަނި ބޭފުޅަކީ މުހައްމަދު ޢަބުދުﷲ އެވެ. ދާއިރާގެ ޒުވާނުންގެ އިހްސާސްތަކާއި އެބޭފުޅުންގެ ވިންދު އެގިވަޑައިގެން، އެބޭފުޅުންނަށްޓަކައި ކަންތައްތަކެއް ކުރެއްވި ބޭފުޅަކީ މުހައްމަދު ޢަބުދުﷲ އެވެ.\nއަދުގެ ސަރުކާރާއި ގުޅިގެން، ދާއިރާއަށް ތަރައްގީ ނެގެސްދިނުމަށް، ދާއިރާގެ ރައްޔިތުންގެ ހުވަފެންތަކާއި އުއްމީދުތަކުގައި ކުލަޖެއްސުމަށް ކެންޑިޑޭޓް ނަންބަރު 1، މުހައްމަދު ޢަބުދުﷲ ( މުހައްމާ ) އަށް ވޯޓް ދެއްވާށެވެ.\nތެތު ހަޤީގަތް. އަޅުގަނޑުގެ ވޯޓް މުހައްމާއަށް\n– 23 ފެބުރުއަރީ 2014 8 8\nހާދަ ފިނޑިބަޔެކޭދޯ މުހައްމާ ޕުރޮމޯޓްކުރަނީ، ލިޔާމީހާގެ ނަންވެސް ޖަހާލަންނުކެރޭ\n– 23 ފެބުރުއަރީ 201497\nކާކުގެ ލިޔުމެއް؟ މިހާރު .ކޮމް މުހަންމާ ގަނެލީތަ\n– 23 ފެބުރުއަރީ 201474\n"މުހައްމަދު އަބުދުﷲއަށް ކޯލިޝަނުގެ ޓިކެޓް ލިބިވަޑައިގަތުމުން އެކަމަށް ހަސަދަވެރިވާނެ އެތައްބަޔަކު ތިބޭނެއެވެ. " ތަބަކަކަށްލާފަ ދިނީނު، ނަސީރުވެސް ޖޭޕީގެ ޓިކެޓްހޯދަން ކުރިމަތިލި. އެކަމަކު މަހައްމާއަށް ތަބަކަކަށްލާފަ ޓިކެޓްދިނީ\n– 23 ފެބުރުއަރީ 201478\n" ވަނަ އަހަރު އޮތް ރައްޔިތުންގެ މަޖިލީހުގެ އިންތިހާބުގައި އިހަވަންދޫ ދާއިރާއަށް ވާދަކުރެއްވި6ބޭފުޅުންގެ ތެރެއިން ، ހަނިގޮތަކުން އެ އިންތިޙާބުން ނާކާމިޔާބުވެ ވަޑައިގެންނެވި މުހައްމަދު ޢަބުދުﷲ" ހަނިގޮތަކަށޭ ބުނާއިރު ސަތޭކަ އެތައްވޯޓެއްގެ ތަފާތުން ބަލިވީ\n– 23 ފެބުރުއަރީ 201455\n"ސިޔާސީ ގަދަ ކަނޑަށް ގިނިކަންޏާ ނިކުމެވަޑައިގެން ދާއިރާގެ ރައްޔިތުންގެ ރުހުމާއި ލޯބި ހޯއްދެވިއެވެ." ގިނިކަންޔަކާނޫން މިލިއަން މިލިއަނުން ލާރިހިފާގެން ނުކުތީ\n– 23 ފެބުރުއަރީ 201452\n"އުފަން ރަށް، އިހަވަންދޫއިން ލިބެންހުރި ތަޢުލީމަކާއި ހުނަރެއް ޢުމުރާ ގުޅޭގޮތުން ހޯއްދަވާ، އާއިލީ ތިމާގެ ބޭފުޅެއް އެހީތެރިކަމާއެކު، ޅަފުރައިގެ އަހަރުތަކުގައި ތައްލީމު ޙާޞިލް ކުރެއްވުމަށް މާލެވަޑައިގެން ، މާލޭ އިންގްލިޝް ސްކޫލުންނާއި މަޖީދުގެއިން ލިބިވަޑައިގެންނެވި ތަޢްލީމަކާއި ތަމްރީނެއް ހޯއްދަވައި، ކަންކަމަށް ނަޒަރު ހިންގަވައި މުރާލިކަމާއެކު ޙަރަކާތްތެރިވެ ވަޑައިގެންނެވިއެވެ." ކީއްވެތަ ގުރޭޑް ނުވަޔަކާ ހަމައަށޭ ކިޔެވީ ނުބެވިގެން ތިއުޅެނީ. އޭރުވެސް ރާއްޖޭން އޯލެވެލްވެސް ހެދޭ\n– 23 ފެބުރުއަރީ 201463\n"ފިލްމު އުފެއްދުމާއި ޑައިރެކްޓްކުރުމުގައި ދިވެހި ގައުމަށް ޚިދުމަތްކުރައްވަމުން ގެންދެވިއެވެ." ހިދުމަތްކުރީކީ ނޫން! ރާއްޖެއަށް، ގޭގޭގެ ސިޓިންރޫމްތަކަށް ވަހުޝީ މަންޒަރުތަކެއް ފަތުރާލީ\n– 23 ފެބުރުއަރީ 201473\n"ކޮމީޑިއަނެއްގެ ގޮތުގައި މީހުންގެ ހިތްތައް ފަތަޙަކުރައްވަމުން" ކުރިހާވެސް ކަމަކީ އިހަވަންދޫ މީހުންނަށް މަލާމާތްކުރުން\n– 23 ފެބުރުއަރީ 201493\n"2008 ވަނަ އަހަރު އޮތް ރިޔާސީ އިންތިހާބާއި 2013 ވަނަ އަހަރު އޮތް ރިޔާސީ އިންތިޚާބުގައި ޖުމުހޫރީ ޕާޓީގެ ލީޑަރ އޮނަރުބަލް ގާސިމް އިބްރާހީމަށް ތާއީދުކޮށް އެނިކުފާނަށް އިޚްލާޞްތެރިކަމާއެކު ކެމްޕޭންކުރައްވާ" ހޮސްދޮގު، 2008 ގަ ފުރަތަމަހުރީ މައުމޫން ގާތު. ދެން ގާސިމް ގާތު ދެން ނަޝީދު ގާތު. ވިކުމުގެ މިސާލެއް. މިވަރުބޭފުޅަކަށް މަޖުލިސް ގޮނޑި ދީފިނަމަ ވިކޭނެކަން ކަށަވަރު\n"2013 ވަނަ އަހަރު އޮތް ރިޔާސީ އިންތިޙާބުގެ ފުރަތަމަ ބުރުން އިހަވަންދޫ ދާއިރާ އިން ބޮޑު ތާއީދެއް ހޯއްދަވާދެއްވުމުގައި މުހައްމަދު އަބުދުﷲ އަދާކުރެއްވި ދައުރަކީ" އިސްދައުރަކީ ލާރިބެހުން\n"ދާއިރާގެ ރައްޔިތުން އެދޭ ބަދަލުތަކާއި ކުރިއެރުންތައް ރައްޔިތުންނަށް ގެނެސްދެއްވޭނެ އެންމެ އެކަށީގެންވާ އެންމެ ހިންގުންތެރި އެންމެ މުރާލި ބޭފުޅަކީ، މުހައްމަދު ޢަބުދުﷲ އެވެ." މުރާލިކަން ފެނުނު ވަގުނޫޓް ޖެހުމުން\n– 23 ފެބުރުއަރީ 201464\n"މަޖިލިސް އިންތިހާބުގައި އިހަވަންދޫ ދާއިރާއަށް ވާދަކުރެއްވާ ކެންޑިޑޭޓުންނަށް ބަލާއިރު މިހާރު ދާއިރާގެ ޙާލަތަށް ބަލާއިރު ސިޔާސީގޮތުންނާއި އިޖްތިމާޢީ ގޮތުންނާއި، އިޤްތިޞާދީ ގޮތުންނާއި އަދި މިނޫންވެސް ހުރިހާ ދާއިރާތަކަކުން، ދާއިރާގެ ރައްޔިތުން އެދޭ ބަދަލުތަކާއި ކުރިއެރުންތައް ރައްޔިތުންނަށް ގެނެސްދެއްވޭނެ އެންމެ އެކަށީގެންވާ އެންމެ ހިންގުންތެރި އެންމެ މުރާލި ބޭފުޅަކީ، މުހައްމަދު ޢަބުދުﷲ އެވެ." ކޮންތާކު، އިލްމެއް ހިލްމެއް ތަޖްރިބާއެއް ހުރިއްޔެއްނޫން. ވޯޓް އުސްތާޛް ޝާފިއު.\n– 23 ފެބުރުއަރީ 201462\n"އިޖުތިމާޢީ ގުޅުން ދެމެހެއްޓެވި ހަމައެކަނި ބޭފުޅަކީ މުހައްމަދު ޢަބުދުﷲ އެވެ." ކަމެއްވާއިރަށް ރުޅިގަދަވެގެން މުތުނަށްއަރާ\n– 23 ފެބުރުއަރީ 201454\n"އަދުގެ ސަރުކާރުން ރައްޔިތުންނަށް ވެވަޑައިގެންފައިވާ ވަޢުދުތައް ފުއްދުމަށް ރައްޔިތުންގެ މަޖިލީހުން ސަރުކާރަށް އެއްބާރުލުންދީ ސަރުކާރު ނަގަހައްޓާ، ދަމަހައްޓަދޭނެ ސަރުކާރުގެ މިތުރަކީ ، ދާއިރާގެ ރައްޔިތުންގެ އަޣްލަބިއްޔަތު ކަމުގައި ހިމެނޭ ގިނަބަޔަކު މިހާރު ބުނާނީ އެމީހަކީ، މުހައްމަދު ޢަބުދުﷲ ކަމަށެވެ." ފާސާ ލިބޭ ކޮޅަކަށް ބަދަލުވާނެ.\n– 23 ފެބުރުއަރީ 201451\nނަސީރު އޭ... ބަލަ އިޢުލާނުގައި އޮތެއް ނޫންތޯ ވަކިވަރަކަށްވުރެއް މަތިން މާކުސް ހޯދަން ޖެހޭކަމަށް. ހަމަކުއްލިއަކަށް ނަސީރު އައިސް ޓިކެޓް ހޯދަން އުޅުނަސް އެކަމެއް ނުވާނެ ދޯ.. ފުރަތަމަ ޚިދުމަތެއް ކޮށްދޭން ޖެހޭނެ. ތަބަކެކޭ ކިޔައިގެން އޮޅުވައިލަން ވާހަކަ ނުދައްކާ.. ޓިކެޓް ލިބުނީ ރަނގަޅަށް. ޖޭނުވެ ދެން.\nމިލިޔުން އެބަ އޮތް ސޮންދު ބްލޮގްގަ. ހީވަނި ސޮންދުގެ ކަމެއްހެން.\n– 23 ފެބުރުއަރީ 201431\nއިހަވަންދޫ މީހުންނަކަށް މަލާމާތެއް ނުކުރެ ތިބުނާ ކުރު ފިލްމަކު. އެއީ ބުންޏޭ ބުންޏޭ. ހަމަ މޮޅު ފިލްމެއް އެއީ. އޭގައި ބޭނުންކޮށްފައި ހުރީ އިހަވަންދޫ ބަހުރުވަ.\n– 23 ފެބުރުއަރީ 201444\n"ނަސީރު އޭ... ބަލަ އިޢުލާނުގައި އޮތެއް ނޫންތޯ ވަކިވަރަކަށްވުރެއް މަތިން މާކުސް ހޯދަން ޖެހޭކަމަށް." އަވަގުރާނަ އިއުލާން ޑިމަކުރަސީއޯ! ހީހީ\n– 23 ފެބުރުއަރީ 201453\nތެދު ހަޤީގަތް. އަޅުގަނޑުގެ ވޯޓް މުހައްމާއަށް. އިދިކޮޅު ބޭފުޅުންނަށް ވަނީ ދޮގުކަށް. މީއީ މީހުންގެ އެތެރެ ފުށާއި ބޭރުފުށުގެ މިހާރުގެ ހާލަތު. އިއްޒަތާއި ޝަރަފް ބޭނުންވާލެއް ބައެއްބޭފުޅުން އަވަހީ ރަށަށް ތިމާއަށް ކޮށްދެވުނު ކަމަކަށް ނުބަލާ ރަށް ތިމާއަށް ކަމެއް ކޮށް ދިނުމަށް އެދެނީ\n– 23 ފެބުރުއަރީ 201422\nރަށަށް ތިމާއަށް ކޮށްދެވުނު ކަމަކަށް ނުބަލާ ރަށް ތިމާއަށް ކަމެއް ކޮށް ދިނުމަށް އެދެނީ..މިއީ ބައެއްބޭފުޅުންގެ ވިސްނުމާއި ފިކުރު\n– 23 ފެބުރުއަރީ 201432\nދަައުރު ނިމިގެންދާ ރަށު ކަައުންސިލް އިންތިހާބުގަައި މުހަންމާ ކެމްޕެއިން ކުރީ އެމްޑީޕީ މަޖްލިސް ޓިކެޓް ދޭނަމޭ ބުނެގެން އެހެންކަމުން މުހަންމާ އަކީ ދެފުއްކެހެރި މީހެއް ކަމަށް ދެކެނީ... މަގޭ ވޯޓް އަދި މަގޭ އާއިލާ ވޯޓް އަދި ރަހްމަތްތެރިން ވޯޓް އަމިއްލަ ގޮތުން ކުރިމަތިލާފަތިބި 2މީހުންގެ ތެރެއިން ކޮންމެވެސް އެކަކަށް......\nމުހަންމާ އަކީ މި ކުޑަ ކުޑަ ރާއްޖެއަށް ބޭވަފާތެރިއެއް.... މިވަރުން ކިޔުންތެރިންނަށް އެނގޭނެކަމަށް ހީކުރަން...............\nމަޖުލީހުގެ ތަޅުމުގައި މުހަންމާ ކުޅޭނެ ކުރު ފިލްމެއް ނޯންނާނެ. ކުރު ފިލްމެއް ނުކުޅެވޭ ކަމަށްވާނަމަ ދެން ކުރާނެ ކަމެއްވެސް ނޯންނާނެ. ލަދުން ބޯ ހަލާކު.\nމޫނާއި ޕާޓީއަށް ނުބަލާ ދީނީ ބޭފުޅާ ޝާފިއުއަށް ވޯޓްދެއްވާ\n– 23 ފެބުރުއަރީ 2014 1 4\nމުހައްމާއަށް ނެގެޓިވް ކޮމެންޓް ކޮސްފަިއވަނީ ހަމައެކަކު، ތަބަކަކަށްލާފަ ޓިކެޓެއް ނުދޭ. ޓިކެޓް ހޯދަން ޝަރުތުހަމަވާ އެހެންމީހަކު ނެތީމާ ޓިކެޓް ލިބުނީ ވޯޓުނުލާ\n– 23 ފެބުރުއަރީ 201423\nމުހަންމާ އަކީ މި ކުޑަ ކުޑަ ރާއްޖެއަށް ބޭވަފާތެރިއެއް.ިޯ.. މި ކޮމެންޓް ޖެހިމީހަކު ބުނެދީބަލަ ކޮންކަމަކަށްތޯ ބޭވަފާތެރިވީ ނޭގުނޭ ބުނެދީބަލަ! ޕުރޫފް ކުރެވޭ ކަމަކަށް ވަނީނަމަ އަހަރެން ވޯޓް މުހަންމާ އަކަށް ނުދޭނަން.\nމުހަންމާ ބޭވަފާތެރިވީ އަހަރެމެންގެ ފައިސާއަށް.... ވަގުނޫޓް ޗާޕްކޮށް ރާއްޖޭގައި ދައުރުވަމުންދާ ފައިސާއަށް ހިޔާނާތްތެރިވީ މިވަރުގެ މީހަކަށް ވޯޓްދިނުމަކީ މި ކުޑަ ކުޑަ ރާއްޖެއަށް ބޭވަފާތެރިވުން ދެއްތޯ؟ ޖަވާބަށް އެދި ކޮމެންޓް ކުރި މީހާއަށް ޕުރޫފް ވާނެކަމަށް ހީކުރަން! އެކަންކުރީތީ މުހަންމާ އަރުވާވެސްލި! ބޭފުލާގެ ވޯޓް ހެޔޮގޮތުގައި ބޭނުން ހިފާނެ ކަމަށް ހީކުރަން! ވަރަށް ސަލާމް\n– 23 ފެބުރުއަރީ 201461\nމުހައްމަދު އަބުދުﷲއަށް ކޯލިޝަނުގެ ޓިކެޓް ލިބިވަޑައިގަތުމުން އެކަމަށް ހަސަދަވެރިވާނެ އެތައްބަޔަކު ތިބޭނެއެވެ. ކިހާބޮޑު ތެދު ވާހަކައެއް އެއީ.\nމުހައްމަދު ޢަބުދުﷲ ގެ މަންމާ ފުޅަކީ އިހަވަންދޫ ޗާންދަނީގެ ފާޠިމަތު ނަޞީރު އެވެ. ބައްޕާ ފުޅަކީ އެރަށު އުސްއަކުރުގޭ އަލްމަރުހޫމް ޢަބުދުﷲ މުހައްމަދު އެވެ. އާއިލާގައި 13 ބޭފުޅުން ތިއްބަވާ މުހައްމަދު ޢަބުދުﷲ ކައިވެނި ބައްލަވާގެން އުޅުއްވަނީ އިހަވަންދޫ ސަތަރުގޭ ޚަދީޖާ ނަޒުމީލާ އާ އެވެ. މިކައިވެންޏަށް3ކުދިން މުހައްމަދު ޢަބުދުﷲ އަށް ލިބިވަޑައިގެންފައިވެއެވެ. މިވެސްވާނީ މުހައްމާދެކެ ހަސަދަވެރިވާ ބަޔަކަށް ދޮކަކަށް ވާނެހެން ހީވަނީ\n– 23 ފެބުރުއަރީ 201443\nވަނަ އަހަރުންފެށިގެން، ކުރިއަށް އޮތް ރައްޔިތުންގެ މަޖިލީސް އިންތިޙާބު ކާމިޔާބުކުރެއްވުމަށް އަޒުމުކަނޑައަޅައި އެކަމަށް އަމާޒުހިފި ހަމައެކަނި ކެންޑިޑޭޓަކީ މުހައްމަދު ޢަބުދުﷲ އެވެ. ދާއިރާގެ ރައްޔިތުންނާއި ގުޅުން ބަދަހިކޮށް، އިޖުތިމާޢީ ގުޅުން ދެމެހެއްޓެވި ހަމައެކަނި ބޭފުޅަކީ މުހައްމަދު ޢަބުދުﷲ އެވެ. ދާއިރާގެ ޒުވާނުންގެ އިހްސާސްތަކާއި އެބޭފުޅުންގެ ވިންދު އެގިވަޑައިގެން، އެބޭފުޅުންނަށްޓަކައި ކަންތައްތަކެއް ކުރެއްވި ބޭފުޅަކީ މުހައްމަދު ޢަބުދުﷲ އެވެ. ކިހާބޮޑު ތެދު ވާހަކައެއްމީ..\n– 23 ފެބުރުއަރީ 201442\nއަދުގެ ސަރުކާރާއި ގުޅިގެން، ދާއިރާއަށް ތަރައްގީ ގެސްދިނުމަށް، ދާއިރާގެ ރައްޔިތުންގެ ހުވަފެންތަކާއި އުއްމީދުތަކުގައި ކުލަޖެއްސުމަށް ކެންޑިޑޭޓް ނަންބަރު 1، މުހައްމަދު ޢަބުދުﷲ ( މުހައްމާ ) އަށް ވޯޓް ދެއްވާށެވެ. މީވާހަކައަކީ...ދޮގެއްތޯ؟\nޕުރޫފް ވެއްޖެ ވަރަށް ރަގަލަށް ސުކުރިއްޔާ ބޭފުޅާއަށް! އަދި ރަގަލު ތެދު ވާހަކައެއް ކަމަށް ފެމެލީވެސް ރަށްޓެހިންވެސް ބުނެފި! އަހަރެންގެ ވޯޓް މުހަންމާ ނުދޭން ނިންމާފިން އަދި ރަށްޓެހިންވެސް.\nމުހައްމާ މިދާއިރާއަށް ވޭތިވެދިޔަ5އަހަރު ކުރެއްވި ހިދުމަތް މިދާއިރާގެ ރައްޔިތުންނަށް އެނގޭ! ކޯލިޝަަން ވެރިކަން ހޯދާދިނުމަށްޓައި ރެއާއި ދުވާލު ބުރަ މަސައްކަތްތަކެއް ކުރެއްވި އިހުލާސްތެރި ދަރިއެއް! ކޮބާތޯ ތިބުނާ ޝާފިއު ކޮބާތޯ މަތީނު!\n– 23 ފެބުރުއަރީ 2014 1 3\nހަމަ މީހަކު އެއްޗެކޭ ލިޔާއިރަށް ކޮމެންޓްގެ ގޮތުގައި މިތަނުގައި ނުޖެހުން އެދެން. މިހާރު ބަޔަކު މުކުރަނީ ކޮމެންޓް ލިޔެގެން ކެމްޕެއިން.\nމަގޭ ވޯޓު މުހައްމާ އަށް!!!! ހޮވާނީ މުހައްމާ\nމުހައްމާއަށް ވޮޓް ދިނުމަކީ ކުޑަކުއްޖަކަށް ވޮޓް ދިނުންފަދަ ކަމެއް.... އެއީ ދާއިރާގެ ހަލާކު.. އޭނަގެ ސަބަބުން މިހާރުވެސް އޮތީ މާރަންދޫއާ އިހަވަންދޫއާ ދެމެދު ނުތަނަވަސްކަން އުފެދިފަ.... މިފަހަރު ރަނގަޅީ ޝާފިއު...\n– 24 ފެބުރުއަރީ 201421\nމުހައްމާ ކޮންތާކުންތޯ ކޮންމެ މަހަކު މުސްކުލިންނަށް 10000 ރުފިޔާ ދެނީ... ހަސަން ޝަހްދާން -(އަރީބް ކޮއްކޮ)\n– 24 ފެބުރުއަރީ 2014 1 0\nއެއްފަހަރު ގަދަރާއި ކަރާމާތް ހޯދުމައް، ރައްއިތުން އުންމީދު ކުރާ ތަރައްގީ ހޯދުމަށް، ދެއްވާ ވޯޓަކީ ފަޙުރުވެރި ވޯޓަކަށް ހެދުމަށް އެއްފަހަރު މިހާރު އަހުމަދުﷲ އަށް ވޯޓު ދީފިން... ދެންނުދޭނަން މިފަހަރުއެއް އަހުމަދުﷲ އަށް ވޯޓުއެށް ހަސަން ޝަހުދާން (އަރީބު ކޮއްކޮ)\nއެއްކަލަ ފަރިހިބެ.. އެވާހަކަ ދޯ!\nކޮންމެ މީހަކަށްވެސް މަޖިލީސް އަށް ކުރިމަތި ލެވޭނެ. ވަކި އަމިއްލަ ގޮތުން ކުރިމަތިލަނީ ދެންތިބި ކެނޑިޑެޓުން ނަށް ހަސަދަވެރިވާކަށް ނޫން..\nލިޔުންތަކާ ފިކުރަކީ އަބަދުވެސް ރުހޭ ގޮތަށް ދޭންޖެހޭ އެއްޗެއް. ހަގީގަތަކީ ކަންއޮތްގޮތް؟ މީހަކަށް ތާއީދުކުރުމަކީ، އޭނާ ހުދުކާފޫރަށް ހެދުމެއްނޫން. އެމީހަކު އިލްމު ހުރީ ކިހާވަރަކަށްތޯބަލަންޖެހޭނެ. އެމީހަކު ފަސްމަގުގައި ކަންތައް ކޮށްފައި ހުރި ގޮތް ދަނެގަންނަންޖެހޭނެ. ކިހާހުތުރު ކޮންފަދަ ކަމެއް ކޮށްފައިހުރިމީހެއްތޯ ބަލަންވާނެ. އަޚުލާގީ ގޮތުން ކިހާއުސްމިނެއްގައި ހުރިމީހެއްތޯއާއި، ފައިސާގެ ރައްޓެހިކަން ހުންނަމިންވަރަކާއި، ފައިސާއަށް ދޯހަޅިކަން ހުރީ ކިހާވަރަކަށްތޯ މިއީ އެނގެން ވާނެކަންތައް. އަދި ފައިސާ ހުރިނަމަ ކިހިނެއްކާކު ކީއްވެގެން ދިން އެއްޗެއްތޯއާއި، އެހާވަރަކުން އަސްލުވެސް ގޮނޑި ހޯދަނީ ކީއްވެގެން ކަން. ގޮނޑި ލިބިއްޖެނަމަ، ވިއްކާލާނޭ ބިރު އެބައޮތްތޯ. ސްކޫލް ދައުރު ނިންމާލީ ތާހިރުގޮތަކީ ކޮބައިކަން އެނގެންވާނެ. ހަގީގަތުގައިވެސް ގޮނޑި ކިލަނބުވާފަދަ ކަމެއް ކޮށްފައިވާ މީހަކު އިނުން ބުއްދިވެރި ނުވާނެ. މިފަހަރު އެމީހަކަށް ސަރުކާރުގެ އެއްބާރުލުން އޮތް މިންވަރަކާއި، ސަރުކާރޭ ކިޔާފައި ދެއްކި ވާހަކަ ތަކުގެ ހަގީގަތަކީ އެންމެނަށް އެނގެން ވާނެ އެނގެން ޖެހޭނެ ކަންތައްތައް.\nއިހަވަންދޫ މީހުންނަކީ ވިސްނުން ރަނގަޅު ބައެއް. ކުޅިފޮނި، ހިތް ރަހަ ދަންނަ ބައެއް؟ އާއްޖަ ފާއްޖަ ދަންނަ ބައެއް، ބަޔަކު ޖަހާހާ ބެރަކަށް ނަށާބައެއްނޫން. އެހެން ކަމުން މިފަހަރު ގޮނޑީގައި ބައިންދަން އެންމެ ކަމުދަނީ ކާކުކަން އެމީހުންނަށް އެނގޭ. އެއީ ސުވާލު އުފެދޭ ކަމެއްނޫން. ވަރަށް ހާމަކޮށް ފެންނަން ހުރިކަމެއް. ރާވެރިޔާއަކަށް މޭޒުކައިރީ އިނދެގެން ނުލިޔެވޭނެ. ކްލާހަށްވަދެ ކިޔަވައި ނުދެވޭނެ. އެހެން ކަމުން ކަމުގެ ހުނަރާ ވިސްނުމާ ފިކުރު ހުރި ޢިލްމީ މީހުންނަށް އެކަންވާނީ\n– 27 ފެބުރުއަރީ 201400\nމުހައްމާައަކީ ޗޮއިސްއެއް ނޫން\n–9މާރިޗު 201400\nމުހައްމާގެ ފަތިފުށް ބެލުން މުހިއްމު ވޯޓުލުމުގެ ކުރީގަަަައި


America sarukaaru huttun: Kanthah thakeh gurubaan kurevvumahfahu...\nއެމެރިކާ ސަރުކާރު ހުއްޓުން: ކަންތައްތަކެއް ގުރުބާން ކުރެއްވުމަށްފަހު ޓްރަމްޕްގެ އާ ޕްލޭނެއް\nޑްރީމަަރސްގެ ގޮތުގައި 700،000 އެއްހާ މީހުން އެބަތިބި\nކ. މާލެ 20 ޖެނުއަރީ 2019 | އާދީއްތަ 16:19 1,580\nއާ ޕްލޭނާ ބެހޭގޮތުން ރައީސް ރައީސް ޓްރަމްޕް ވާހަކަފުޅު ދެއްކެވުމުގެ ކުރިންސްވެސް ޓްރަމްޕް ހުށަހަޅުއްވާނެކަމަށް ލަފާކުރެއްވޭ ޕްލޭނަށް ޑެމޮކްރޭޓުންވަނީ ދެކޮޅު ހައްދަވާފައި - ސަން\nސަރުކާރު ހުއްޓުމުކަށް އައިސްފައި އޮތް އޮތުން ނިމުމަކަށް ގެނައުމަށްޓަކައި ޑިމޮކްރެޓުންނާއެެކު އެއްބަސް ވުމަކަށް ދެވޭތޯ، މެކްސިކޯއާއި އެމެރިކާގެ ސަރަހައްދީ އިމުގައި ފާރެއް ރޭނުމަށް ރަައީސް ޓްރަމްޕް ހުށަހަޅުއްވާފައިވާ ހުށަހެޅުން ބަދަލުކުރައްވައި އާ ޕްލޭނެއް ހުށަހަޅުއްވައިފިއެވެ.\nބޯޑަރު ފާރު އެޅުމަށް ބަޖެޓުގައި5ބިލިއަން ޑޮލަރު ހިމަނައިގެން ފާސްކުރުމަށް ރައީސް ޓްރަމްޕް ބޭނުންފުޅުވާއިރު ޑިމޮކްރެޓުން ދަނީ އެކަމަށް ދެކޮޅު ހަދަމުންނެވެ. ބަޖެޓް ފާސްނުވެ ސަރުކާރު ހުއްޓުމަކަށް އައިސްފައި އޮންނަތާ ހަތަރު ހަފްތާވެފައި ވާއިރު ރައީސް ޓްރަމްޕް ދެކެވަޑައިގަންނަވަނީ އެ ފާރު ރޭނުމަކީ ގައުމުގެ ސަލާމަތަށްޓަކައި ކޮންމެހެން ކުރަން ޖެހޭ ކަމެއް ކަމަށެވެ.\nއާ ޕްލޭނާ ބެހޭގޮތުން ރައީސް ރައީސް ޓްރަމްޕް ވާހަކަފުޅު ދެއްކެވުމުގެ ކުރިންސްވެސް ޓްރަމްޕް ހުށަހަޅުއްވާނެކަމަށް ލަފާކުރެއްވޭ ޕްލޭނަށް ޑެމޮކްރެޓުންވަނީ ދެކޮޅު ހައްދަވާފައެވެ.\nމިއީ އެމެރިކާގެ ތާރީޚްގައި މިހާތަނަށް އެންމެ ދިގު މުއްދަތަކަށް ސަރުކާރު ހުއްޓުމަކަށްއައި ފަހަރު ކަމަށްވާއިރު 800،000 މުވައްޒަފުންނަށް އެކަމުގެ އަސަރުވަނީ ކޮށްފައެވެ.\nރައީސް ޓްރަމްޕްގެ ތަގުރީރު ފައްޓަވާފައިވަނީ އެމެރިކާއަކީ ރެފިއުޖީންނަށް މަރުހަބާ ކިއުމުގެ ފަޚުރުވެރި ސަގާފަތެއް އޮތް ގައުމެއްކަމަށް ވިދާޅުވެއެވެ. ނަމަވެސް އެ ނިޒާމް ހަލާކުވެފައި އޮންނަތާ ޒަމާންތަކެއް ވެފައިވާކަމަށް އެ މަނިކުފާނު ވިދާޅުވިއެވެ.\nރައީސް ޓްރަމްޕް ވިދާޅުވީ އެ މަނިކުފާނު އެ ހުންނެވީ ސަރުކާރު ހުއްޓިފައި އޮތް އޮތުން ނިމުމަކަށް ގެނައުމަށްޓަކައި ކޮންގްރެސްއަށް ކުރިޔަށްދެވޭނެ މަގެއް ފޯރުކޮށްދިނުމަށެވެ.\nބޯޑަރު ފާރު އެޅުމަށް ބޭނުންފުޅުވާ ސަބަބު ތަކުރާރުކުރައްވައި ޓްރަމްޕް މި ފަހަރު ވިދާޅުވީ އެތަނުގައި އަަޅަނީ ދާއިމީ ފާރެއް ނޫންކަމަށާއި އެއީ ކަނޑައެޅޭ ވަކި ސަރަހައްދުތަކެއްގައި ދަގަނޑު ސްޓަރކްޗަރއެއް ގާއިމް ކުރައްވާނީ ކަމަށެވެ. ރައީސް ޓްރަމް އެހެންވިދާޅުވ ނަމަވެސް ފާރު ރޭނުމަށް ކުރިންވެސް ކަނޑައަޅުއްވައި ކޮންގްރެސްގެ ރުހުން ހޯއްދެވުމަށް އެދިވަޑައިގެންފައިވާ 5.7 ބިލިއަން ޑޮލަރުން އެއްވެސް މިންވަރަކަށް ބަދަލެއް ނާދެއެވެ.\nރައީސް ޓްރަމްޕް ހުށަހަޅުއްވާފައިވާ ދެ ހުހުށަހެޅުއްވުމާމެދުވެސް ޑްރީމަރސް އަދި ޓެމްޕޮރަރީ ޕްރޮޓެކްޝަން ސްޓޭޓަސްގައި ތިބޭފަރާތްތަކުން ކަންބޮޑުވެއެވެ.\nޑްރީމަރސްއަކީ ޑީޕޯޓްކޮށްލުމުގެ ބިރެއްނެތި އެ ގައުމުގައި ވަޒީފާ އަދާކޮށްގެން ދިރިއުޅެވޭ ގޮތަށް ހިންގޭ ޕްރޮގްރާމްގެ ދަށުގައި ތިބި ފަރާތްތަކެވެ. ހުއްޓާލުމަށް ރައީސް ޓްރަމްޕް މަސައްކަތްކުރައްވަމުން ގެންދަވާ މި ޕްރޮގްރާމްގެ ދަށުގައި ތިބި ފަރާތްތަކަށް ރައްވެހިކަމެއް ނުލިބޭނެއެވެ.\nޑްރީމަަރސްގެ ގޮތުގައި 700،000 އެއްހާ މީހުން އެބަތިއްބެވެ. އެ މީހުންނަކީ އެމީހުންގެ ޅައުމުރުގައި އެމީހުންގެ މައިންބަފައިން ގަވައިދާ ޚިލާފަށް އެ ގައުމަށް އެތެރެވެފައިވާ މީހުންނެވެ.\nރައީސް ޓްރަމްވަނީ ޓެމްޕޮރަރީ ޕްރޮޓެކްޝަން ސްޓޭޓަސްގައި ތިބި ފަރާތްތަކަށްވެސް ވަޒީފާ އަދާކުރުމުގެ ހުއްދައާއެެކު ތިން އަހަރު އެ ގައުމުގައި މަޑުކުރުމުގެ ހުއްދަ ދެއްވާނެކަމަށް ވިދާޅުވެފައެވެ. އެކަމަކީ ރައީސް ޓްރަމްޕް ކުރިން ދެކޮޅު ހެއްދެވި ކަމެކެވެ.\nއެންމެ ފަހުން އަޕްޑޭޓް ކުރީ: 1 ހަފްތާކުރިން | ރިވިއު ކުރީ: އިސްމާއިލް ނާއިލް ނަޝީދު


SunOnline: Kaaboathaketheege hidhumaiy dhey thanthanun 24 gadi iru delivery hidhumaiy dheyn huhdha dheefi\nކާބޯތަކެތީގެ ހިދުމަތްދޭ ތަންތަނުން 24 ގަޑިއިރު ޑެލިވަރީ ހިދުމަތް ދޭން ހުއްދަދީފި\nއަހްމަދުﷲ އަބްދުލް ހާދީ 01 Jul 2021, 21:29\nޑެލިވަރީ ހިދުމަތް ދޭ މަސައްކަތްތެރިޔަކު -- ސަން ފޮޓޯ/ ފަޔާޒު މޫސާ\nފިހާރަތަކާއި ރެސްޓޯރެންޓްފަދަ ކާބޯތަކެތީގެ ހިދުމަތް ފޯރުކޮށްދޭ ތަންތަނުން 24 ގަޑިއިރު ޑެލިވަރީ ހިދުމަތް ދިނުމަށް އިކޮނޮމިކް މިނިސްޓްރީއިން ހުއްދަދީފިއެވެ.\nއެ މިނިސްޓްރީއިން މިރޭ އާންމު ކުރި އުސޫލުގައިވަނީ މިއަދުން ފެށިގެން ޖުލައި 8 ގެ ނިޔަލަށް މުދާ ވިއްކާ ތަންތަނާއި ކާބޯތަކެތީގެ ހިދުމަތްދޭ ތަންތަނުން 24 ގަޑިއިރު ޑެލިވަރީގެ ޚިދުމަތް ދެވޭނެކަމަށް ބަޔާންކޮށްފައެވެ. އަދި އެ ހިދުމަތަށް ފުލުހުން ވިޔަފާރިތަކަށް ދޫކޮށްފައިވާ ކޮންމެ ފާހެއްވެސް ބޭނުންކުރެވިދާނެކަމަށް މިނިސްޓްރީގެ އުސޫލުގައިވެއެވެ.\nމި ބަދަލަކީ ކޮވިޑް-19 އާ ދެކޮޅަށް އަޅާފައިވާ ރައްކާތެރިކަމުގެ ފިޔަވަޅުތަކަށް ދިން ލުއިތަކާއެކު ގެނައި ބަދަލެކެވެ. ޑެލިވަރީ ހިދުމަތަށް ގެނައި މި ބަދަލުގެ އިތުރުންވެސް ކާބޯތަކެތި އަދި މުދާ ވިއްކާ ތަންތަން 04:00 އިން 20:00 އާ ހަމައަށް އާންމުންނަށް ހުޅުވާލައިގެން ހިދުމަތް ދެވޭނެކަމަށް ވަނީ ބަޔާންކޮށްފައެވެ. އަދި މިނިސްޓްރީއިން ވިޔަފާރިތަކަށް ދޫކުރަމުންދިޔަ ފާސްތައް ދޫކުރުންވެސް މިއަދުން ފެށިގެން ހުއްޓާލާފައިވާކަމަށް އުސޫލުގައި ވަނީ ބުނެފައެވެ.\nފާއިތުވި ދެ މަސް ތެރޭ މާލެ ސަރަހައްދުގައި ކޮވިޑް-19 ކޭސްތައް އިންތިހާއަށް އިތުރުވުމާގުޅިގެން ކެފޭ ރެސްޓޯރެންޓުތަކަށް ހަމައެކަނި ހުއްދަދީފައިވަނީ ވަކި ގަޑިތަކެއްގައި ޓޭކްއަވޭއާއި ޑެލިވެރީގެ ހިދުމަތް ދިނުމަށެވެ. އޭރު އޮތް ގޮތުން ހެނދުނު އަށަކުން ހަވީރު ހަޔަކަށް ޓޭކްއަވޭގެ ހިދުމަތް ދެވޭއިރު ހަޔަކުން ފެށިގެން ރޭގަނޑު 12 އަށް ދެވެނީ ހަމައެކަނި ޑެލިވަރީގެ ހިދުމަތެވެ.\nމި ފިޔަވަޅުތަކާ ގުޅިގެން ކެފޭ ރެސްޓޯރެންޓް ވިޔަފާރި ކުރާ ފަރާތްތަކުން ވަނީ ހިތްހަމަނުޖެހުން ފާޅުކޮށް ވަރަށް ފަހުން މުޒާހަރާވެސް ކޮށްފައެވެ. އެ ފިޔަވަޅުތަކަށް ބަދަލު ގެނެސް 04:00 އިން 20:00 އަށް ވިޔަފަރިތައް ހުޅުވައިގެން ހިދުމަތް ދޭން ހުއްދަދިނީ މިދިޔަ މަހުގެ 29 ވަނަ ދުވަހުއެވެ.


ކެބިނެޓަކީ ޕާޓީތަކަށް ލިޔެދޭ ގޮއިފާލައްބައެއް ނޫނެވެ.\nރައީސް ސާލިހުގެ ކެބިނެޓް\nނާގާބިލް މީހުން ބޭތިއްބުމަކީ ވާދޫ ބޭރަށް ފަނާލުން ކަހަލަ ކަމެއް\nދައުރު ދެބައިވީމާ ވާރޭފެނާއި ވަށަނގުލި އެއްކުރެވޭތޯ އުޅުމުގެ ބޭނުމެއް ނެތް\n23 މާރޗް 2021 | އަންގާރަ 18:04\nރައީސް ސާލިހާއި އެމަނިކުފާނުގެ ކެބިނެޓުގެ ބައެއް ބޭފުޅުން: ރައީސް ސާލިހުގެ ކެބިނެޓަކީ ތަފާތު ފާޓީތަކުގެ މައްޗަށް އެކުލެވިގެންވާ ކެބިނެޓެއް.\nމީހުން ދިރިއުޅޭ ރަށްރަށުގައި ވަރުވާއަށް ލިޔެދެވޭ ގޮތަށް ޚާއްސަކޮށްފައި ހުންނަ ބިންބިމަށް އިހު ކިޔަނީ ހިންނައެވެ. ހިންނަތައް އާއްމުގޮތެއްގައި ހުންނާނީ ގޮއިބިމުގައެވެ. ގޮއިބިމަކީ ރަށްރަށުގައި ބަންޑާރަ ބިމަށް ވަކިކޮށްފައި އޮންނަ ސަރަހައްދެވެ. ގޮއިބިމަކަށް ނުވިޔަސް އަދި ހިންނަޔަކަށް ނުވިޔަސް ރުއްގަހުގެ ތެރެއިން ތައްޖަހައިގެން ސަރުކާރަށް ނެގޭ ބައެއްވެސް އޮވެއެވެ. އެޔަށް ކިޔަނީ ފާލައްބައެވެ. މި ބިންބިމާއި ރުއްގަސް ސަރުކާރުން ހަވާލުކުރަނީ ރަށުގެ ކަމުވޮށިގެންވާ ކޮންމެވެސް މީހަކަށް ވަރުވާއަށެވެ. ވަރުވާއަކީ ރުއްގަހާއި ބިންތައް ލިޔުއްވައިގެން އެ ތަންތަނުގެ ބޭނުންކުރާ މީހާ އަހަރުއަހަރަށް ނުވަތަ މަސްމަހަށް ސަރުކާރަށް ދައްކަންޖެހޭ ތަކެއްޗާއި ފައިސާއެވެ. މިޒަމާނުގެ ބަހުންނަމަ ކުއްޔެވެ.\nގޮއިފާލައްބަޔާއި ހިންނަތައް އާއްމުގޮތެއްގައި ލިޔެދެނީ ސަރުކާރުގެ ރުހުން ލިބިފައިވާ ބޮޑުންނަށެވެ. އެއީ ރަށާއި އަތޮޅާއި ގައުމީ ފެންވަރުގެ ބޮޑުންނެވެ. މި ރުހުމަކީ ވަރަށް ގިނަފަހަރު ދާއިމީ ރުހުމެކެވެ. އާއިލާގެ ތެރެއިން އެކެއްގެ ކިބައިން އަނެކަކަށް ވާރުތަވެގެންދާ ޒާތުގެ ރުހުމެކެވެ. ބައްޕަ ނިޔާވީމާ ދަރިފުޅަށެވެ. މިހެންގޮސް އާއިލާގެ ތެރެއިން މިކަން ވީއްލިގެން ވަކިވެގެންދާނެ ގޮތެއްވެސް ނޯވެއެވެ. އެއީ އެޒަމާނެވެ. އެކަމަކު މިޒަމާނުގައިވެސް ގޮއިފާލައްބައިގެ އުސޫލަށް ތާއީދުކުރާ އަދި އެ އުސޫލު ދެމެހެއްޓުމަށް މަސައްކަތްކުރާ މީހުން ފެނެއެވެ. ބައެއް މީހުންގެ ނަޒަރުގައި ކެބިނެޓުގެ މަގާމުތައް ފެތެންވާނީ މި އުސޫލަށެވެ. ވަޒީރުންގެ މަޖިލީހަކީ މިޒަމާނުގެ ގޮއިފާލައްބައެކެވެ.\nއެންމެފަހުގެ ރިޔާސީ ތިން އިންތިޚާބުގައިވެސް ވެރިކަމަށް އައީ ކޯލިޝަންތަކެކެވެ. އެއް ޕާޓީއަށްވުރެ ގިނަ ޕާޓީތައް އެއްގަލަކަށް އަރައިގެން އެއްބައިވެގެން އެއްވާނަކަށް ދަމައި ވައްޓާލަނީ އޭރަކު އޮންނަ ސަރުކާރެވެ. މިކަން ކުރުމަށް ނިކުތުމުގެ ކުރިން ބޮޑު އަހުދުނާމާއެއްގައި ސޮއިކުރެއެވެ. އޭގައި އޮންނަނީ ގުޅިގެން ވެރިކަން ކުރާނޭ ގޮތުގެ ވާހަކައެވެ. ބާރުތައް ހިއްސާކުރާނޭ ގޮތުގެ ވާހަކައެވެ. ކެބިނެޓުގެ ސްލޮޓުތައް ވެސް ހިމެނޭނޭ ގޮތުންނެވެ. ދެން އިސާހިތަކު އެ ތަކުރަށް ތިން ސްލޮޓް، މިތަކުރަށް ފަސް ސްލޮޓް މިޒާތަކުން ސްލޮޓްތައް ބަހައި ނިންމައިލައެވެ. އެއޮތީ ކެބިނެޓެވެ. ސަރުކާރުގެ ވައުދުތައް ފުއްދައި ރައްޔިތުންނަށް ޚިދުމަތްކުރަން އޮންނާނީ މި ކެބިނެޓެވެ.\nކޮންމެ ޕާޓީއަކަށް ލިބޭ ސްލޮޓްތަކަށް ވެސް މީހުން ހޮވަނީ އެޕާޓީއެއްގެ ޒައާމަތުންނެވެ. މިހެންވީމާ ވާގޮތަކީވެސް ތޯއްޗެކެވެ. ކެބިނެޓުގައި ތިބެނީ އެއްވިސްނުމެއްގައި އެއްއަމާޒަކަށް އެއްދުވެއްޔެއްގައި ދަތުރުކުރަން ރުހެވޭ ބައެއް ނޫނެވެ. ދަތިއަޅުވައި ވައްޓައިލުމާއި ކަންދެއްކުމާއި އިދިކީލިވުން ވަރަށް ބޮޑެވެ. ކޮންމެ ގޮތަކަށް ކަންތައް ކުރިޔަސް މައްސަލައެއް ނޯންނާނެޔޭ ކުރެވޭނޭ ކަމެއްވެސް ނޯންނާނެޔޭ ހީކުރުން ބޮޑެވެ. މަގާމުން ވަކިކޮށްފިއްޔާ ދެންވެސް އެ މަގާމަށް އަންނާނީ ސްލޮޓުގެ މިލްކުވެރި ޕާޓީގެ މީހެއްކަމަށް ހީކުރެތެވެ. އެއީ ބައްޕަގެ ފަރާތުން ދަރިފުޅަށް ގޮއިފާލައްބައިގެ ހައްގުތައް ވާރުތަވާ ބީދައިން އޮތުމަށް ލާޒިމު ކަމެކޭވެސް ހީކުރެތެވެ.\nރައީސުލްޖުމްހޫރިއްޔާ އިބްރާހިމް މުހައްމަދު ސާލިހުގެ ރިޔާސީ ދައުރު މިހިރަގެން ދެބައިވަނީއެވެ. ގޮއިފާލައްބައިގެ އުސޫލުން ޕާޓީތަކަށް ކެބިނެޓްގެ ސްލޮޓްތައް ލިޔެދީގެން ކުޅިވަރުކުޅެން ތިބުމަށް ވަގުތެއް ނެތެވެ. ވައުދުތައް ފުއްދާން އެބަޖެހެއެވެ. ނަތީޖާ ނެރެ ދައްކާން އެބަޖެހެއެވެ. ފޭލްވި ބަޔަކު ފޭލްވީއެވެ. ދެން އެ މަގާމުތަކަށް ގެންނަންވާނީ ކަންކަން ކުރުމުގެ ވިސްނުންހުރި މުރާލި ހީވާގި ކެރޭ މީހުންނެވެ. އެ ތަކުރުގެ ހިންނަ އެ ތަކުރުގެ ދަރިޔަކަށް ދިނުމުގެ ވިސްނުން ދޫކޮށް މަގާމުތަކަށް ގެންނަންވާނީ ކަންކަން ކުރުމުގެ ކެރިކުޅަދާނަކަން ހުރި މީހުންނެވެ. އަލީ ވަހީދު ފޭލްވީމާ ޑރ މައުސޫމަށް، އަމީނު ފޭލްވީމާ ކެރަފާ ނަސީމަށް، ޝިދާތާ ފޭލްވީމާ އައިސާދީއަށް ފުރުސަތު ދިން ދިނުން ބަރާބަރެވެ. މަލީހުގެ ބަދަލުގައި ޓެކްނޮލޮޖީ މިނިސްޓަރަކަށް މީހަކު އައްޔަންކުރުމުގައި ވެސް ބަލަންވާނީ މި އުސޫލުން ކަމަށް ގަބޫލުކުރަމެވެ.\nގޮއިފާލައްބައިގެ އުސޫލުން ކެބިނެޓަށް ނާގާބިލް މީހުން އައްޔަން ކުރުމަކީ ވާދޫ ބޭރަށް ފަނާލުން ކަހަލަ ކަމެކެވެ. ނަތީޖާ ނެރެ ދައްކަން ގަދައަޅާ ސަރުކާރަކަށް އެއީ ފަރުޖެއްސޭނޭ ކަމެއްވެސް ނޫނެވެ. ވާދޫ ބޭރަށް ފަނާލުމޭ ބުނެވެނީ ނުކުރެވޭވަރު ކަމެއް ކުރަން އުޅުމަށެވެ. މާލެއަތޮޅު ވާދޫ ބޭރަކީ ގިނަ މޫސުމުގައި ނަގިއްޔަކުން ފަނަކުން ހިފަހައްޓާލަން ވަރަށް އުނދަގޫ އޮއިބާރު އަދި އޮއިބަދަލުވާ ތަނެކެވެ. ރައީސް ސާލިހުގެ ކެބިނެޓުގައި ތިބެންވާނީ ވާދޫ ކީއްކުރަން ސުއްކަތުރާ ބޭރުގައި ވެސް ހިފަހައްޓައިލެވޭވަރު މީހުންނެވެ. އެނޫން މީހުން ކެބިނެޓުން ބޭރުވުމަކީ ގާބިލް މީހުން އައުމަށް ހުޅުވޭ ދޮރެކެވެ.\nގޮއިފާލައްބައިގެ އުސޫލުގެ ބަދަލުގައި ކޯލިޝަން ސަރުކާރެއް ހިންގަން އެންމެ ހަރުދަނާ އުސޫލަކީ ކުރިކެޓް ގަވާއިދެވެ. މެޗު ކުޅެމުންދާއިރު ޕާޓީގެ ވިކެޓް ދިޔައީމާ އެހިސާބުން ސްލޮޓްވެސް ދިޔައީއެވެ. އެ ސްލޮޓަށް އެޓީމުގެ އެހެން މީހަކަށް ނާދެވޭނެއެވެ. ވިކެޓަކަށްފަހު ވިކެޓެއް ވެއްޓެމުންގޮސް އަދަދު ހަމަވީމާ ޕާޓީވެސް ނުބައިވީއެވެ. ފޭލްވީއެވެ. މިކަމުގައި އަމްޕަޔަރު ގޯސްކޮށްފައި ވާހަކަ ދައްކާ ބަޔަކުވެސް ތިބޭނެއެވެ. އެއީ ދުނިޔޭގެ އާދައެވެ. އެކަމަކު އެެއްކޮޅަށް ދެމިއަސް ވާންނުވާ ބީދައިން އެގޮތަށް ދައްކާ ވާހަކަޔާއި ކުރާ ޝަކުވާތަކަށް ޖަވާބުދީ ޒުވާބު ނުކުރަންޏާ އުފެދޭނޭ އަރައިރުމެއް ވެސް ނޯންނާނެއެވެ.\nކޯލިޝަނެއްގެ މައްޗަށް އެކުލެވޭ ކެބިނެޓަކީ ގިނަފަހަރު ވާރޭފެނާއި ވަށަނގުއްޔޭ ބުނެވޭ މިސާލުބަހަށް ފެތޭ އެއްޗެކެވެ. އޮށްޓަރާއި ދިޔަޔާ އެކުނުވާ ގޮތަށް ހުންނަ ރިހަފަދަ ތަކެއްޗަށް އިހުގެ މުސްކުޅިން ކިޔައި އުޅުނީ އެހެންނެވެ. ދިޔަޔާ އެކުނުވާ ޒާތުގެ ތަކެތި ވަރަށް އަވަހަށް ފާހަގަ ކުރެވޭނެއެވެ. ކިތަންމެ ވަރަކަށް ހެލުވިޔަސް އެތަކެތި އެކުވުމެއް ނެތެވެ. އެހެންވީމާ ހައްލަކީ ނަގައި އުކައިލުމެވެ. ދުނިޔޭގެ އެއްވެސް ތަނެއްގައި ދައުރު ދެބައިވެފައިވާ ވެރިޔަކު ވާރޭފެނާއި ވަށަނގުލި އެއްކުރުމުގައި މުޅި ދައުރު ބޭކާރެއް ނުކުރެއެވެ. މިކަމުގައި ރައީސް ސާލިހު އިސްތިސްނާ ވާންޖެހޭ ސަބަބެއް ނެތެވެ.\nރައީސް އޮފީސް ރައީސް އިބްރާހިމް މުޙައްމަދު ސޯލިޙް ކޯލިޝަން ދިވެހި ޕޮލިޓިކްސް\nސްޕެޝަލް އެންވޯއީ ފޮރ ކްލައިމެޓް ޗޭންޖްގެ މަޤާމަށް ޞަބްރާ އިބްރާހީމް ނޫރައްދީން\n24 މާރޗް 2021 | ބުދަ 22:02\nhousing ministry in athifa beyru koffa ethan havaalu koffa ehera fenna aadhamuge dhariyaa varu naagaabilu meehaku ududhashun hoadhan ulhebala kaleymen